A close up of a book

Description automatically generated

***THEOT Deuteronomy in EMIP 743***

Ff. 105v—124r  
Draft 1, Text of Deuteronomy in Mahabire Hawariyat electronic edition; the following people were involved in creating second, third, and fourth drafts: Jeremy Brown, Ralph Lee, Rowan Williams, Shaun Short, Jonah Sanford, Ashlee Maslik, Curt Niccum, Brian Jeanseau, and Jarod Jacobs; Draft 5, Hiwot Samuel; Draft 6, Steve Delamarter and Daniel Assefa; Draft 7, Ralph Lee

Nota Bene: Images can be viewed at the University of Hamburg Betamasaheft site at <https://betamasaheft.eu/manuscripts/EMIP00743/viewer> (starting at image 106)

Chapter 1

Deut 01:00 ኦሪት ዘዳግም ምዕራፍ አሐዱ

Deut 01:01 ዝንቱ ውእቱ ነገር ዘነገሮሙ ሙሴ ለኵሉ እስራኤል በማዕዶተ ዮርዳኖስ በመንገለ አራቢሃ በኀበ ባሕረ ኤርትራ በማዕከለ ፈራን ወጦፌል ወሉባን ወአውሎን ወዘኬሪሴያ።

Deut 01:02 በአሡር መዋዕል እምኮሬብ በፍኖተ ደብረ ሴይር እስከ ቃዴስ በርኔ።

Deut 01:03 ወኮነ አመ ፵ዓም (አመ) ፲ወ፩ ወርኅ አመ ሠርቀ ወርኅ ነገሮሙ ሙሴ ለኵሉ ደቂቀ እስራኤል ኵሎ ዘአዘዞ እግዚአብሔር ይንግሮሙ።

Deut 01:04 እምድኅረ ቀተልዎ ለሴዎን ንጉሠ ኣሞሬዎን ዘይነብር ውስተ ሓሴቦን ወለአግ ንጉሠ ባሳን ዘይነብር ውስተ አስጤሮት ወኤንድራይን።

Deut 01:05 በማዕዶተ ዮርዳኖስ በምድረ ሞአብ ወአኀዘ ሙሴ ይንግር ዘንተ ሕገ ወይቤ እግዚአብሔር አምላክነ ነገረነ በኮሬብ ወይቤለነ አከለክሙ ኃዲሮቱ

Deut 01:06 ውስተ ዝንተ ደብር ተንሥኡ እንከ ወሖሩ ወባኡ ውስተ ደብረ አሞሬዎን ወውስተ ኵሉ ማኅደረ አራባ ወውስተ ደብሩ ወውስተ ገዳሙ ወውስተ ሊባ ወውስተ ጰራልያ ዘምድረ ከነዓን ወአንጢሊባኖን እስከ ፈለግ ዓቢይ ፈለገ ኤፍራጥስ

Deut 01:07 ናሁ ወሀብኩክ(ሙ ይእተ ምድረ) እንተ መሐልኩ ለአበዊክሙ ቅድሜክሙ ለአብርሃም ወለይስሐቅ ወለያዕቆብ {በ}ከመ አሀቦሙ ሎሙ ወለዘርኦሙ እምድኅሬሆሙ ምድረ እንተ ትውኅዝ ሐሊበ ወመዓረ።

Deut 01:08 ወአ(ቤለክ)ሙ በውእቱ መዋዕል እንዘ እብል ኢይክል ባሕቲትየ ክሂሎተክሙ እስመ አብዝኃነ እግዚአብሔር አምላክነ።

Deut 01:09 ወናሁ ብዙኃን አንትሙ ዮም ከመ ከዋክብተ ሰማይ።

Deut 01:10 ወያብዝኀክሙ እግዚአብሔር አምላኮሙ ለአበዊነ ምዕልፊተ ወለይባርክሙ በከመ ይቤለክሙ።

Deut 01:11 ወእፎ እክል ባሕቲትየ ፃማክሙ ወስራኃክሙ ወተባሕሎተክሙ።

Deut 01:12 አምጽኡ ለክሙ ዕደወ ጠቢባነ ወለባውያነ ወማዕምራነ እምነገድክሙ ወእሰይሞሙ ለክሙ መሳፍንቲክሙ።

Deut 01:13 ወኣውሣእክሙኒ ወትቤሉኒ ሠናይ ዝንቱ ቃል ወትቤሉኒ ግበር ከማሁ።

Deut 01:14 ወነሣእኩ እምኔክሙ ዕደወ ጠቢባነ ወማዕምራነ ወለባውያነ ወሤምክዎሙ ላዕሌከሙ ይኩኑክሙ መላእክተ ፲፻ ወመላእክተ ፻ ወመላእክተ ፶ወመላእክተ ፲ወጸሐፍቶሙ ለመኳንንቲክሙ።

Deut 01:15 ወእቤሎሙ በውእቱ መዋዕል ስምዑ ማዕከለ አኃዊክሙ ወማዕከለ ግዩር ማዕከለ ብእሲ ወእኁሁ (ወአ)ግብኡ ፍትሐ በጽድቅ

Deut 01:16 ወኢትንሥኡ ገጸ በፍትሕ ኢለንዑስ ወኢለዓቢይ ወኰንኑ በጽድቅ ወኢትንሥኡ ገጸ ሰብእ እስመ ፍትሕ ዘእግዚአብሔር ውእቱ ወለእመቦ ዘዓፀበክሙ ነገር ተዓርጉ ኀቤየ ወእሰምዖ።

Deut 01:17 ወአዘዝኩክሙ በውእቱ መዋዕል ኵሎ ቃለ ዘትገብሩ።

Deut 01:18 ወግዕዝነ እምኮሬብ ወሖርነ ኵሎ ዝክተ ገዳመ ዓቢየ ወግሩመ ዘርኢክሙ በፍኖተ ደብረ አሞሬዎን በከመ አዘዘነ እግዚአብሔር አምላክነ ወበጻሕነ እስከ ቃዴስ በርኔ።

Deut 01:19 ወነገርኩክሙ በውእቱ መዋዕል ወእቤለክሙ ብጽሑ እስከ ደብረ አሞሬዎን ዘይሁበክሙ እግዚአብሔር አምላክክሙ።

Deut 01:20 ወናሁ ርእዩ ከመ ወሀበክሙ እግዚአብሔር አምላክክሙ ይእተ ምድረ ቅድመ ገጽክሙ ዕርጉ እንከ ወተዋረስዋ በከመ ይቤሎሙ እግዚአብሔር አምላኮሙ ለአበዊነ ወኢትፍርሁ ወኢትደንግፁ።

Deut 01:21 ወእምዝ መጻእክሙ ኵልክሙ ኀቤየ ወትቤሉኒ ንፈኑ ዕደወ ቅድሜነ ወይርአይዋ ለይእቲ ምድር ለነ ወይዜንውነ ዜናሃ ለይእቲ ፍኖት እንተ ሀለወነ ንዕርግ ውስቴታ ወለአህጉርኒ እለ ሀለወነ ንባእ ውስቴቶን

Deut 01:22 ወአደመኒ ውእቱ ነገር ወነሣእኩ እምኔክሙ ፲ወ፪ዕደወ በበ፩ ብእሲ እምነገድ ወሖሩ።

Deut 01:23 ወዓርጉ ውስተ ደብር ወበጽሑ ውስተ ቈላተ አጽቅ ወርእይዋ።

Deut 01:24 ወነሥኡ ምስሌሆሙ እም(ፍሬሃ ለይእቲ ምድር) ወአምጽኡ ኀቤነ ወንቤ ሠናይት ምድር ዘይሁበነ እግዚአብሔር አምላክነ።

Deut 01:25 ወዓበይክሙ ዓሪገ ወክህድክሙ ቃለ እግዚአብሔር አምላክክሙ።

Deut 01:26 ወአንጐርጐርክሙ በውስተ ተዓይኒክሙ ወትቤሉ እስመ ይጸልአነ እግዚአብሔር አውፅአነ እምድረ ግብጽ ከመ ያግብአነ ውስተ እዴሆሙ ለአሞሬዎን ወከመ ይስርወነ አይቴ እንከ ነዓርግ ንሕነ።

Deut 01:27 ወባሕቱ አኃዊክሙ አክሀድዎ ለልብክሙ ወይቤሉክሙ ዓቢይ ሕዝቡ ወብዙኅ ወይጸንዑ እምኔክሙ ወአህጉሪሆሙኒ ዓበይት ወቦቶን ጥቅም ዘይበጽሕ እስከ ሰማይ ወርኢነ በህየ ደቂቆሙ ለእለ ያርብኅ።

Deut 01:28 ወእቤለክሙ ኢትፍርሁ ወኢትደንግፁ እምኔሆሙ።

Deut 01:29 እግዚአብሔር አምላክ(ክሙ) ውእቱ ይጸብዕ ለክሙ ምስሌክሙ ወውእቱ የሐውር ቅድመ ገጽክሙ በከመ ኵሉ ዘገብረ ለክሙ በምድረ ግብጽ።

Deut 01:30 ወበውስተ ዝንቱ ገዳም ዘርኢክሙ በከመ ሴሰየክሙ እግዚአብሔር አምላክክሙ በከመ ይሴሲ ብእሲ ወሉዶ በኵሉ ፍኖት እንተ ሖርክሙ እስከ በጻሕክሙ ውስተ ዝንቱ መካን።

Deut 01:31 ወኢአመንክምዎ በዝንቱ ቃል ለእግዚአብሔር አምላክክሙ ዘየሐውር ቅድሜክሙ ውስተ ፍኖት ከመ ይኀረይ ለክሙ መካነ ወይምርሐክሙ ሌሊተ በእሳት ከመ ያርኢክሙ ፍኖተ ዘተሐውሩ ባቲ መዓልተኒ በደመና።

Deut 01:32 ወሰምዓ እግዚአብሔር ቃለ ነገርክሙ ወተምዕዓ ወመሐለ ወይቤ ከመ ኢይሬእይዋ እሉ ዕደው ለይእቲ ምድር ቡርክት ዘመሐልኩ ለአበዊሆሙ ዘእንበለ ካሌብ ወልደ ዮፎኒ።

Deut 01:33 ውእቱ ዘይሬእያ ወሎቱ እሁባ ለይእቲ ምድር እንተ ውስቴታ ዓርገ ወለደቂቁ እስመ ኀበ እግዚአብሔር ውእቱ ልቡ።

Deut 01:34 ወኪያየኒ ተምዕዓኒ እግዚአብሔር በእንቲአክሙ ወይቤለኒ አንተሂ ኢትበውእ ህየ።

Deut 01:35 እስመ ኢያሱ ወልደ ነዌ ዘይቀውም ቅድሜከ ውእቱ ዘይበውእ ህየ ኪያሁ አጽንዖ ወውእቱ ያወርሶሙ ይእተ ምድረ ለእስራኤል

Deut 01:36 ወደቂቅክሙ እለ ትቤሉ ይጼወው ወኵሉ ሕፃን ንዑስ ዘኢየአምር ዮም ሠናይተ ወእኪተ እሙንቱ ይበውኡ ህየ ወሎሙ እሁባ ወእሙንቱ ይወርስዋ።

Deut 01:37 ወአንትሙሰ ተመየጡ ወገዓዙ ውስተ ገዳም ፍኖተ ባሕረ ኤርትራ።

Deut 01:38 ወአውሣእክሙኒ ወትቤሉኒ አበስነ ቅድመ እግዚአብሔር አምላክነ ነዓርግ ንሕነ ወንትቃተል ወንገብእ ኵሎ በከመ አዘዘነ እግዚአብሔር አምላክነ ወነሣእክሙ ብእሲ ብእሲ ንዋየ ሐቅልክሙ ወዓረግሙ ውስተ ደብር።

Deut 01:39 ወይቤለኒ እግዚአብሔር በሎሙ ኢትዕርጉ ወኢትትቃተሉ እስመ ኢሀሎኩ ምስሌክሙ ከመ ኢትትቀጥቀጡ ቅድመ ፀርክሙ።

Deut 01:40 ወነገርኩክሙ ወኢሰማዕክሙኒ ወተዓወርክሙ ቃለ እግዚአብሔር ወተኃየልክሙ ወዓረግሙ ውስተ ደብር።

Deut 01:41 ወወፅኡ አሞሬዎን እለ ይነብሩ ውስተ ውእቱ ደብር ወተቀበሉክሙ ወአንትኡክሙ ወሰደዱክሙ ወነደፉክሙ ከመ ንሕብ ወወግዑክሙ እምሴይር እስከ ኄርማ።

Deut 01:42 ወነበርክሙ ወበከይክሙ ቅድመ እግዚአብሔር ወኢሰምዓክሙ ቃለክሙ ወኢነጸረክሙ።

Deut 01:43 ወነበርክሙ ውስተ ቃዴስ ብዙኃ መዋዕለ አምጣነ ነበርክሙ ቀዲሙ ።

Deut 01:44 ወተመየጥነ ወሖርነ ውስተ ገዳም ፍኖተ ባሕረ ኤርትራ በከመ ይቤለነ እግዚአብሔር ወኦድናሁ ለደብረ ሴይር ብዙኃ መዋዕለ።

Chapter 2

Deut 02:02 ወይቤለኒ እግዚአብሔር ኮነክሙ አዊዶቱ ለዝንቱ ደብር ግብኡ እንከሰ ለመንገለ መስዕ።

Deut 02:03 ወአዝዞሙ ለሕዝብ ወበሎሙ ናሁ ተሐውሩ አንትሙ እንተ አድዋሊሆሙ ለአኃዊክሙ ደቂቀ ኤሳው እለ ይነብሩ ውስተ ሴይር [ወ]ይፈርሁክሙ ጥቀ።

Deut 02:04 ዑቁ ኢትትቃተሉ ምስሌሆሙ እስመ ኢእሁበክሙ እምድሮሙ ወኢምሥጋረ እግር እስመ መክፈልቶ ወሀብክዎ ለኤሳው ደብረ ሴይር።

Deut 02:05 ወተሣየጡ እክለ እምኀቤሆሙ በወርቅክሙ ወተሴሰዩ ወማየኒ በመስፈርት ንሥኡ እምኀቤሆሙ በወርቅክሙ ወሰትዩ እስመ ባረከክሙ እግዚአብሔር አምላክክሙ በኵሉ ግብረ እደዊክሙ።

Deut 02:06 አእምር እፎ አዶክምዎ ለዝንቱ ገዳም ዓቢይ ዘግሩም ውእቱ ናሁ ፵ዓም ሀለወ ምስሌከ እግዚአብሔር አምላክከ እንዘ አልቦ ዘየኃጥአከ እምኵሉ ዘነበብከ።

Deut 02:07 ወተዓደውናሆሙ ለአኃዊነ ደቂቀ ኤሳው እለ ይነብሩ ውስተ ሴይር ኀበ ፍኖተ ዓራባ እምኤሎም ወእምጋሴዎን ጋቤር ወእምዝ ተመየጥነ ወዓደውነ ፍኖተ ገዳም ዘሞአብ።

Deut 02:08 ወይቤለኒ እግዚአብሔር ኢትፃረርዎሙ ለሞአባውያን ወኢትትቃተሉ ምስሌሆሙ እስመ ኢእሁበክሙ ርስተ እምድሮሙ እስመ ለደቂቀ ሎጥ ወሀብክዎሙ ርስቶሙ።

Deut 02:09 ወዘሚን ቀዲሙ ነበሩ ውስቴታ ሕዝብ ዓበይት ጥቀ ወጽኑዓን ከመ እለ ውስተ አቂም ወራፋይን ካዕበ የሐድሩ እሙንቱኒ ከመ እለ ውስተ አቂም

Deut 02:10 ወሞአባውያን ዘሚን ይብልዎሙ።

Deut 02:11 ወኮሬዎስ ውስተ ሴይር ይነብሩ ቀዲሙ ወደቂቀ ኤሳው አጥፍእዎሙ ወቀጥቀጥዎሙ እምቅድመ ገጾሙ ወነበሩ በመካኖሙ ከማሁ ይገብርዋ እስራኤል ለምድሩ ርስቶሙ ዘወሀቦሙ እግዚአብሔር።

Deut 02:12 ወይእዜኒ ተንሥኡ ወገአዙ አንትሙ ወሑሩ ውስተ ቈላተ ዛሬድ ወተዓደውናሁ ለቈላተ ዛሬድ።

Deut 02:13 ወመዋዕሊሁ ባዘቦቱ ግዕዝነ እምቃዴስ በርኔ እስከ ተዓደውናሁ ለቈላተ ዛሬድ ፴ወ፰ ዓመት እስከ ሞቱ ኵሎሙ ዕደው ዘይእቲ ትውልድ እለ መስተቃትላን እሙንቱ ወጠፍኡ እማዕከለ ትዕይንት በከመ መሐለ ላዕሌሆሙ እግዚአብሔር እግዚእ።

Deut 02:14 እስመ እደ እግዚአብሔር ሀለወት ላዕሌሆሙ ከመ ታጥፍኦሙ እማዕከለ ትዕይንት እስከ ወድቁ።

Deut 02:15 ወኮነ እምዘ ወድቁ ኵሎሙ ውእቶሙ ዕደው መስተቃትላን ወሞቱ እማዕከለ ሕዝብ።

Deut 02:16 {.}ነበበኒ እግዚአብሔር ወይቤለኒ ናሁ ተሐውሩ ተዓድው ውስተ አድዋሊሆሙ ለሞአብ ወትበጽሑ ቅሩቦሙ ለደቂቀ አሞን።

Deut 02:17 ኢትፃረርዎሙ ወኢትትአኀዙ ቀትለ ምስሌሆሙ እስመ ኢይሁበክሙ ርስተ እምድሮሙ ለደቂቀ አሞን እስመ ለደቂቀ ሎጥ ወሀብክዎሙ መክፈልቶሙ።

Deut 02:18 ወይእቲ ምድረ ራፋይን ትሰመይ እስመ ራፋይን ይነብሩ ውስቴታ ቀዲሙ ወአሞናውያንኒ ዘሚን ይብልዎሙ።

Deut 02:19 ሕዝብ ዓበይት ወብዙኃን ወጽኑዓን ወኃያላን ከመ እለ አቂም ዘአጥፍኦሙ እግዚአብሔር እምቅድመ ገጾሙ።

Deut 02:20 ወወረስዎሙ ወነበሩ ህየንቴሆሙ ከመ ገብሩ ደቂቂቀ ኤሳው እለ ይነብሩ ውስተ ሴይር ከመ አስአሮሙ እግዚአብሔር እምቅድመ ገጾሙ ለኮራውያን ወወረስዎሙ ወነበሩ ህየንቴሆሙ እስከ ዛቲ ዕለት።

Deut 02:21 ወለሔዋውያንኒ እለ ይነብሩ ውስተ አሴሮት እስከ ጋዜስ ወቀጰዶቅያ አጥፍእዎሙ ወነበሩ ህየንቴሆሙ።

Deut 02:22 ወይእዜኒ ተንሥኡ ወገአዙ አንትሙ ወዕድውዎ ለቈላተ አርኖን ናሁ አግባእክዎ ውስተ እዴከ ለሴዎን ንጉሠ ሐሴቦን አሞርያዊ ወለምድሩ ወምልካ ወተዋረሳ ወአኀዞሙ ወተቃተሎሙ።

Deut 02:23 ወበዛቲ ዕለት እቀድም አምጽኦ ላዕለ ኵሉ አሕዛብ እለ ሀለው መትሕተ ሰማይ ከመ ይፍርሁከ ወይርአዱ እምኔከ ወይደንግፁ እምከመ ሰምዑ ስመከ ወትእኅዞሙ ፍርሃት እምቅድመ ገጽከ።

Deut 02:24 ወፈነውከ ተናብልተ እምገዳም ዘቄዲሞት ኀበ ሴዎን ንጉሠ ሐሴቦን በቃለ ሰላም እንዘ ትብል እኅልፍአ እንተ ምድርከአ ወፍኖተአ አሐውርአ ወኢእትገኃሥአ ኢለየማንአ ወኢለፀጋምአ።

Deut 02:25 እክለኒአ በወርቅየአ ትሁበኒአ ወእሴሰይአ ወማየኒአ በወርቅየአ ትሁበኒአ ወእሳቲአ ወዳእሙአ እኅልፍአ በእግርየአ።

Deut 02:26 በከመ ገብሩ ሊተአ ደቂቀ ኤሳውአ እለ ይነብሩአ ውስተ ሴይርአ ወሞአባውያንኒአ እለ ይነብሩአ ውስተ አሮኤርአ እስከ አአድዎአ ለዮርዳኖስአ ውስተ ምድርአ ዘወሀበነአ እግዚአብሔርአ አምላክነአ።

Deut 02:27 ወዓበየ ሴዎን ንጉሠ ሐሴቦን አኅልፎተነ እንተ ኀቤሁ እስመ አጽንዓ እግዚአብሔር አምላክነ መንፈሶ ወአእከዮ ለልቡ ከመ ይግባእ ውስተ እዴነ በይእቲ ዕለት።

Deut 02:28 ወይቤለኒ እግዚአብሔር ናሁ አኀዝኩ አግብኦ ውስተ እዴከ በቅድመ ገጽከ ለሴዎን ንጉሠ ሐሴቦን አሞርያዊ ወምድሮሂ ወአኀዝ ወተዋረስ ምድሮ ርስተ።

Deut 02:29 ወወፅአ ሴዎን ወተቀበለነ ውእቱ ወኵሉ ሕዝቡ ከመ ይትቃተለነ ወኢያስ።

Deut 02:30 ወአግብኦ እግዚአብሔር አምላክነ ውስተ እዴነ ወቀተልናሁ ሎቱ ወለኵሉ ደቂቁ ወለኵሉ ሕዝቡ።

Deut 02:31 ወነሣእነ ኵሎ አህጉሪሁ በውእቱ መዋዕል ወአጥፋእናሆን ለኵሎን አህጉሪሁ ወአንስቲያሆሙኒ ወደቂቆሙ ወአልቦ ዘአትረፍነ ነፋጺተ እምኔሆሙ ዘእንበለ እንስሳሆሙ ዘማኅረክነ ለነ ወበርበርነ አህጉሪሆሙ።

Deut 02:32 ወነሣእነ ምድሮሙ እምአሮኤል እንተ ማዕዶተ ፈለገ አርኖን ወለአህጉርኒ እለ ሀለዋ ውስተ ቈላት እስከ ደብረ ገለአድ።

Deut 02:33 ወአልቦ ሀገር እንተ አምሰጠተነ እስመ ኵሎ አህጉረ አግብአ እግዚአብሔር አምላክነ ውስተ እዴነ ዘእንበለ ውስተ ምድረ ደቂቀ አሞን ዘኢበጻሕነ።

Deut 02:34 ወኵሎ ዘውስተ ፈለገ ያቦቅ ወአህጉረኒ ዘውስተ ቴርኔ በከመ አዘዘነ እግዚአብሔር አምላክነ።

Chapter 3

Deut 03:01 ወተመየጥነ ወዓረግነ ውስተ ፍኖተ ባሳን ወወፅአ አግ ንጉሠ ባሳን ወተቀበለነ ውእቱ ወኵሉ ሕዝቡ ውስተ ኤንድራይን ከመ ይትቃተለነ ።

Deut 03:02 ወይቤለኒ እግዚአብሔር ኢትፍርሆ እስመ ውስተ እዴከ አገብኦ ወለኵሉ ሕዝቡ ወለኵሉ ምድሩ ወትገብሮ ከመ ገበርካሁ ለሴዎን ንጉሠ አሞሬዎን ዘይነብር ውስተ ሐሴቦን።

Deut 03:03 ወአግብኦ እግዚአብሔር አምላክነ ውስተ እዴነ ለአግ ንጉሠ ባሳን ወለኵሉ ሕዝቡ ወቀተልናሁ እስከ ኢያትረፍነ ዘርአ እምኔሆሙ።

Deut 03:04 ወአስተጋባእኮ ኵሎ አህጉሪሁ በውእቱ መዋዕል ወአልቦ ሀገር ዘኢነሣእነ እምኔሆሙ ፷አህጉረ ወኵሎ ዘአድያማ ለአርጎብ ዘመንግሥቱ ለአግ በባሳን።

Deut 03:05 ወኵሎን አህጉር እለ ቦቱን ጥቅም ወነዋኀት አረፋቲሆን እለ ቦቶን መዓፁት ወመናስግት ዘእንበለ አህጉረ ፌርዜዎን እለ ብዙኃት እማንቱ ጥቀ።

Deut 03:06 ወሠረውናሆሙ በከመ ገበርነ በሴዎን ንጉሠ ሐሴቦን ወአጥፋእነ ኵሎ አህጉረ ኅቡረ አንስቲያሆሙኒ ወደቂቆሙኒ እስከ ኢያትረፍነ ነፋጺተ።

Deut 03:07 ወኵሎ እንስሳሆሙ (ወ)ምህርካ ዘበርበርነ እምአህጉሪሆሙ።

Deut 03:08 ወነሣእነ ምድሮሙ በውእቱ መዋዕል እምእዴሆሙ ለ፪ነገሥተ አሞሬዎን እለ ሀለው ማዕዶተ ዮርዳኖስ እምፈለገ አርኖን እስከ ኤርሞን ዘይብልዎ ሰብአ ፊንቂስ አኤርሞን ወሳኔዎርስ ወአሞሬዎን ይብልዎ ሳኔር።

Deut 03:09 ወኵሎ አህጉረ አስኒሶር ወኵሎ ዘገለዓድ ወኵሎ ዘባሳን እስከ ኤልክድ ወኤድራይን ሀገረ መንግሥቱ ለአግ በ(ባ)ሳን ባሕቱ እስመ አግ ንጉሠ ባሳን ውእቱ ዘተርፈ እምራፋይን

Deut 03:10 ወናሁ አራቱ አራተ ሐፂን ሀለወት ውስተ ጽንፎሙ ለደቂቀ አሞን ትሥዕ በእመት ኑኃ ወርብዕ በእመት ግድማ።

Deut 03:11ወበርበርናሃ ለይእቲ ምድር በውእቱ መዋዕል እምአሮኤል እንተ ማዕዶተ ፈለገ አርኖን ወመንፈቃ ለደብረ ገለአድ ወአህጉሪሁኒ ወሀብክዎሙ ለሮቤል ወለጋድ።

Deut 03:12 ወዘተርፈ እምገለአድ ወኵሎ ባሳን እ[.]መንግሥቱ ለአግ ወሀብክዎሙ ለመንፈቀ ነገደ ምናሴ ወኵሎ ዘአድያሚሃ ለአርጎብ ዝንቱ ኵሉ ባሳን ዘይትኌለቁ ውስተ ምድረ ረፋይን።

Deut 03:13 ወኢያእር ወልደ ምናሴ ነሥአ ኵሎ አድያሚሃ ለአርጎብ እስከ ደወለ ጌርጋሴ ወመከጢ ወሰመዮ በስሙ ለባሳን አውታየ ኢያአር እስከ ዛቲ ዕለት ወለማኪር ወሀብክዎ ገለዓድሃ።

Deut 03:14 ወለሮቤል ወጋድ ወሀብክዎሙ ምድረ ገለአድ እስከ ፈለገ አርኖን ዘማዕከለ ፈለገ አድባር ወእስከ ኢያቦቅ ፈለገ አድባር ዘደቂቀ አሞን።

Deut 03:15 ወአራባ ወዮርዳኖስ ወሰኖሙ ለመከራና (ወእ)ስከ ባሕረ ዓረበ ባሕረ ኤሌቄ እምአሴዶን ዘፋስጋ ጽባሒሁ።

Deut 03:16 ወአዘዝኩክሙ በውእቱ መዋዕል ወእቤለክሙ እግዚአብሔር አምላክክሙ ወሀበክሙ ዛተ ምድረ መክፈልተክሙ ከመ ትሑሩ ምስለ ንዋየ ሐቅልክሙ ቅድሜሆሙ ለደቂቀ እስራኤል አኃዊክሙ ኵሉ ደቂቀ ኃይል

Deut 03:17 ዘእንበለ አንስቲያክሙ ወደቂቅክሙ ወአእምር ከመሂ ብዙኅ እንስሳ ብክሙ።

Deut 03:18 ወይንበር ባሕቱ ውስተ አህጉሪክሙ ዘወሀብኩክሙ እስከ አመ ያአርፎሙ እግዚአብሔር አምላክነ ለኃዊክሙ ከማክሙ።

Deut 03:19 ወይወርሱ እሙንቱኒ ምድረ እንተ ይሁቦሙ እግዚአብሔር አምላክነ በማዕዶተ ዮርዳኖስ ወእምዝ ትገብኡ ኵልክሙ ውስተ ርስትክሙ ዘወሀብኩክሙ።

Deut 03:20 ወአዘዝክዎ ለኢያሱኒ በውእቱ መዋዕል ወእቤሎ ርእያ አዕይንቲከ ኵሎ ዘገብረ እግዚአብሔር በእሉ ፪ነገሥት ከማሁ ይገብር እግዚአብሔር በኵሉ መንግሥት ኀበ ተሓውር አንተ ህየ ኢትፍራህ እምኔሆሙ እስመ እግዚአብሔር ይጸብዕ ለክሙ።

Deut 03:21 ወሰአልክዎ ለእግዚአብሔር በውእቱ መዋዕል ወእቤሎ እግዚኦ እግዚእየ አንተ አኀዝከ ታርአዮ ለገብርከ ዕበየከ ወኃይለከ ወጽንዓ እዴከ ወልዕልና መዝራዕትከ ወመኑ ውእቱ አምላክ በሰማይ ወበምድር ዘይገብር በከመ ገበርከ አንተ።

Deut 03:22 አብሓኒ ዕዕዱ ወእርአያ ለይእቲ ምድር ቡርክት እንተ ሀለወት ማዕዶተ ዮርዳኖስ ወለውእቱ ደብር ቡሩክ ወአንጢሊባኖን።

Deut 03:23 ወተጸመመኒ እግዚአብሔር ወኢሰምአኒ ወይቤለኒ እግዚአብሔር በዝኃ አከለከ ወኢትድግም እንከ ተናግሮ ዘንተ ቃለ አላ ዕርግ ውስተ ርእሰ ዘውቅሮ።

Deut 03:24 ወነጽር በአዕይንቲከ መንገለ ባሕር ወመስዕ ወአዜብ ወሠርቅ ወርኢ በአዕይንቲከ እስመ ኢተዓድዎ ለዝንቱ ዮርዳኖስ።

Deut 03:25 ወአዝዞ ለኢያሱ ወአጽንዖ ኪያሁ እስመ ውእቱ የዓዱ ቅድሜሁ ለዝንቱ ሕዝብ ወውእቱ ያወርሶሙ ምድረ እንተ ርኢከ ኪያሃ።

Deut 03:26 ወነበርነ ውስተ ወግር ኀበ ቤተ ፌጎር።

Chapter 4

Deut 04:01 ወይእዜኒአ እስራኤል ስምዑ ኵነኔሁ ወፍትሖ ለእግዚአብሔር ዘእሜህረክሙ አነ ዮም ከመ ትግበሩ ወትሕየው ወትትባዝኁ ወትምልኡ ወትባኡ ወትረስዋ ለምድር ዘይሁበክሙ እግዚአብሔር አምላኮሙ ለአበዊክሙ።

Deut 04:02 ወኢትወስኩ ላዕለ ዝ ቃል ዘእኤዝዘክሙ አነ ዮም ወኢታንትጉ እምኔሁ ከመ ትዕቀቡ ኵሎ ትእዛዞ ለእግዚአብሔር አምላክክሙ

Deut 04:03 አዕይንቲክሙ ርእያ ኵሎ ዘገብረ እግዚአብሔር አምላክነ በብኤል ፌጎር እስመ ኵሉ ብእሲ ዘሖረ ድኅረ ብዔል ፌጎር ቀጥቀጠ እግዚአብሔር አምላክክሙ እምኔክሙ።

Deut 04:04 ወአንትሙሰ እለ ገባእክሙ ኀበ እግዚአብሔር አምላክክሙ ሕያዋን ኵልክሙ ዮም።

Deut 04:05 ናሁ ርእዩ ዘአርአይኩክሙ ኵነኔ ወፍትሐ ከመ አዘዘኒ እግዚአብሔር እግበር ከማሁ ትግብሩ በምድር ዘትበውኡ ህየ አንትሙ ትትዋረስዋ።

Deut 04:06 ወዕቀብዎ ወግበርዎ እስመ ውእቱ ጥበብክሙ ወአእምሮትክሙ በቅድመ ኵሉ አሕዛብ እለ ይሰምዕዎ ለዝንቱ ኵሉ ኵነኔ ወይብሉ ናሁ ዝንቱ ሕዝብ ጠቢብ ወማእምር ወሕዝብ ዓቢይ ዝንቱ ውእቱ

Deut 04:07 ወመኑ ውእቱ ሕዝብ ዓቢይ ዘቦቱ አምላክ ዘይቀርቦ ከመ አምላክነ እግዚአብሔር በኵሉ ዘጸዋዕናሁ።

Deut 04:08 ወመኑ ውእቱ ሕዝብ ዓቢይ ዘቦቱ ኵነኔ ወፍትሕ ዘጽድቅ በከመ ዝንቱ ኵሉ ሕግ ዘአነ እሁበክሙ ዮም ቅድሜክሙ።

Deut 04:09 ዑቅ ርእሰከ ወአቀብ ነፍሰከ ጥቀ ከመ ኢትርሳዕ ኵሎ ዘንተ ነገረ ዘርእያ አዕይንቲክ ወኢይፃእ እምልብከ በኵሉ መዋዕለ ሕይወትከ ወመሀሮሙ ለደቂቅከ ወለደቂቀ ደቂቅከ።

Deut 04:10 ወአይድኦሙ ዘከመ ቆምክሙ ቅድመ እግዚአብሔር አምላክክሙ በኮሬብ አመ ዕለተ ተጋባእክሙ እስመ ይቤለኒ እግዚአብሔር አስተጋብኦሙ ለሕዝብ ኀቤየ ወይሰምዑ ቃልየ ከመ ይትመሀሩ ፈሪሆትየ በኵሉ መዋዕል ዘቦቱ የሐይው እሙንቱ ላዕለ ምድር ወይምሀሩ ለደቂቆሙ።

Deut 04:11 ወመጻእክሙ ወቆምክሙ ታሕተ ደብር ወይነድድ ደብሩ በእሳት እስከ ሰማይ ወጽልመት ወአውሎ ወጣቃ።

Deut 04:12 ወነበበኒ እግዚአብሔር እማዕከለ እሳት ወሰማዕክሙ አንትሙ ቃሎ እንዘ ይትናገር ወርእዮቶሰ ኢርኢክሙ ዘእንበለ ቃሎ።

Deut 04:13 ዘሰማዕክሙ ወአይድአክሙ ኪዳኖ ዘአዘዘክሙ ከመ ትግበሩ አሥሩ ቃላተ ዘጸሐፎን ውስተ ፪ጽላት ዘዕብን።

Deut 04:14 ወሊተኒ አዘዘኒ እግዚአብሔር ከመ እምሀርክሙ በውእቱ መዋዕል ኵነኔ ወፍትሓ ዘትገብሩ በምድር እንተ ውስቴታ ትበውኡ አንትሙ ትረስ[.]ዋ።

Deut 04:15 ወዕቀቡ ጥቀ ነፍሰክሙ እስመ ኢርኢክሙ ርእየቶ በይእቲ ዕለት እንተ ባቲ ተናገረክሙ እግዚአብሔር በኮሬብ ላዕለ ደብር እማዕከለ እሳት ከመ ኢትጌግዩ።

Deut 04:16 ወኢትግበሩ ለክሙ ግልፎ በአምሳለ ኵሉ ምስል በአምሳለ ተባዕት አው በአምሳለ አንስት።

Deut 04:17 ወበአምሳለ ኵሉ እንስሳ ዘሀለወ ውስተ ምድር ወበአምሳለ ኵሉ ዖፍ ወኵሉ ሰራሪ ዘይሰርር በታሕተ ሰማይ።

Deut 04:18 ወበአምሳለ ኵሉ ሕያው ዘይትሓወስ ላዕለ ምድር ወበአምሳለ ኵሉ አሣ ዘሀሎ ውስተ ማይ መትሕተ ምድር።

Deut 04:19 ወለእመ ነጸርከ ሰማየ ወርኢከ ፀሓየ ወወርኃ ወከዋክብተ ወኵሎ ሠርጓቲሃ ለሰማይ ዮጊ ትጌጊ ወትሰግድ ሎሙ ወታመልኮሙ ለእለ ገብረ እግዚአብሔር አምላክከ ለኵሉ አሕዛብ ዘመትሕተ ሰማይ።

Deut 04:20 ወኪያክሙሰ ነሥአክሙ እግዚአብሔር ወአውጽአክሙ እምዕቶነ ሐፂን እምግብጽ ከመ ትኩንዎ መክፈልተ ሕዝቡ እስከ ዛቲ ዕለት።

Deut 04:21 ወተምዕዓኒ እግዚአብሔር በእንተ ዘትቤሉ አንትሙ ወመሐለ ከመ ኢየዓድዎ ለዝንቱ ዮርዳኖስ ወከመ ኢይበውእ ውስተ ምድር ዘይሁበከ እግዚአብሔር አምላክከ ርስተ።

Deut 04:22 ናሁ እስመ እመውት በዛቲ ምድር ወኢየአድዎ ለዮርዳኖስ ወአንትሙሰ ተዓድውዎ ወትትዋረስዋ ለይእቲ ምድር ቡርክት።

Deut 04:23 ወዑቁ እንከ አንትሙ ኢትርስዑ ኪዳኖ ለእግዚአብሔር አምላክክሙ ዘተካየደ ምስሌክሙ ወእመ አበስክሙ ወገበርክሙ ለክሙ ግልፎ በአምሳለ ኵሉ ምስል ዘበእንቲአሁ ቀሠፈከ እግዚአብሔር አምላክከ እስመ እግዚአብሔር አምላክከ።

Deut 04:24 እሳት እንተ ታሐልቅ ውእቱ ወአምላክ ቀናዒ ውእቱ።

Deut 04:25 ወለእመ ወለድከ ደቂቀ ወአዋልደ ወደቂቀ ደቂቅከ ወጐንደይክሙ ላዕለ ምድር ወአበስክሙ ወገበርክሙ ለክሙ በአምሳለ ኵሉ ወገበርክሙ እኪተ ቅድመ እግዚአብሔር አምላክክሙ ከመ ታምዕዕዎ።

Deut 04:26 ናሁ አሰምዕ ለክሙ ሰማየ ወምድረ ከመ ትጠፍኡ ወትደመሰሱ እምድር እንተ ላቲ አንትሙ ተዓድውዎ ለዮርዳኖስ ህየ ከመ ትትዋረስዋ ወኢታጐነድዩ መዋዕለ ውስቴታ አላ ተቀጥቅጦ ትትቀጠቀጡ።

Deut 04:27 ወይዘርወክሙ እግዚአብሔር ውስተ ኵሉ አሕዛብ ወትተርፉ ውኁዳነ በኊልቍ ውስተ ኵሉ አሕዛብ እለ ውስቴቶሙ ያበውአክሙ እግዚአብሔር ህየ።

Deut 04:28 ወታመልኩ በህየ አማልክተ ባዕድ ግብረ አደ እጓለ እመሕያው ዕፀወ ወአዕባነ እለ ኢይሬእዩ ወኢይሰምዑ ወኢይበልዑ ወኢያጼንው።

Deut 04:29 ወእምዝ ተኃሥሥዎ ለእግዚአብሔር አምላክክሙ በህየ ወትረክብዎ ሶበ ኃሠሥክምዎ በኵሉ ልብክሙ ወበኵሉ ነፍስክሙ በሕማምክሙ።

Deut 04:30 ወይረክበክሙ ዝንቱ ኵሉ ነገር በደኃሪ መዋዕል ወትትመየጡ ኀበ እግዚአብሔር አምላክክሙ ወይሰምዓክሙ።

Deut 04:31 እስመ አምላክ መሓሪ ውእቱ እግዚአብሔር አምላክከ ኢየኃድገከ ወኢያጠፍአከ ወኢይረስዕ ኪዳኖሙ ለአበዊከ ዘመሐለ ሎሙ።

Deut 04:32 ተሰዓሉ ዘቀዲሙ መዋዕለ ዘኮነ እምቅድሜክሙ ወእምአመ ፈጠሮ እግዚአብሔር ለእጓለ እመሕያው ዲበ ምድር እምአጽናፈ ሰማይ እስከ አጽናፈ ሰማይ ለእመ ኮነ ከመ ዝንቱ ነገር።

Deut 04:33 ወለእመ ሰምዑ ሕዝብ ቃለ እግዚአብሔር አምላክ ዘሕያው እንዘ ይትናገር እማዕከለ እሳት በከመ ሰማዕከ አንተ ወሐየውከ።

Deut 04:34 ለእመ አመከረ እግዚአብሔር ወቦአ ወነሥአ ሎቱ ሕዝበ እማዕከለ ሕዝብ በአመክሮ፡ወበተአምር ወበመድምም ወበቀትል ወበእድ ጽንዕት ወበመዝራዕት ልዑል ወመደንግፅ ዓቢይ በከመ ኵሉ ዘገብረ እግዚአብሔር በምድረ ግብጽ በቅድሜከ እንዘ ትሬኢ።

Deut 04:35 ከመ ታእምር ከመ ውእቱ እግዚአብሔር አምላክ ወአልቦ ባዕድ አምላክ ዘእንበሌሁ።

Deut 04:36 እምሰማይ ተሰምዓ ቃሉ ከመ ይምሀርከ ወበምድር አርአየ እሳቶ ዓቢየ ወሰማዕከ ቃሎ እ ማዕከለ እሳት።

Deut 04:37 እስመ ያፈቅሮሙ ለአበዊከ ወኃረዮ(ሙ ወለ)ዘርኦሙ እምድኅሬሆሙ ኪያከ እምኵሉ አሕዛብ ወአውፅአከ ውእቱ በኃይሉ ዓቢይ እምግብጽ።

Deut 04:38 ከመ ያጥፍኦሙ ለአሕዛብ ዓበይት ወጽኑዓን እምቅድመ ገጽከ ወከመ ያብዕከ ወየሀብከ ምድሮ(ሙ ትረስ) በከመ ሀለወከ ዮም።

Deut 04:39 ወተአምር ዮም ከመ ውእቱ እግዚአብሔር አምላክ ውእቱ እግዚአብሔር በሰማይ በላዕሉ ወበምድር በታሕቱ ወአልቦ ባዕድ ዘእንበሌሁ።

Deut 04:40 ወዕቀቡ ትእዛዞ ወኵነኔሁ ዘእኤዝዘክሙ አነ ዮም ከመ ሠናየ ይኩንክሙ ወለውሉድክሙ እምድኅሬክሙ ወከመ ይኑኅ መዋዕሊክሙ ውስተ ምድር ዘይሁበከሙ እግዚአብሔር አምላክክሙ በኵሉ መዋዕል።

Deut 04:41 ወይእተ አሚረ ፈለጠ ሙሴ ሠላሰ አህጉረ በማዕዶተ ዮርዳኖ መንገለ ሠርቀ ፀሐይ ከመ ይስኪ ህየ ቀታሊ ዘቀተለ ካልኦ እንዘ ኢያአምር ወኢኮነ ጸላኢሁ ትካት ወይሰኪ ውስተ አሓቲ እምእላንቱ አህጉር ወየሐዩ።

Deut 04:42 ባሶር በገዳም ውስተ ምድረ ሐቅል ዘሮቤል ወአራሞት በገለአድ ዘጋድ ወአውሎን በባሳን ዘምናሴ።

Deut 04:43 ዝንቱ ውእቱ ሕግ ዘአዘዞሙ ሙሴ በቅድሜሆሙ ለደቂቀ እስራኤል ወዝንቱ ውእቱ ትእዛዝ ወኵነኔ ወፍትሕ ዘነገሮሙ።

Deut 04:44 ሙሴ ለኵሉ ደቂቀ እስራኤል በገዳም ወጺኦሙ እምድረ ግብጽ።

Deut 04:45 በማዕዶተ ዮርዳኖስ በቈላት በቅሩበ ቤተ ፌጎር በምድረ ሴዎን ንጉሠ አሞሬዎን ዘይነብር ውስተ ሐሴቦን ዘቀተልዎ ሙሴ ወደቂቀ እስራኤል ወጺኦሙ እምድረ ግብጽ።

Deut 04:46 ወተዋረሱ ምድሮ ወምድረ አግሂ ንጉሠ ባሳን ፪ነገሥተ አሞሬዎን እለ ይነብሩ ማዕዶተ ዮርዳኖስ መንገለ ሠርቀ ፀሓይ።

Deut 04:47 እምአሮኤር እንተ ማዕዶተ ፈለገ አርኖን እስከ ደብረ ሴዎን ዘኤርሞን።

Deut 04:48 ወኵሎ ዓራባ ለማዕዶተ ዮርዳኖስ ዘመንገለ ሠርቀ ፀሐይ ዘመትሕተ አሴዶን ዘቦ መንድቅ።

Chapter 5

Deut 05:01 ወፀውዖሙ ሙሴ ለኵሉ ማኅበረ እስራኤል ወይቤሎሙ ስምዑ እስራኤል ኵሎ ኵነኔ ወፍትሐ ዘአነ እነግረክሙ ዮም ውስተ እዘኒክሙ በዛቲ ዕለት ወተመሀሩ ገቢሮቶ ወአቂቦቶ።

Deut 05:02 እግዚአብሔር አምላክክሙ አቀመ ኪዳኖ ምስሌክሙ በኮሬብ አኮ ለአበዊክሙ ዘአቀመ ዘንተ ኪዳነ አላ ለክሙ እስመ አንትሙ ሀሎክሙ ዝየ ዮም ኵልክሙ ሕያዋን።

Deut 05:03 ገጸ በገጽ ተናገረክሙ እግዚአብሔር በደብር ማዕከለ እሳት።

Deut 05:04 ወአንሰ እቀውም ማዕከለ እግዚአብሔር ወማዕከሌክሙ በይእቲ ዕለት ከመ እንግርክሙ ቃሎ ለእግዚአብሔር እስመ ፈራህክሙ እምቅድመ ገጽ እሳት ወኢዓረግሙ ውስተ ደብር።

Deut 05:05 ወይቤ አነ ውእቱ እግዚአብሔር አምላክከ ዘአውፃእኩከ እምድረ ግብጽ እምቤተ ቅንየት ኢይኩን ባዕድ አምላክ ዘእንበሌየ።

Deut 05:06 ወኢትግበር ለከ አምላከ ዘግልፎ ወኢበኵሉ አምሳል ዘውስተ ሰማይ በላዕሉ ወኢዘውስተ ምድር በታሕቱ ወኢበኵሉ ዘውስተ ማይ ዘመትሕተ ምድር ወኢትሰግድ ሎሙ ወኢታምልኮሙ።

Deut 05:07 እስመ አነ እግዚአብሔር አምላክከ አምላክ ቀናዒ ዘእኊልቊ ኃጣይአ ወላዲ ላዕለ ውሉድ እስከ ሣልስ ወራብአ ትውልድ ለእለ ይጸልኡኒ።

Deut 05:08 ወእገብር ምሕረተ እስከ ፲፻ትውልድ ለእለ ያፈቅሩኒ ወለእለ የዓቅቡ ትአዛዝየ።

Deut 05:09 ኢትምሐል በስመ እግዚአብሔር አምላክከ በሐሰት እስመ ኢያነጽሖ እግዚአብሔር ለዘይምሕል ስሞ በሐሰት።

Deut 05:10 ወዕቀብ ዕለተ ሰንበት ወቀድሳ በከመ አዘዘከ እግዚአብሔር አምላክከ።

Deut 05:11 ሰዱሰ መዋዕለ ትገብር ኵሎ ግብረከ ወሳብዕት ዕለት ሰንበቱ ለእግዚአብሔር አምላክከ።

Deut 05:12 ወኢትግበር ባቲ ኵሎ ግብረከ ወኢወልድከ ወኢወለትከ ወኢገብርከ ወኢአመትከ ወኢላህምከ ወኢአድግከ ወኢኵሉ እንስሳከ ወኢግዩር ዘውስተ ዴዴከ ከመ ያእርፍ ገብርከ ወአመትከ ከማከ።

Deut 05:13 ወተዘከር ከመ ገብር አንተ በምድረ ግብጽ ወአውፅአከ እግዚአብሔር አምላክከ ከመ ትዕቀባ ለዕለተ ሰንበት ወትቀድሳ።

Deut 05:14 አክብር አባከ ወእመከ በከመ አዘዘከ እግዚአብሔር አምላክከ ከመ ይኩን ሠናየ ላዕሌከ ወይኑኅ መዋዕሊከ በዲበ ምድር ዘይሁበከ እግዚአብሔር አምላክከ።

Deut 05:15 ወኢትሑር ኀበ ብእሲተ ብእሲ።

Deut 05:16 ወኢትቅትል ነፍሰ።

Deut 05:17 ወኢትሥርቅ።

Deut 05:18 ወኢትኩን ስምዓ በሓሰት ላዕለ ቢጽከ ወኢተሐሱ ስምዓ።

Deut 05:19 ወኢትፍቱ ብእሲተ ካልእከ ወኢትፍቱ ቤቶ ለካልእከ ወኢገራህቶ ኢገብሮ ወኢአመቶ ኢላህሞ ወኢአድጎ ወኢእምኵሉ እንስሳሁ ወኢእምኵሉ ዘቦቱ ለካልእከ።

Deut 05:20 ዝንቱ ነገር ዘተናገረ እግዚአብሔር ለኵሉ ተዓይኒክሙ በውስተ ደብር በማዕከለ እሳት ወጽልመት ወአውሎ ወቆባር ወቃል ዓቢይ ወኢደገመ እንከ ወጸሐፎ ውስተ ፪ጽላት ዘዕብን ወወሀበኒ እግዚአብሔር።

Deut 05:21 ወኮነ ሶበ ሰማዕክሙ ውእተ ቃለ እማዕከለ እሳት ወደብሩ ይነድድ በእሳት ወመጻእክሙ ኀቤየ ኵልክሙ መላእክተ ነገድክሙ ወአዕሩጊክሙ።

Deut 05:22 ወትቤሉኒ ናሁ አርአየነ እግዚአብሔር አምላክነ ስብሐቲሁ ወቃሉኒ ሰማዕነ እማዕከለ እሳት ወዮም አእመርነ በዛቲ ዕለት ከመ ይትናገር እግዚአብሔር ምስለ ሰብእ ወየሐዩ።

Deut 05:23 ወይእዜኒ ኢንሙት ወኢታጥፍአነ ዛቲ እሳት ዓባይ ለእመ ደገምነ ንሕነ ሰሚዖተ ቃሉ ለእግዚአብሔር አምላክነ ዓዲ ንመውት እንከ።

Deut 05:24 ወመኑ ውእቱ ዘሥጋ ዘይሰምዕ ቃሎ ለእግዚአብሔር ሕያው እንዘ ይትናገር እማዕከለ እሳት ከማነ ወየሓዩ።

Deut 05:25 ሑር አንተ ወስማዕ ኵሎ ዘይብል እግዚአብሔር አምላክነ ወንግረነ አንተ ኵሎ ዘይቤለከ እግዚአብሔር አምላክነ ወንሰምዕ ወንገብር።

Deut 05:26 ወሰምዓ እግዚአብሔር ቃለ ነገርክሙ ዘነበብክሙ ዘትቤሉኒ ወይቤለኒ እግዚአብሔር ሰማዕኩ ቃሎሙ ዘይብሉ ዝንቱ ሕዝብ ኵሎ ዘይቤሉከ ወርቱእ ኵሉ ዘይቤሉ።

Deut 05:27 መኑ እምወሀቦሙ ከመዝ ይኩን ላዕሌሆሙ ከመ ይፍርሁኒ ወይዕቀቡ ትእዛዝየ በኵሉ መዋዕሊሆሙ ከመ ሠናይት ትኵኖሙ ወለውሉዶሙ እስከ ለዓለም።

Deut 05:28 ሑር ወበሎሙ እትው አ ውስተ አብያቲክሙአ።

Deut 05:29 ወአንተሰ ቁም ኀቤየ እንግርከ ትእዛዝየ ወኵነኔየ ወፍትሕየ ኵሎ ዘትሜህሮሙ ወይግበሩ ከማሁ ውስተ ምድር እንተ አነ እሁቦሙ ርስቶሙ።

Deut 05:30 ወዕቀቡ ከመ ትግበሩ በከመ አዘዝኩክሙ በከመ አዘዘኒ እግዚአብሔር አምላክክሙ።

Deut 05:31 ኢትትገኃሡ ኢለየማን ወኢለጸጋም እምኵሉ ፍኖት ዘአዘዘክሙ እግዚአብሔር አምላክክክሙ ከመ ትሑሩ ባቲ ከመ ሠናይተ ትኩንክሙ ወከመ ታእርፉ ወይኑኅ መዋዕሊክሙ ውስተ ምድር እንተ ትትዋረሱ።

Chapter 6

Deut 06:01 ወዝንቱ ውእቱ ትእዛዝ ወኵነኔ ወፍትሕ ዘአዘዘ እግዚአብሔር አምላክነ ከመ እምሀርክሙ ትግበሩ በውስተ ምድር እንተ ውስቴታ ትበውኡ ትትዋረስዋ።

Deut 06:02 ከመ ትፍርህዎ ለእግዚአብሔር አምላክክሙ ወከመ ትዕቀቡ ኵሎ ኵኔኔሁ ወትእዛዞ ዘአነ እኤዝዘክሙ ዮም አንትሙ ወደቂቅክሙ ወደቂቀ ደቂቅክሙ በኵሉ መዋዕለ ሕይወትክሙ ከመ ይኑኀ መዋዕሊክሙ።

Deut 06:03 ስምዑ እስራኤል ከመ ትግበሩ ወከመ ትዕቀቡ ከመ ሠናይተ ትኩንከሙ ወከመ ይኑኀ መዋዕሊክሙ ወከመ ትትባዝኁ ጥቀ በከመ ይቤ እግዚአብሔር አምላኮሙ ለአበዊክሙ ከመ የሀብክሙ ምድረ እንተ ትውኀዝ ሐሊበ ወመዓረ።

Deut 06:04 ወዝንቱ ወእቱ ትእዛዝ ወኵነኔ ኵሉ ዘአዘዞሙ ሙሴ ለደቂቀ እስራኤል በገዳም ወፂኦሙ እምድረ ግብጽ።

Deut 06:05 ስማዕ እስራኤል እግዚአብሔር አምላክከ ፩ውእቱ።

Deut 06:06 ወአፍቅሮ ለእግዚአብሔር አምላክከ በኵሉ ልብከ ወበኵሉ ነፍስከ ወበኵሉ ኃይልከ ወበኵሉ ሕሊናከ፡፡

Deut 06:07 ወየሐሉ ውስተ ልብከ ወውስተ ነፍስከ ዝንቱ ኵሉ ነገር ዘአነ አነግረከ ዮም።

Deut 06:08 ወመሀሮ ለወልድከ ወንግሮ ኪያሁ እንዘ ትነብር ውስተ ቤት ወእንዘ ተሐውር ውስተ ፍኖት ለእመ ሰከብከሂ ወለእመ ተንሣእከሂ።

Deut 06:09 ወግበሮ ከመ ትእምርት ውስተ እዴከ ወይኩንከ ዘኢይትሐወስ እምቅድመ አዕይንቲከ።

Deut 06:10 ወጸሐፎ ውስተ ምርፋቃተ ኆኅተ አብያቲክ ወውስተ ዴዴያቲከ ።

Deut 06:11 ወአመ አብአከ እግዚአብሔር አምላክከ ውስተ ምድር እንተ መሐለ ለአበዊከ ለአብርሃም ወለይስሐቅ ወለያዕቆብ ከመ የሀብከ አህጉረ አበይተ ወሠናያተ ዘኢነደቀ።

Deut 06:12 ወአብያተ ዘምሉእ እምኵሉ በረከት ዘኢዘገብከ ወአዘቅተ ዘውቅሮ ዘኢወቀርከ ወአዕፃዳተ ወይን ወአዕፃዳተ ዘይት ዘኢተከልከ።

Deut 06:13 ወእምድኅረ በላዕከ ወፀገብከ ዑቅ እንከ ኢትርስዖ ለእግዚአብሔር አምላክከ ዘአውጽአከ እምድረ ግብጽ ወእምቤተ ቅንየት።

Deut 06:14 ወፍርሆ ለእግዚአብሔር አምላክከ ወሎቱ ለባሕቲቱ አምልኮ ወሎቱ ትልዎ ወበስመ ዚአሁ መሐል።

Deut 06:15 ወኢትሑር ድኅረ አማልክተ ባዕድ ኀበ አማልክተ አሕዛብ እለ ዓውድከ እስመ አምላክ ቀናዒ ውእቱ እግዚአብሔር አምላክከ።

Deut 06:16 ወዑቅ ኢይትመዓዓከ እግዚአብሔር አምላክከ በመዓቱ ወኢይሰርውከ እምገጸ ምድር።

Deut 06:17 ወኢታመክሮ ለእግዚአብሔር አምላክከ በከመ አመከርካሁ አመ ዕለተ መንሱት።

Deut 06:18 ተዓቀብ ወዕቀብ ትእዛዞ ለእግዚአብሔር አምላክከ ወስማዕ ኵሎ ኵነኔሁ ዘአዘዘከ ከመ።

Deut 06:19 ትግበር ዘሠናይ ወዘአዳም በቅድሜሁ ለእግዚአብሔር አምላክከ ከመ ሠናይተ ትኩንከ ወትባእ ወትትዋርስ ምድረ ቡርክተ ዘመሐለ እግዚአብሔር ለአበዊከ።

Deut 06:20 ከመ ይሰድድ ለከ ኵሎ ፀረከ እምቅድመ ገጽከ በከመ ይቤ እግዚአብሔር።

Deut 06:21 ወሶበ ተስእለከ ወልድከ ጌሠመ ወይቤለከ ምንት ውእቱ ዝንቱ ትእዛዝ ወኵነኔ ወፍትሕ ኵሉ ዘአዘዘነ እግዚአብሔር አምላክነ።

Deut 06:22 ወትብሎ ለወልድከ አግብርቲሁ ንሕነ ለፈርዖን በብሔረ ግብጽ ወአውፅአነ እግዚአብሔር እምህየ በእድ ፅንዕት ወበመዝራዕት ልዑል።

Deut 06:23 ወፈነወ እግዚአብሔር ተአምረ ወመድምመ ዓቢየ ወእኩየ ላዕለ ግብፅ ወላዕለ ፈርዖን ወመገብቱ ወአግብርቲሁ ወላዕለ ቤቱ በቅድሜነ።

Deut 06:24 ወኪያነሰ አውፅአነ እምህየ ከመ ያበአነ ውስተ ዛቲ ምድር ወየሀበናሃ ዘመሓለ ለአበዊነ ከመ የሀቦሙ።

Deut 06:25 ወአዘዘነ እግዚአብሔር ዘንተ ኵሎ ኵነኔ ወፍትሕ ከመ ንግበር ወከመ ንፍርሆ ለእግዚአብሔር አምላክነ ከመ ሠናይት ትኩን በኵሉ መዋዕሊነ ላዕሌነ ወከመ ንሕዮ በከመ ዮም።

Deut 06:26 ወከመ ንርከብ ምሕረተ ለእመ ዓቀብነ ከመ ንግበር ዘንተ ኵሎ ትእዛዘ በቅድመ እግዚአብሔር አምላክነ በከመ አዘዘነ እግዚአብሔር።

Chapter 7

Deut 07:01 ወለእመ አብአከ እግዚአብሔር አምላክከ ውስተ ምድር እንተ ላቲ ተሐውር ህየ ከመ ትረሳ ወአሰሰለ አሕዛበ ዓበይተ ወብዙኃነ እምቅድመ ገጽከ ኬጤዎን ወጌርጌሴዎን አሞሬዎን ወከናኔዎን ወፌርዜዎን ወኤዌዎን ወኢያቡሴዎን ፯ አሕዛበ ዓበይተ እለ ይጸንዑከ።

Deut 07:02 ወአግብኦሙ ውስተ እዴከ ወቀተልካሆሙ ወአጥፍኦ አጥፍኦሙ ወኢትትካየድ ምስሌሆሙ ኪዳነ ወኢትምሀሮሙ።

Deut 07:03 ወኢትትሐመዎሙ ወለተከ ኢተሐብ ለወልዱ ወወለቶ ኢትንሣእ ለወልድከ።

Deut 07:04 እስመ ያግኅሦ ለወልድከ ወያመልክ ባዕዳነ አማልክተ ወይትመዓዕ እግዚአብሔር መዐተ ላዕሌክሙ ወይሤርወክሙ ፍጡነ።

Deut 07:05 አላ ከመዝ ግበርዎሙ ምሥዋዓቲሆሙ ንስቱ ወምስላቲሆሙ ቀጥቅጡ ወአዕዋማቲሆሙ ግዝሙ ወአማልክቲሆሙ ዘግልፎ አውዕዩ በእሳት።

Deut 07:06 እስመ ሕዝብ ቅዱስ አንተ ለእግዚአብሔር አምላክከ ወኪያከ አብደረ ወኃረየ እግዚአብሔር አምላክከ ከመ ትኩኖ ሕዝበ ሎቱ እምኵሉ አሕዛብ እለ ሀለው ዲበ ገጸ ምድር።

Deut 07:07 ወአኮ እስመ ትበዝኁ አንትሙ እምኵሉ አሕዛብ ዘአብደረ ኃርዮተክሙ እግዚአብሔር አንትሙሰ ትውኅዱ እምኵሉ አሕዛብ።

Deut 07:08 አላ እስመ ያፈቅረክሙ ወእስመ የዓቅብ መሐላሁ ዘመሐለ ለአበዊክሙ ወበበይነ ዝንቱ አውፅአክሙ በእድ ፅንዕት ወበመዝራዕት ልዑል ወቤዘወክሙ እምቅንየት ወእምእዴሁ ለፈርዖን ንጉሠ ግብጽ።

Deut 07:09 ወተአምር ከመ ውእቱ እግዚአብሔር አምላክከ ውእቱ እግዚእ ወውእቱ አምላከ ማእምን ዘየአቅብ ኪዳኖ ወምሕረቶ ለእለ ያፈቅርዎ ወየዓቀበ ትእዛዞ እስከ ፲፻ ትውልድ።

Deut 07:10 ወይትቤቀሎሙ ለእለ ይጸልዕዎ በቅድመ ገጾሙ ወይሤርዎሙ ወኢያጐነዲ ሠርዎቶሙ ለእለ ይጸልዕዎ በቅድመ ገጾሙ

Deut 07:11 ወዕቀቡ ትእዛዞ ወኵነኔሁ ወፍትሖ ኵሎ ዘአነ እኤዝዘክሙ ዮም ከመ ትግበርዎ።

Deut 07:12 ወእምከመ ሰማዕክሙ ዘንተ ኵነኔሁ ወአቀብክምዎ ወገበርክምዎ እግዚአብሔር ኒ የዓቅብ ለክሙ ኪዳኖ ወምሕረቶ ዘመሐለ ለአበዊክሙ።

Deut 07:13 ወያፈቅረከ ወይባርከከ ወያስተባዝኃከ ወይባርክ ለከ ፍሬ ከርሥከ ወፍሬ ምድርከ ወሥርናየከ ወወይነከ ወቅብዓከ ወአዕፃዳተ ላህምከ ወመራዕየ አባግዒከ ላዕለ ምድር ዘመሐለ ለአበዊከ ከመ የሀብከ።

Deut 07:14 ወትከውን ቡሩከ እምኵሉ አሕዛብ ወአልቦ መካን እምአንስቲያከ ወአመት እንተ አልባቲ ውሉድ ወኢመካን እምእንስሳከ።

Deut 07:15 ወያሴስል እግዚአብሔር እምኔከ ኵሎ ደዌ ወኵሎ ሕማመ እኩየ ዘርኢከ ዘመጽእ ላዕለ ግብጽ ወኢያመጽኦ ላዕሌከ ለውእቱ ኵሉ ዘርኢከ ወይመይጦ እምኔከ ወይወስዶ ላዕለ ፀርከ ወላዕለ ኵሎሙ እለ ይጸልኡከ።

Deut 07:16 ወትበልዕ ምህርካሆሙ ለአሕዛብ ዘይሁበከ እግዚአብሔር አምላክከ ወኢትምሐኮሙ ዓይንከ ወኢታምልክ አማልክቲሆሙ እስመ እኩይ ውእቱ ለከ ዝንቱ።

Deut 07:17 ወለእመሰ ትብል በልብከ ይበዝኅ እምኔየ ዝንቱ ሕዝብ ወእፎ እክል አጥፍኦቶ ኢትፍርሆ።

Deut 07:18 ተዘክሮ ተዘከር ኵሎ ዘገብረ እግዚአብሔር አምላክከ ላዕለ ፈርዖን ወላዕለ ኵሉ (ግብጽ ዓቢየ መንሱት) ዘርእያ አዕይንቲከ ወውእቱ ተአምረ።

Deut 07:19 ወመድምመ ዓበይተ ወበእድ ጽንዕት ወበመዝራዕት ልዑል ዘከመ አውፅአከ እምህየ ከማሁ ይገብሮሙ እግዚአብሔር ለኵሎሙ አሕዛብ እለ ትፈርሁ አንትሙ እምቅድመ ገጾሙ።

Deut 07:20 ወይፌኑ እግዚአብሔር አምላክከ ቅድሜከ መቅሠፍተ ላዕሌሆሙ እስከ ያጠፍኦሙ ለእለ ተርፉ ወለእለ ተኃብኡ እምኔከ።

Deut 07:21 ወኢትደንግፁ እምቅድመ ገጾሙ እስመ እግዚአብሔር አምላክከ ሀለወ ምስሌከ ወውእቱ እግዚአብሔር አምላክከ ዓቢይ ወፅኑዕ።

Deut 07:22 ወያጠፍኦሙ ለእሉ አሕዛብ እምቅድመ ገጽከ በበንስቲት ንስቲት ወኢትበል አጠፍኦሙ ፍጡነ ከመ ኢትኩን ምድር ሐቅለ ወኢይብዝኁ ላዕሌከ አራዊተ ገዳም።

Deut 07:23 ወያገብኦሙ እግዚአብሔር አምላክከ ውስተ እዴከ ወይደመስሶሙ በዓቢይ ሕርትምና እስከ ያጠፍኦሙ።

Deut 07:24 ወያገብኦሙ ለነገሥቶሙ ውስተ እዴከ ወይደመስስ ስሞሙ እምውእቱ መካን ወአልቦ ዘይትቃወም ቅድመ ገጽከ እስከ ያጠፍኦሙ እግዚአብሔር።

Deut 07:25 ወኵሎ ግልፎ አማልክቲሆሙ አውዕዮ በእሳት ወኢትፍቱ ኢወርቀ ወኢብሩረ ወኢብርተ እምኔሆሙ ወኢትንሣአ ለከ ከመ ኢትጌጊ ቦሙ እስመ ርኩሳን እሙንቱ በኀበ እግዚአብሔር አምላክከ።

Deut 07:26 ወኢታብእ ርኩሰ ውስተ ቤትከ ወኢትኩን ርጉመ ከማሁ አርኩሶ ታረኵሶ ወአስቆርሮ ታስቆርሮ እስመ ርጉም ውእቱ።

Chapter 8

Deut 08:01 (ወዕቀቡ ከመ ትግበሩ) ኵሎ ትእዛዘ ዘእኤዝዘክሙ አነ ዮም ከመ ትሕየው ወትትባዝኁ ወትባኡ ትትዋረሱ ምድረ ዘመሐለ እግዚአብሔር ለአበዊክሙ።

Deut 08:02 ወተዘከር ኵሎ ፍኖተ ዘወሰደከ እግዚአብሔር አምላክከ ውስተ ገዳም ከመ ያሕምምከ ወከመ ያመክርከ ወከመ ያእምር ልበከ ለእመ ተአቅብ ትእዛዞ ወለእመ አልቦ።

Deut 08:03 ወአሕመመከ ወአርኀበከ ወእምዝ መና ሴሰየከ ዘኢየአምሩ አበዊከ ከመ ያርኢከ ከመ ኢኮነ በእክል ባሕቲቱ ዘየሐዩ ሰብእ አላ በኵሉ ቃል እንተ ትወፅእ እምፉሁ እግዚአብሔር የሐዩ ሰብእ።

Deut 08:04 አልባሲከኒ ኢበልየ በላዕሌከ ወእገሪከኒ ኢረስሐ ናሁ ፵ዓም።

Deut 08:05 ወአእምር በልብከ እስመ በከመ ይጌሥጽ ብእሲ ወልዶ ከማሁ ይጌሥጸከ እግዚአብሔር አምላክከ።

Deut 08:06 ዕቀብ ኵሎ ትእዛዞ ለእግዚአብሔር አምላክከ ከመ ትሑር በፍኖት ወትፍርሆ።

Deut 08:07 ለእግዚአብሔር አምላክከ ወአበውአከ ውስተ ምድር ቡርክት ወብዝኅት ዘአፍላገ ማይ ወዓዘቃቲሃ ከመ ቀላይ ወይትከዓው ውስተ ገዳም ወውስተ አድባር።

Deut 08:08 ምድረ ስርናይ ወስገም ወዓፀደ ወይን ወበለስ ወሮማን ።

Deut 08:09 ምድረ ቅብዕ ወዘይት ወመዐር ምድር እንተ ኢኮነት በአስተአክሎ ዘትበልዖ ለእክላ ወአልቦ ዘተኃጥእ ምንተኒ ውስቴታ ምድር እንተ ዕበኒሃ ሐፂን ወእምውስተ አድባሪሃ ይኤልድዎ ለብርት።

Deut 08:10 ወብላዕ ወጽገብ ወባርኮ ለእግዚአብሔር አምላክከ በውስተ ምድር ቡርክት ዘወሀበከ።

Deut 08:11 ዑቅ ርእሰከ ወኢትርስዖ ለእግዚአብሔር አምላክከ ከመ ትዕቀብ ትእዛዞ ወኵነኔሁ ወፍትሖ ኵሎ ዘእኤዝዘከ አነ ዮም

Deut 08:12 ዮጊ ሶበ በላዕከ ወጸገብከ ወነደቀ አብያተ ሠናያነ ወነበርከ ውስቴቶሙ ወበዝኃ ለከ አባግዒከ ወአልህምቲከ ወሶበ በዝኃ ለከ ወርቅ ወብሩር ወበዝኃ ለከ ኵሉ ንዋይከ ዮጊ ተዓቢ ልበከ ወትረስዖ

Deut 08:13 ለእግዚአብሔር አምላክከ ዘአውጽአከ እምድረ ግብጽ እምቤተ ቅንየት።

Deut 08:14 ወወሰደከ ውስተ ገዳም ዓቢይ ወግሩም ዘውስቴቱ አራዊተ ምድር ዘይነስኩ ወአቃርብት ወጽምዕ ዘአልቦ ማይ ለሰትይ ዘአውፅአ ለከ እምውስተ ዕብነ ኰኵሕ ነቅዓ ማይ ጥዑም።

Deut 08:15 ወሴሰየከ መና በገዳም ዘኢየአምሩ አበዊከ ከመ ያሕምምከ ወያመክርከ ወያሠኒ ላዕሌከ በደኃሪትከ ።

Deut 08:16 ወኢትበል በልብከ በኃይልየ ወበጽንዓ እዴየ ገበርኩ ሊተ ዘንተ ኵሎ ኃይለ ዓቢየ።

Deut 08:17 ወተዘከሮ ለእግዚአብሔር አምላክከ እስመ ውእቱ ይሁበከ ኃይለ ከመ ያቅም ኪዳኖ ዘመሐለ ለአበዊከ በከመ ዮም።

Deut 08:18 ወለእመ ረሲዓ ረሳዕካሁ ለእግዚአብሔር አምላክከ ወሖርከ ድኅረ ባዕዳን አማልክት ወአምለካሆሙ ወሰገድከ ሎሙ አሰምዕ ላዕሌከ ዮም ሰማየ ወምድረ ከመ ጠፊአ ትጠፍእ።

Deut 08:19 በከመ አሕዛብ ኵሎሙ እለ ደምሰሶሙ እግዚአብሔር እምቅድመ ገጽከ [.]ለእመ ኢሰማዕከ ቃለ እግዚአብሔር አምላክከ።

Chapter 9

Deut 09:01 ስማዕ እስራኤል ናሁ ተዓድዎ አንተ ዮም ለዮርዳኖስ ከመ ትሑር ትትዋረሶሙ ለአሕዛብ ዓበይት እለ ይጸንዑከ ወአህጉረ አበይተ ዘአረፍተ ቅጽሮን ይበጽሕ እስከ ሰማይ ሕዝብ ዓቢይ።

Deut 09:02 ወብዙኅ ወነዋኃት ደቂቀ ኤናቅ እለ ትብሎሙ አንተ።

Deut 09:03 ወተአምር ዮም ከመ እግዚአብሔር አምላክከ የሐውር ቅድመ ገጽከ እሳት ዘይዌድእ ውእቱ ወውእቱ ይሴርዎሙ ወያነትኦሙ እምቅድመ ገጽከ ወያጠፍኦሙ ወይደመስሶሙ ፍጡነ በከመ ይቤለከ

Deut 09:04 ወኢትበል በልብከ ሶበ አጥፍኦሙ እግዚአብሔር ለውእቶሙ አሕዛብ እምቅድመ ገጽከ በበይነ ጽድቅየ አብአኒ እግዚአብሔር እትዋረሳ ለዛቲ ምድር ቡርክት አኮ በበይነ ጽድቅከ ወአኮ በበይነ ንጽሐ ልብከ ዘትበውእ አንተ ትትዋረሳ ለምድሮሙ።

Deut 09:05 አላ በበይነ ኃጢአቶሙ ለውእቶሙ አሕዛብ ያጠፍኦሙ እግዚአብሔር እምቅድመ ገጽከ ወከመ ያቅም ኪዳኖ ዘመሐለ ለአበዊከ ለአብርሃም ወለይስሐቅ ወለያዕቆብ።

Deut 09:06 ወተአምር ዮም ከመ አኮ በእንተ ጽድቅከ ዘይሁበካሃ ለይእቲ ምድር አኮኑ ሕዝብ ዘያገዝፍ ክሳዶ አንተ።

Deut 09:07 ወተዘከር ወኢትርሳዕ ሚመጠነ አምአዕካሁ ለእግዚአብሔር አምላክከ በገዳም እምአመ አውጽአከ እምድረ ግብጽ እስከ በጻሕከ ውስተ ዝንቱ መካን እንዘ ትክድዎ ለእግዚአብሔር አምላክክሙ ወበኮሬብሂ አምአዕክምዎ ለእግዚአብሔር።

Deut 09:08 ወተምዕዓ እግዚአብሔር ላዕሌክሙ ከመ ያጥፍእክሙ።

Deut 09:09 አሙ አረጉ አነ ውስተ ደብር ከመ እንሣእ ፪ጽላተ ዘዕብን ጽላት ዘኪዳን ዘተካየደ እግዚአብሄር ምስሌክሙ።

Deut 09:10 ወነበርኩ ውስተ ደብር ፵መዐልተ ወ፵ሌሊተ እክለ ኢበላዕኩ ወማየ ኢሰተይኩ።

Deut 09:11 ወወሀበኒ እግዚአብሔር ፪ጽላተ ዘዕብን ዘተጽሕፉ በፅባዕቱ ለእግዚአብሔር ወጽሑፍ ውስቴቶን ኵሉ ቃል ዘነገረነ እግዚአብሔር በውስተ ደብር አመ ተጋባእክሙ።

Deut 09:12 በ፵መዓልት ወበ፵ሌሊት ወሀበኒ እግዚአብሔር ፪ጽላተ ዘዕብን ጽላተ ዘኪዳን።

Deut 09:13 ወይቤለኒ እግዚአብሔር ተንሥእ ወሑር ፍጡነ እምዝየ እስመ አበሱ ሕዝብከ ዘአውፃእከ እምድረ ግብጽ ወፍጡነ ክህዱ እምፍኖት ዘአዘዝኮሙ ወገብሩ ሎሙ ስብኮ።

Deut 09:14 ወይቤለኒ እግዚአብሔር እቤለከ ምዕረ ወካዕበ እንዘ እብል ርኢክዎ ለዝንቱ ሕዝብ ከመ ሕዝብ ግዙፈ ክሳድ ውእቱ።

Deut 09:15 ኅድገኒ አጥፍኦ ወእደምስስ ስሞ እምታሕተ ሰማይ ወእገብረከ ውስተ ሕዝብ ዓቢይ ወጽኑዕ ዘይበዝኅ እምዝንቱ ፈድፋደ።

Deut 09:16 ወተመየጥኩ ወወረድኩ እምደብር ወደብሩሂ ይነድድ በእሳት ወእልክቱሂ ፪ጽላት ውስተ ፪ሆን እደውየ።

Deut 09:17 ወሶበ ርኢኩ ከመ አበስክሙ ቅድመ እግዚአብሔር አምላክክሙ ወገበርክሙ ለክሙ ስብኮ ወኃደግሙ ፍኖተ ዘአዘዘክሙ እግዚአብሔር ወነሣእክዎን ለእልክቱ ፪ጽላት ወገደፍክዎን እምውስተ ፪ሆን እደውየ ወቀጥቀጥክዎን በቅድሜክሙ።

Deut 09:18 ወሰአልኩ ዳግመ ቅድመ እግዚአብሔር በከመ ቀዲሙ ፵መዐልተ ወ፵ሌሊተ እክለ ኢበላዕኩ ወማየ ኢሰተይኩ በእንተ ኵሉ ኃጣውኢክሙ ዘአበስክሙ ወገበርክሙ እኩየ ቅድመ እግዚአብሔር አምላክክሙ ከመ ታምዕዕዎ።

Deut 09:19 ወፈራህኩ በእንተ መዐቱ ዘተምዕዓ እግዚአብሔር ላዕሌክሙ ከመ ያጥፍእክሙ ወሰምዓኒ እግዚአብሔር በውእቱ መዋዕል።

Deut 09:20 ወላዕለ አሮንሂ ተምዕዓ እግዚአብሔር ጥቀ ከመ ይሰርዎ ወጸለይኩ በእንተ አሮንሂ በውእቱ መዋዕል ወበእንተ ጌጋይክሙሂ ዘገበርክሙ ላህመ።

Deut 09:21 ወነሣእክዎ ወቀጥቀጥክዎ ወሐረጽክዎ ጥቀ እስከ አድቀቅዎ በሕቁ ወኮነ ከመ ፀበል ወወደይክዎ ለውእቱ ሐሪፅ ውስተ ነቅዕ ዘይወርድ እምደብር።

Deut 09:22 ወበኀበ ውእየትኒ ወአመ መንሱትኒ ወበኀበ መቃብረ ፍትወትኒ አምዓዕክምዎ ለእግዚአብሔር አምላክክሙ።

Deut 09:23 ወአመሂ ፈነወክሙ እግዚአብሔር እምቃዴስ በርኔ ወይቤለክሙ ዕርጉ ወተዋረስዋ ለይእቲ ምድር ዘእሁበክሙ ክህድክሙ ቃለ እግዚአብሔር አምላክክሙ ወኢአመንክምዎ ወኢሰማዕክሙ ቃሎ።

Deut 09:24 ወኮንክሙ ከሀድያነ እግዚአብሔር እምይእቲ ዕለት እንተ ተአምረ።

Deut 09:25 ለክሙ ወሰአልኩ ለክሙ ቅድመ እግዚአብሔር ፵መዓልተ ወ፵ሌሊተ በከመ ሰአልኩ ቀዲሙ እስመ ይቤ እግዚአብሔር ከመ ያጥፍእክሙ

Deut 09:26 ወጸለይኩ ኀበ እግዚአብሔር ወእቤ እግዚኦ ንጉሦሙ ለአማልክት ኢትሰርዎሙ ለሕዝብከ ወለመክፈልትከ ዘቤዘውከ በኃይልከ ዓቢይ ዘአውፃእከ እምግብጽ በዓቢይ ኃይልከ ወበእዴከ ጽንዕት ወበመዝራዕትከ ልዑል።

Deut 09:27 ተዘከር አብርሃምሃ ወይስሐቅሃ ወያዕቆብሃ አግብርቲከ ዘመሐልከ ሎሙ በርእስከ ወኢትነጽር እከዮሙ ለእሉ ሕዝብ ወአበሳሆሙ ወጌጋዮሙ።

Deut 09:28 ከመ ኢይበሉ እለ ይነብሩ ውስተ ምድር እለ እምኀቤሆሙ አውፃእከነ እስመ ስእነ እግዚአብሔር አብኦቶሙ ውስተ ምድር እንተ ይቤሎሙ ወእስመ ይጸልኦሙ አውፅኦሙ ከመ ይቅትሎሙ በገዳም።

Deut 09:29 ወእሉሰ ሕዝብከ እሙንቱ ወርስትከ ዘአውፃእከ እምግብጽ በዓቢይ ኃይልከ ወበጽኑዕ ወልዑል መዝራዕትከ።

Chapter 10

Deut 10:01 ወይቤለኒ እግዚአብሔር በውእቱ መዋዕል ቀር ለከ ፪ጽላተ ዘዕብን ከመ እለ ቀዲሙ ወዕርግ ኀቤየ ውስተ ደብር ወግበር ታቦተ እምዕፅ።

Deut 10:02 ወእጽሕፍ ውስተ ውእቶን ጽላት ኵሎ ቃለ ዘሀለወ ውስተ እልክቱ ጽላት እለ ቀዲሙ ዘቀጥቀጥከ ወደዮን ውስተ ታቦት።

Deut 10:03 ወገበርኩ ታቦተ እምዕፅ ዘኢይነቅዝ ወወቀርኩ ፪ጽላተ ዘዕብን ከመ እለ ቀዲሙ ወዓረጉ ውስተ ደብር ወውስተ እዴየ ውእቶን ፪ሆን ጽላት።

Deut 10:04 ዘጸሐፈ ውስተ ውእቶን ጽላት በከመ ውእቱ መጽሐፍ ዘቀዲሙ አሥሩ ቃላት ዘነገረነ እግዚአብሔር በደብረ ሲና በማዕከለ እሳት።

Deut 10:05 ወወደይክዎን ውስተ ታቦት ለውእቶን ጽላት ዘገበርኩ ወነበራ ህየ በከመ አዘዘኒ እግዚአብሔር።

Deut 10:06 ወግዕዙ ደቂቀ እስራኤል እምነ ቤሮሱ ዘደቂቀ ኢያቅም ዘማስቤ ወበህየ ሞተ አሮን ወተቀብረ ወተሰይመ በህየ አልአዛር ወልዱ ካህነ ህየንቴሁ።

Deut 10:07 ወእምህየ ግዕዙ ውስተ ገድገድ ወእምገድገድ ውስተ ኤጤቦታ ምድር ዘአንቅዕተ ማይ።

Deut 10:08 ወበውእቱ መዋዕል ፈለጦሙ እግዚአብሔር ለነገደ ሌዊ ከመ ይጹሩ ታቦተ ሕጉ ለእግዚአብሔር ወከመ ይቁሙ ቅድመ እግዚአብሔር ወይግበሩ ወይጸልዩ በስመ ዚአሁ እስከ ዛቲ ዕለት።

Deut 10:09 ወበበይነ ዝንቱ አልቦሙ ለሌዋውያን ክፍል ወርስት ምስለ አኃዊሆሙ እስመ እግዚአብሔር ውእቱ ክፍሎሙ በከመ ይቤሎሙ።

Deut 10:10 ወአንሰ ቆምኩ ውስተ ደብር ፵መዓልተ ወ፵ሌሊተ ወሰምዓኒ እግዚአብሔር በውእቱ መዋዕል ወኃደገክሙ እግዚአብሔር ወኢያጥፍአክሙ።

Deut 10:11 ወይቤለኒ እግዚአብሔር ሑር ወንግር ቅድሜሆሙ ለእሉ ሕዝብ ይባኡ ወይትዋረሱ ምድረ ዘመሐልኩ ለአበዊሆሙ ከመ አሀቦሙ።

Deut 10:12 ወይእዜኒ እስራኤል ምንተ ይፈቅድ እግዚአብሔር አምኔከ እንበለ ከመ ትፍርሆ ወትሑር በኵሉ ፍናዊሁ ወከመ ታፍቅሮ ወታምልኮ በኵሉ ልብከ ወበኵሉ ነፍስከ ወትዕቀብ ትእዛዞ ወኵነሁ ኵሎ ዘእኤዝዘከ አነ ዮም ከመ ሠናየ ይኩንከ።

Deut 10:13 ወናሁ ለእግዚአብሔር አምላክከ ሰማይ ወሰማየ ሰማያት ወምድር ወኵሉ ዘውስቴታ።

Deut 10:14 ወዳእሙ አበዊክሙ አብደረ ያፈቅሮሙ ወኃረየ ዘርኦሙ እምድኅሬሆሙ ኪያክሙ እምኵሉ አሕዛብ እስከ ዛቲ ዕለት።

Deut 10:15 ወግዝሩ እከዮ ለልብክሙ ወኢታግዝፉ ክሳደክሙ እንከ እስመ እግዚአብሔር አምላክክሙ ውእቱ።

Deut 10:16 አምላከ አማልክት ወእግዚአ አጋእዝት ውእቱ እግዚአብሔር ዓቢይ ወጽኑዕ ወግሩም ዘኢያደሉ ለገጽ ወኢይነሥእ ኅልያነ።

Deut 10:17 ወይገብር ፍትሐ ለግዩር ወለእጓለ ማውታ ወለእቤር ወያፈቅሮ ለግዩር ወይሁቦ ሲሳዮ ወአራዞ።

Deut 10:18 ወአፍቅርዎ ለግዮር እስመ አንትሙኒ ግዩራነ ኮንክሙ በምድረ ግብጽ።

Deut 10:19 ለእግዚአብሔር አምላክከ ፍርሆ ወሎቱ ለባሕቲቱ አምልኮ ወሎቱ ትልዎ ወበስመ ዚአሁ መሐል።

Deut 10:20 እስመ ውእቱ ትምክህትክሙ ወውእቱ አምላክከ ዘገብረ ለከ ዓቢያተ ወእላንተ ክቡራተ ዘርእያ አዕይንቲከ።

Deut 10:21 ፸ነፍስ ወረዱ አበዊከ ውስተ ምድረ ግብጽ ወይእዜሰ ገብረከ እግዚአብሔር አምላክከ ከመ ከዋክብተ ሰማይ ብዙኅ።

Chapter 11

Deut 11:01 ወአፍቅሮ ለእግዚአብሔር አምላክከ ወዕቀብ ኵሎ ወኵነኔሁ ወትእዛዞ ወፍትሖ በኵሉ መዋዕለ ሕይወትከ።

Deut 11:02 ወተአምሩ ዮም ከመ አኮ ደቂቅክሙ ዘርእዩ ወአእመሩ ተግሣጾ ለእግዚአብሔር አምላክክሙ ወዕበያቲሁ ወእድ ጽንዕተ ወመዝራዕተ ልዑለ።

Deut 11:03 ወተአምሪሁ ወመድምሞ ኵሎ ዘገብረ በማዕከለ ግብጽ ወበፈርዖን ንጉሠ ግብጽ ወበኵሉ ምድሩ።

Deut 11:04 ወበኵሉ ዘገብረ በኃይሎሙ ለግብጽ ወበሰረገላቲሆሙ ወበአፍራሲሆሙ ዘከመ ከደኖሙ ማየ ባሕረ ኤርትራ ላዕለ ገጾሙ እንዘ ይዴግኑክሙ እሙንቱ እምድኅሬክሙ ወአጥፍኦሙ እግዚአብሔር አምላክክሙ እስከ ዛቲ ዕለት።

Deut 11:05 ወኵሎ ዘገብረ (ለክሙ በገዳም እ)ስከ በጻሕክሙ ውስተ ዝንቱ መካን።

Deut 11:06 (ወ)ኵሎ ዘገብረ በዳታን ወበአቤሮን ደቂቀ ኤልያብ ወልደ ሮቤል እንተ ፈትሐት ምድር አፉሃ ወውኅጠቶሙ ወለአብያቲሆሙ ወለደባትሪሆሙ ወለኵሉ ንዋያቲሆሙ ዘምስሌሆሙ እማዕከሎሙ ለደቂቀ እስራኤል።

Deut 11:07 እስመ አዕይንቲክሙ ርእያ ኵሎ ግብረ ዓቢያተ ዘገብረ እግዚአብሔር።

Deut 11:08 ወዕቀቡ ኵሎ ትእዛዞ ዘአነ አኤዝዘክሙ ዮም ከመ ትሕየው ወትትባዝኁ ወትባኡ ትትዋረሱ ምድረ እንተ ላቲ ተዓድው ዮርዳኖስ ከመ ትትዋረስዋ በህየ።

Deut 11:09 ከመ ይኑኅ መዋዕሊክሙ በዲበ ምድር ዘመሐለ እግዚአብሔር ለአበዊክሙ ከመ የሀቦሙ ወለዘርኦሙ እምድኅሬሆሙ ምድረ እንተ ትውኅዝ ሐሊበ ወመዐረ።

Deut 11:10 ወከመዝ ይእቲ ምድር እንተ ትበውእ ህየ ትትዋረሳ አኮ ከመ ምድረ ግብጽ ይእቲ እንተ እምኔሃ ወፃዕከ ሶበ ይዘርኡ ዘርአ ይሰቅዩ በእገሪሆሙ ከመ ዓፀደ ሐምል።

Deut 11:11 ወምድርሰ እንተ ህየ ትበውአ ከመ ትትዋረሳ ምድር ይእቲ እንተ ባቲ አድባር ወአምዳር ወእምዝናመ ሰማይ ትሰቀይ።

Deut 11:12 ምድር እንተ ዘልፈ ይሔውፃ እግዚአብሔር አምላክከ ወአዕይንቲሁ ለእግዚአብሔር አምላክከ ላዕሌሃ እምርእሰ ዓመት እስከ ማኅለቅቱ ለዓመት።

Deut 11:13 ወለእመሰ ሰሚዓ ሰማዕኩ ኵሎ ትእዛዘ ዘአነ እኤዝዘከ ዮም ከመ ታፍቅሮ ለእግዚአብሔር አምላክከ ወታምልኮ በኵሉ ልብከ ወበኵሉ ነፍስከ ይሁብ ዝናመ በበመዋዕሊሁ ላዕለ ምድር ክሙ ዘነግህኒ ወዘሠርክኒ።

Deut 11:14 ወአስተጋቢአከ እክለከ ወወይነከ ወቅብዓከ ይሁብ ሣዕረ ውስተ ገዳም ለእንስሳከ ወትበልዕ ወትጸግብ

Deut 11:15 ወዑቁ ባሕቱ ኢታስብሑ ልበክሙ ወኢትክሀዱ ወኢትሑሩ ወኢታምልኩ ባዕዳነ አማልክተ ወኢትስግዱ ሎሙ።

Deut 11:16 ወይትመዓዕ እግዚአብሔር መዓተ ላዕሌክሙ ወየአፅዋ ለሰማይ ወኢያመጽእ ዝናመ ወምድርኒ ኢትሁብ ፍሬሃ ወትጠፍኡ ፍጡነ እምድር ቡርክት ዘወሀበክሙ እግዚኣብሔር።

Deut 11:17 ወዕቀብዎ ለዝንቱ ነገር ውስተ ልብክሙ ወውስተ ነፍስክሙ ወረስይዎ ተአምረ ውስተ እዴክሙ ወይኩን ዘኢይትሐወስ እምቅድመ አዕይንቲክሙ።

Deut 11:18 ወመሐርዎሙ ለደቂቅክሙ ከመ ይትናገሩ ቦቱ ለእመ ነበሩ ውስተ ቤት ወለእመኒ ሖሩ ውስተ ፍኖት ወሶበኒ ትሰክብ ወሶበኒ ትትነሣእ።

Deut 11:19 ወጸሐፍ{ክ}ዎ ውስተ መርፈቀ ኆኅተ ቤትክሙ ከመ ይብዛኅ መዋዕሊክሙ ወመዋዕለ ውሉድክሙ ውስተ ምድር ዘመሐለ እግዚአብሔር ለአበዊክሙ ከመ የሀቦሙ በአምጣነ መዋዕለ ሰማይ ውስተ ምድር።

Deut 11:20 ወለእመ ሰሚዓ ሰማዕክሙ ኵሎ ትእዛዘ ዘአነ እኤዝዘክሙ ዮም ከመ ትግበሩ ወታፍቅርዎ ለእግዚአብሔር አምላክክሙ ወከመ ትሑሩ በኵሉ ፍናዊሁ ወከመ ትትልውዎ ያወፅኦሙ እግዚአብሔር ለኵሉ አሕዛብ እምቅድመ ገጽክሙ።

Deut 11:21 ወትትዋረስዎሙ ለአሕዛብ ዓበይት እለ ይጸንኡ ፈድፋደ እምኔክሙ።

Deut 11:22 ወኵሉ መካን ኀበ ኬደ መከየደ እገሪክሙ ለክሙ ውእቱ እምገዳም ወአንጢሊባኖስ ወእምፈለግ ዓቢይ ኤፍራጥስ እስከ ባሕር እንተ መንገለ ዓረብ ይከውን ደወልክሙ።

Deut 11:23 ወአልቦ መኑሂ ዘይትቃወም ቅድመ ገጽክሙ ወይወዲ እግዚአብሔር ፍርሃተክሙ ወርዕደተከሙ ላዕለ ኵሉ ገጸ ምድር እንተ አረግሙ ላዕሌሃ በከመ ይቤለክሙ እግዚአብሔር።

Deut 11:24 ወናሁ አነ ዮም እቀውም ቅድሜክሙ በረከተ ወመርገመ።

Deut 11:25 በረከትሰ ለእመ ሰማዕክሙ ኵሎ ትእዛዞ ለእግዚአብሔር አምላክክሙ ዘአነ እኤዝዘክሙ ዮም።

Deut 11:26 ወመርገምሰ ለእመ ኢሰማዕክሙ ኵሎ ትእዛዞ ለእግዚአብሔር አምላክክሙ ዘአነ እኤዝዘክሙ ዮም ወኃደግምዋ ለፍኖት ዘአነ እኤዘዝክሙ ዮም ወሖርክሙ ወአምለክሙ ባዕዳነ አማልክተ ዘኢተአምሩ።

Deut 11:27 ወሶበ አብአከ እግዚአብሔር አምላክከ ውስተ ምድር እንተ ላቲ ተዓድው ዮርዳኖስ ከመ ትረስ በህየ ታገብአ በረከተ ላዕለ ደብረ ገሪዛን ወመርገመ ላዕለ ጌባል።

Deut 11:28 ዘሀለው ማዕዶተ ዮርዳኖስ ድኅረ ፍኖት ዘመንገለ ዓረበ ፀሐይ በምድረ ከነዓን እለ ሀለው ውስተ ዓረብ መአኀዘ ጐልጐል ቅሩበ ዕፀት ነዋኅ።

Deut 11:29 ወናሁ ተዓድውዎ ለዮርዳኖስ አንትሙ ከመ ትባኡ ትረስዋ ለምድር ዘይሁበክሙ እግዚአብሔር አምላክክሙ መክፈልተክሙ በኵሉ መዋዕል ዘትነብሩ ውስቴታ።

Deut 11:30 ወዕቀቡ ከመ ትግበሩ ኵሎ ትእዛዘ።

Deut 11:31 ወፍትሐ ዘአነ እሁበክሙ ቅድሜክሙ ዮም

Chapter 12

Deut 12:01 ወዝንቱ ውእቱ ትእዛዝ ወፍትሕ ዘተዓቅቡ ከመ ትግበሩ በምድር ዘይሁበክሙ እግዚአብሔር አምላክክሙ መክፈልተክሙ በኵሉ መዋዕል ዘተሐይው አንትሙ ላዕለ ምድር።

Deut 12:02 ደምስሶ ደምስስዎ ለኵሉ መካን ዘውስቴቱ አምላኩ አማልክቲሆሙ አሕዛብ ዘአንትሙ ትወርስዎ በዲበ አድባር ነዋኃት ወአውግር ወበታሕተ አዕዋም ዘቦቱ ቈጽል።

Deut 12:03 ወንስቱ መሥዋዓቲሆሙ ወቀጥቅጡ ምስላቲሆሙ ወግዝሙ አዕዋማቲሆሙ ወአውዕዩ በእሳት ግልፎ አማልክቲሆሙ ወደምሰሱ አስማቲሆሙ እምውእቱ መካን።

Deut 12:04 ወኢትግበሩ ከመዝ ለእግዚአብሔር አምላክክሙ በአሐቲ እምአህጉሪክሙ ዘእንበለ ውስተ መካን ዘኃረየ እግዚአብሔር ከመ ይሰመይ ስሙ በህየ።

Deut 12:05 ወትወስዱ መሥዋዕተክሙ ወቍርባነክሙ ወቀዳሚያቲክሙ ወብፅዓቲክሙ ወዘበፈቃድክሙ ወዘአሥራቲክሙ ወበኵረ አልህምቲክሙ ወዘአባግዒክሙ።

Deut 12:06 ወብልዑ በህየ ቅድመ እግዚአብሔር አምላክሙ ወተፈሥሑ በኵሉ ዘውስቴቱ ወደይክሙ እዴክሙ አንትሙ ወቤትክሙኒ እስመ ባረከከሙ እግዚአብሔር አምላክክሙ።

Deut 12:07 ወኢትግበሩ ኵሎ ዘንሕነ ንገብር ዮም በዝየ ፩፩ዘአደሞ በቅድሜሁ።

Deut 12:08 እስመ ኢበጻሕክሙ እስከ ይእዜ ውስተ ምዕራፊክሙ ወውስተ ርስትክሙ ዘይሁበክሙ እግዚአብሔር አምላክክሙ።

Deut 12:09 ወዕድው ዮርዳኖስ ወንበሩ ውስተ ምድር ዘያወርሰክሙ እግዚአብሔር አምላክክሙ ወያአርፈክሙ እምኵሉ ፀርክሙ እለ ዓውድክሙ ወትነብሩ ተአሚነክሙ።

Deut 12:10 ወይኩን ዝንቱ መካን ዘኃረዮ እግዚአብሔር አምላክክሙ ከመ ይሰመይ ስሙ በህየ ወትወስዱ ኵሎ ዘአነ እኤዝዘክሙ ዮም መሥዋዕተክሙ ወቍርባነክሙ ወዓሥራተክሙ ወቀዳምያተ ዘእደዊክሙ ወሀብተክሙ ወኅሩየ ኵሎ መባዓክሙ ወኵሎ ዘበጻእክሙ ለአምላክክሙ።

Deut 12:11 ወተፈሥሑ ቅድመ እግዚአብሔር አምላክክሙ አንትመ ወደቂቅክሙ ወአዋልዲክሙ ወአግብርቲክሙ ወአዕማቲክሙ።

Deut 12:12 ወሌዋውያን እለ ውስተ አንቀጽክሙ እስመ አልቦሙ ክፍል ወርስት ምስሌክሙ ወዑቅ ርእስከ ወኢትግበር መሥዋዕተከ በኵሉ መካን በኀበ ርኢከ እንበለ በውስተ መካን ዘኀረየ እግዚአብሔር አምላክከ በውስተ ፩መካን እምሕዝብከ

Deut 12:13 ህየ ትገብር ኵሎ መሥዋዕተከ ወኵሎ ዘአነ እኤዝዘከ ዮም ወባሕቱ በኵሉ መካን ዘወሀበከ ትጠብሕ በህየ ወብላዕ ሥጋ በከመ በረከቱ ለእግዚአብሔር እግዚእ ዘወሀበከ በኵሉ አህጉር ዘርኩስኒ ወዘንጹሕኒ ኅቡረ {ይ}ብልዕዎ ከመ ወይጠል አው ከመ ኃየል

Deut 12:14 ወባሕቱ ደሞ ኢትብልዑ ውስተ ምድር ከዓውዎ ከመ ማይ ወኢትከል በሊኦቶ በኵሉ አህጉሪከ ወአሥራተ ወይንከ ወእክልከ ወቅብዕከ ወበኵረ አልህምቲከ ወዘአባግዒከ

Deut 12:15 ወኵሎ ብፅዓቲከ ዘበፃዕከ ወዘበፈቃድከ ወዘቀዳምያተ እደዊከ በቅድመ እግዚአብሔር አምላክከ ብላዕ በውእቱ መካን ዘኀረየ እግዚአብሔር አምላክከ

አንተ ወደቂቅከ ወወለትከ ወገብርከ ወአመትከ

Deut 12:16 ወግዩር ዘውስተ ሀገርከ ወትትፌሣሕ በቅድመ እግዚአብሔር አምላክከ በኵሉ ዘወደይከ ውስቴቱ እዴከ።

Deut 12:17 ወዑቅ ርእሰከ ኢትኅድጎ ለሌዋዊ በኵሉ መዋዕል ዘሕያው አንተ ላዕለ ምድር።

Deut 12:18 ወለእመኒ አርኀበ ለከ እግዚአብሔር ደወለከ በከመ ይቤለከ ወት(ቤ እበልዕ ሥጋ እምኵሉ) ዘፈተወት ነፍስከ ብላዕ

Deut 12:19 ወለእመሰ ርኁቅ ውእቱ መካን ኀበ ኃረየ እግዚአብሔር አምላክከ ከመ ይሰመይ ስሙ በህየ ወትጠብሕ እምኵሉ አልህምቲከ ወአባግዒከ እምዘ ወሀበከ እግዚአብሔር አምላክከ በከመ አዘዝኩ ወብላዕ በሀገርከ ዘፈተወት ነፍስከ።

Deut 12:20 በከመ ትበልዑ ወይጠለ አው ኀየለ ከማሁ ብላዕ ዘርኩስኒ ወዘንጹሕኒ።

Deut 12:21 ወተዓቀብ ጥቀ ከመ ኢትብላዕ ደመ እስመ ደሙ ነፍሱ ውእቱ፡፡ ወኢትብዑ ነፍስ ምስለ ሥጋ አላ

Deut 12:22 ወኢትብልዖ ከመ ሠናይት ትኩንከ ወለውለድከኒ እምድኅሬከ ወለእመ ገበርከ ዘሠናይ ወዘአዳም ቅድመ እግዚአብሔር አምላክከ።

Deut 12:23 ወባሕቱ ዘረሰይከ ቅዱሰ ወዘበፃእከ ንሣእ ወሑር ውስተ መካን ኀበ ኀረየ እግዚአብሔር አምላክከ ከመ ይሰመይ ስመ በህየ።

Deut 12:24 ወትገብር ሥጋሁ መሥዋዕተ ወትወዲ ላዕለ ምሥዋዕ ወደምሰ ትክዑ ኀበ መንበረ መሥዋዕ ዘእግዚአብሔር አምላክከ ወብላዕ እምሥጋሁ።

Deut 12:25 ወዕቀብ ወስማዕ ኵሉ ቃለ ዘአነ እኤዝዘከ ዮም ከመ ሠናየ ይኩንከ ወለውሉድከ ለዓለም ለእመ ገበርከ ዘሠናይ ወዘአዳም ቅድመ እግዚአብሔር አምላክከ።

Deut 12:26 ወለእመኒ አጥፍኦሙ እግዚአብሔር አምላክከ ለአሕዛብ ዘአንተ ትበውእ ህየ ትትዋረሶሙ እምቅድመ ገጽከ ወትወርሶሙ ወትነብር ውስተ ምድሮሙ ዑቅ ርእሰከ።

Deut 12:27 ኢትፍቅድ ተሊዎቶሙ እምድኅረ ተሠረው እምቅድመ ገጽከ ወኢትፍቅድ አማልክቲሆሙ ወኢትበል ከመ ዘይገብሩ አሕዛብ ለአማልክቲሆሙ እገብር አነኒ ወኢትግበር።

Deut 12:28 ከማሁ ለእግዚአብሔር አምላክከ እስመ ጸልዓ እግዚአብሔር ርኵሰ ዘይገብሩ አሕዛብ ለአማልክቲሆሙ እስመ ደቂቆሙ ወአዋልዲሆሙ ያውዕዮ በእሳት ለአማልክቲሆሙ።

Deut 12:29 ወኵሎ ቃለ ዘአነ እኤዝዘክ ዮም ኪያሁ ዕቀብ ለገቢር ኢትወስከ ላዕሌሁ ወኢታንኪ እምኔሁ

Chapter 13

Deut 13:01 ወለእመኒ ተንሥአ እምኔከ ነቢይ አው ሐላሜ ሕልም ወወሀበከ ተአምረ አው መድምመ ወበጽሐ ተአምሪሁ ወመድምሙ ወይቤለከ እንዘ ይብል ነዓ ንሖር ወናምልክ አማልክተ ዘኢታአምር ኢትስምዕ ቃሎ ለውእቱ ነቢይ አው ለውእቱ ሐላሜ ሕልም።

Deut 13:02 እስመ ያሜክረክሙ እግዚአብሔር አምላክክሙ ከመ ይርአይ ለእመ ታፈቅርዎ እምኵሉ ልብክሙ ወእምኵሉ ነፍስክሙ።

Deut 13:03 ወትልውዎ ለእግዚአብሔር አምላክክሙ ወኪያሁ ፍርሁ ወትእዛዞ ዕቀቡ ወቃሎ ስምዑ ወኀቤሁ ተማኅፀኑ።

Deut 13:04 ወዝክቱሰ ነቢይ አው ሐላሜ ሕልም ለይሙት እስመ ነገረከ በዘያሰሕተከ እምእግዚአብሔር አምላክከ ዘአውፅአከ እምድረ ግብጽ ወቤዘወከ እምቅንየት።

Deut 13:05 እስመ ፈቀደ ያኅድገ ፍኖተ ዘአዘዘከ እግዚአብሔር አምላክከ ከመ ትሑር ባቲ ወታሴሰል ወታማስን እኩየ እምኔከ።

Deut 13:06 ወለእመኒ አስተብቊዓከ እኁከ ዘእምአቡከ አው ዘእምእምከ አው ወልድከ አው ወለትከ አው ብእሲትከ እንተ ውስተ ሕፅንከ አው አርክከ ዘከመ ነፍስከ ወይቤለከ በጽሚት አነ ንሑር ወናምልክ ባዕዳነ አማልክተ ዘኢተአምር አንተ ወአበዊከ ።

Deut 13:07 እምአማልክተ አሕዛብ እለ አውድክሙ ወእለ ቅሩብክሙ አው እለ ርኁቃን እምኔክሙ እምጽንፈ ምድር እስከ ጽንፈ ምድር ኢትኅበር ምስሌሁ ወኢትስምዖ ወኢትምሐኮ ዓይንከ ወኢትሰውሮ።

Deut 13:08 አይድዕ ወንግር በእንቲአሁ ወእደዊከ ይቅድማ ቀቲሎቶ ወእምዝ እደወ ኵሉ ሕዝብ ይውግራሁ በዕብን ወይቅትልዎ።

Deut 13:09 እስመ ፈቀደ ያርኅቃ እምእግዚአብሔር አምላክከ ዘአውፅአከ እምድረ ግብጽ ወእምቤተ ቅንየት።

Deut 13:10 ወኵሉ እስራኤል ሰሚዖ ይፍራህ ወኢይድግም እንከ ገቢረ እኩይ ውስቴትክሙ።

Deut 13:11 ወለእመኒ ሰማዕከ በውስተ አሐቲ እምአሕጉሪከ ዘወሀበከ እግዚአብሔር አምላክከ ከመ ትገበር ህየ እንዘ ይብሉ ወፅኡ ዕደው ኃጥአን እምኔነ።

Deut 13:12 ወአክሐድዎሙ ለኵሎሙ እለ ይነብሩ ውስተ አሕጉሪሆሙ ወይቤልዎሙ ንዑ ንሑር ወናምልክ ባዕዳነ አማልክተ ዘኢተአምሩ ትሴአል ወተሐትት ጥቀ።

Deut 13:13 ወእምከመ እሙነ ወጥዩቀ ኮነ ነገሩ ከመ ኮነ ርኩስ ውስቴትክሙ ቀቲለ ትቀትል በሐፂን ኵሎ እለ ይነብሩ ውስተ ይእቲ ሀገር

Deut 13:14 ወረጊመ ትረግም ኵሎ ዘሀለወ ውስቴታ ወኵሎ ንዋያ ታስተጋብእ ውስተ ማዕከለ መርህባ ወታውኢ በእሳት ወሀገራኒ

Deut 13:15 ምስለ ኵሉ ንዋያ ወለኵሉ ሀገር ከማሁ ትገብራ በቅድመ እግዚአብሔር አምላክከ፡፡ ወአልቦ ዘይነብር ውስቴታ ለዓለም ወኢትትነደቅ።

Deut 13:16 ወኢትግሥሥ በእዴከ ምንተኒ ዘርጉም እምዘ ውስቴታ ከመ ይሚጥ እግዚአብሔር መዓቶ ወየሀብከ ምሕረቶ ወይምሐርከ ወያብዝኅከ በከመ መሐለ ለአበዊከ።

Deut 13:17 ለእመ ሰሚዓ ሰማዕከ ቃሎ ወዓቀብከ ኵሎ ትእዛዞ ዘአነ እኤዝዘከ ዮም ወገበርከ ዘሠናይ ወዘአዳም ቅድመ እግዚአብሔር አምላክከ ውሉደ ትከውን ሎቱ

Chapter 14

Deut 14:01 ወኢትትላጸይ ርእሰከ ለዘሞተ እስመ ሕዝብ ቅዱስ አንተ ለእግዚአብሔር አምላክከ ወኪያከ ኃረየ ከመ ትኩኖ ሕዝበ ለርእሱ እምኵሉ አሕዛብ ዘውስተ ገጸ ምድር።

Deut 14:02 ወኢትብልዑ ዘንተ ኵሎ ርኩሰ ወዝንቱ ውእቱ ዘትበልዑ እምእንስሳ ላህም ወበግዕ ወአጣሊ ወኃየል ወወይጠል ወቶራ ወደስከን ወውዓላ ወዓ(ሪ)ጋ ወዛራት።

Deut 14:03 ወኵሉ እንስሳ ዘንፉቅ ሰኰናሁ ወንፋቅ ጽፈሪሁ ወ፪ጽፈሪሁ ወያመሰኵዕ ዝንቱ ዘትበልዑ እምእንስሳ ወዝንቱ ዘኢትበልዑ እምዘ ያመሰኵዕ።

Deut 14:04 ወዘንፉቅ ሰኰናሁ ወዘክፉል ጽፊሪሁ ገመል ወዳሲጶዳ እስመ ያመሰኵዑ ወኢኮነ ንፋቅ ሰኰናሆሙ ወርኩሳን እሙንቱ ለክሙ

Deut 14:05 ወኪሮግልዮንሂ ወሐራውያ እስመ ንፉቅ ሰኰናሆሙ ወኢያመሰኵዑ ርኩሳን እሙንቱ ለክሙ

Deut 14:06 ወዝዕብኒ እስመ ንፉቅ ሰኰናሁ ወክፉል ጽፈሪሁ ወአመስኵኦስ ኢያመሰኵዕ ርኩሳን እሙንቱ ለክሙ እምነ ሥጋሆሙ ኢትብልዑ ወበድኖሙ ኢትግሥሡ።

Deut 14:07 ወዝንቱ ዘትበልዑ እምእንስሳ ወዘኢትበልዑ እምእንስሳ ወዝዘትበልዑ ዘእምውስተ ማይ ኵሎ ዘቦቱ ክንፍ ወቅሳር ብልዑ።

Deut 14:08 ወኵሉ ዘአልቦ ክንፍ ወቅሳር ኢትብልዑ ርኩስ ውእቱ ዝንቱ ለክሙ።

Deut 14:09 ወኵሎ ዖፈ ንጹሐ ብልዑ።

Deut 14:10 ወዝንቱ ዘኢትበልዑ እምኔሆሙ ንስር ወጊጳ ወአሊያጦን ወግሪጳ ወሆባይ።

Deut 14:11 ወዘአምሳሊሁ ወቋዕ ወዘአምሳሊሁ ።

Deut 14:12 ወሰገኖ ወገላውቃ ወለሮን ወአሮድዮን ወቀቀኖን ወኢብን ወቅጥራ ቅጤን ወጉዛ ወዘአምሳሊሁ።

Deut 14:13 ወሂጳጳ ወጉጋ ወአበጕንባህ ወከራድዮን ወዘአምሳሊሁ።

Deut 14:14 ወጳርፍዮን ወጽግነት ወእሉ

Deut 14:15 ኵሎሙ አዕዋፍ ርኩሳን እሙንቱ ለክሙ ወኢትብልዑ እምኔሆሙ።

Deut 14:16 ወእምኵሉ አዕዋፍ ዘንጹሕ ብልዑ።

Deut 14:17 ወኵሎ ማውታ ኢትብልዑ ለፈላሲ ዘውስተ ሀገርክሙ አው ለባዕድ ሀብዎሙ ይብልዑ እስመ ሕዝብ ቅዱስ አንተ ለእግዚአብሔር አምላክከ።

Deut 14:18 ወኢታብስል መሐስአ በሐሊበ እሙ።

Deut 14:19 አሥራተ ትዔሥር እምኵሉ እክልከ ዘዘራዕከ ዘተአቱ እምውስተ ገራውሂከ በበአመቱ።

Deut 14:20 ወብልዖ በበዓመት በቅድመ እግዚአብሔር አምላክከ በመካን ዘኃረየ እግዚአብሔር አምላክከ ከመ ይሰመይ ስሙ በህየ።

Deut 14:21 ወታበውእ ዓሥራቲሁ ለእክልከ ወለወይንከ ወለቅብዕከ ወበኵረ አልህምቲከ ወአባግዒከ ከመ ትትመሐር ፈሪሆቶ ለእግዚአብሔር አምላክከ በኵሉ መዋዕል።

Deut 14:22 ወለእመሰ ርኁቅ ውእቱ እምኔከ ፍኖቱ ወኢትክል ወሲደ እስመ ርኁቅ ውእቱ መካን ዘኃረየ እግዚአብሔር አምላክከ ከመ ይሰመይ ስሙ በህየ እስመ ባረከከ እግዚአብሔር አምላክከ ወትሬስዮ ለብሩር ወትነሥእ ብሩሮ በእዴከ ወተሐውር ኀበ መካን ዘኃረየ እግዚአብሔር አምላክከ ወትሁብ ብሩሮ ለኵሉ ዘፈተወት ነፍስከ አው ለላህም

Deut 14:23 አው ለበግዕ አው ለወይን አው ለሜስ አው ለኵሉ ዘፈተወት ነፍስከ።

Deut 14:24 ወብላዕ በህየ በቅድመ እግዚአብሔር አምላክከ ወተፈሣሕ አንተ ወቤትከ።

Deut 14:25 ወሌዋዊ ዘውስተ ሀገርከ ወኢትኅድጎ እስመ አልቦቱ ርስት ወክፍል ምስሌከ።

Deut 14:26 ወበሣልስ ዓም ታበውእ ኵሎ ዓሥራተ እክልከ ወዘዓመቲሁሰ ታነብሮ ውስተ ቤትከ፡፡ ወእምዝ ይመጽእ ምስሌከ ሌዋዊ እስመ አልቦቱ ርስት ወክፍል ምስሌከ።

Deut 14:27 ወግዩር ወእጓለ ማውታ ወዕቤር ዘውስተ ሀገርካ ይብልዑ ከመ ይባርከ እግዚአብሔር አምላክከ በኵሉ ግብርከ ዘገበርከ።

Chapter 15

Deut 15:01 ወበሳብዕ ዓም ትገብር ኅድገተ ወከመዝ ውእቱ ትእዛዙ ለኅድገት ዘይትኃደግ።

Deut 15:02 ኵሎ ንዋየከ ዘይፈድየከ ካልእከ ወእኁከ ኢትትፈደይ እስመ ኅድገተ ተሰምየት ለእግዚአብሔር አምላክከ።

Deut 15:03 ወዘኀበ ነኪርሰ ትትፈደይ ኵሎ ዘብከ ኀቤሁ ወበኀበ እኁከሰ ኅድገተ ትገብር ዘይፈድየከ።

Deut 15:04 እስመ አልቦ ነዳይ እምኔከ እስመ ባርኮ ይባርከከ እግዚአብሔር አምላክከ በውስተ ምድር ዘይሁበከሃ እግዚአብሔር አምላክከ ርስተ ዘትወርስ።

Deut 15:05 ወለእመሰ ሰሚዓ ሰማዕከ ቃለ እግዚአብሔር አምላክከ ወዓቀብከ ወገበርከ ዘንተ ኵሎ ትእዛዘ ዘአነ እኤዝዘከ ዮም እስመ ባረከከ እግዚአብሔር አምላክከ በከመ ይቤለከ።

Deut 15:06 ወትሌቅሕ ለባዕዳን አሕዛብ ብዙኃን ወአንተሰ ኢትትሌቃሕ ወትኴንኖሙ ለአሕዛብ ብዙኃን አንተ ወለከሰ ኢይኴንኑከ።

Deut 15:07 ወለእመቦ ዘተጸነሰ እምአኃዊከ በአሐቲ እምአህጉሪከ ዘወሀበከ እግዚአብሔር አምላክከ ኢታጽንዕ ልበከ ወኢትሚጥ እዴከ እምውሂቦቱ ለእኁከ

Deut 15:08 ወፍታሕ ወአርኁ እዴከ ወሀቦ ለእኁከ እምዘ ሰአለከ

Deut 15:09 ወዑቅ ርእሰከ ኢይኩን ቃለ ኃጢአት ውስተ ልብከ እንዘ ትብል ቅሩብ ውእቱ ዓመተ ኅድገት ዘሳብዕ ዓም ወኢይሁቦ ወየአኪ ዓይኖ እኁከ ወይጸርኅ ላዕሌከ ኀበ እግዚአብሔር ወይከውን ኃጢአት ላዕሌከ

Deut 15:10 አላ ውሂበኒ ሀቦ ወለቅሖኒ ለቅሖ መጠነ ሰዓለከ ወኢይተክዝ ልብከ እንዘ ትሁቦ እስመ በበይነ ዝንቱ ይባርከከ እግዚአብሔር አምላክከ በኵሉ ምግባሪከ በውስተ ኵሉ ዘወደይከ እዴከ።

Deut 15:11 እስመ ኢይትኃጣእ ነዳይ ውስተ ምድር ወበበይነ ዝንቱ እኤዝዘከ አነ ዮም ትግበር ዘንተ ነገረ ወእቤለከ ከመ ትፍታሕ ወከመ ታርኁ እዴከ ለእኁከ ነዳይ ወለዘ ይሰእለከሂ ዘቅሩብከ ዘውስተ ምድርከ።

Deut 15:12 ሀቦ ወለእመኒ ተሰይጡ ኀቤከ እኁከ ዕብራዊ አው ዕብራዊት ፯ዓመተ ይትቀነይ ለከ ወበሳብዕ ዓም ትፌንዎ እግኢዘከ እምኀቤከ።

Deut 15:13 ወኢትፌንዎ ዕራቆ አላ።

Deut 15:14 ስንቀ ታሰንቆ እምአባግዒከ ወእምእክልከ ወእምክያደ ወይንከ በአምጣነ ባረከከ እግዚአብሔር አምላክከ።

Deut 15:15 ትሁቦ ወተዘከር ከመ ገብር አንተ በምድረ ግብጽ ወቤዘወከ እግዚአብሔር አምላክከ እምህየ ወበበይነ ዝንቱ እኤዝዘከ አነ ዮም ትግበር ዘንተ ነገረ።

Deut 15:16 ወለእመሰ ይቤለከ ለሊሁ ኢይወፅእ እምኀቤከ እስመ አፍቀረከ ወለቤትከሂ እስመ ኀየሶ ነቢር ኀቤከ ትነሥእ መስፌ ወትሰቅሮ አንፎ ኀበ ኆኅት በኀበ መድረክ።

Deut 15:17 ወይከውነከ ገብረ ለዓለም ወለእመኒ ዓመትከ ከማሁ ከመ ትገብር።

Deut 15:18 ወኢይዕፅብከ ፈንዎቶ አግአዜ እምኀቤከ እስመ እምነ ዓመተ ቅንየት ተቀንየ ለከ ፯ዓመተ ወይባርከከ እግዚአብሔር አምላክከ በኵሉ ዘገበርከ።

Deut 15:19 ወኵሎ በኵረ ዘተወልደ እምአልህምቲከ ወእምአባግዒከ ተባዕቶ ትቄድስ ለእግዚአብሔር አምላክከ ወኢትቅኒ በኵረ አልህምቲከ ወኢትቅርጽ በኵረ አባግዒከ።

Deut 15:20 በቅድመ እግዚአብሔር አምላክከ ብልዖ በበዓመት በውስተ መካን ዘኃረየ እግዚአብሔር አምላክከ አንተ ወኵሉ ቤትከ።

Deut 15:21 ወለእመሰ ቦቱ ነውር እመኒ ዕውር ውእቱ አው ሐንካሰ አው እምዘ ኮነ ነውር እኩይ ላዕሌሁ ኢትሡዖ ለእግዚአብሔር አምላክከ።

Deut 15:22 በሀገርከ ብልዖ ርኩሰኒ ወንጹሓኒ ኀቡረ ይብልዕዎ ከመ ወይጠል አው ከመ ኃየል።

Deut 15:23 ወዳእሙ ደሞ ኢትብልዑ ውስተ ምድር ከዓውዎ ከመ ማይ።

Chapter 16

Deut 16:01 ወዕቀብ ወርኃ ኔሳን ወግበር ፋሲካሁ ለእግዚአብሔር አምላክከ እስመ በወርኃ ኔሳን ወፃእከ እምድረ ግብጽ ሌሊተ።

Deut 16:02 ወትጠብሕ ፋሲካሁ ለእግዚአብሔር አምላክከ አባግዓ ወአልህምተ በውስተ መካን ዘኃረየ እግዚአብሔር ከመ ይሰመይ ስሙ በህየ።

Deut 16:03 ወኢትብላዕ ምስሌሁ ብኁአ ሰቡዓ መዋዕለ ናእተ ብላዕ ምስሌሁ ኅብስተ ሕማም እስመ በጕጕዓ ወፃእከ እምግብጽ ከመ ትዘከር ዕለተ ፀዓትከ እምድረ ግብጽ በኵሉ መዋዕለ ሕይወትከ።

Deut 16:04 ወኢያስተርኢ ብኁእ በኵሉ ደወልከ ሰቡዓ ዕለተ ወኢይቢት እምውእቱ ሥጋ ዘጠባሕከ ሰርከ በቀዳሚት ዕለት ለነግህ።

Deut 16:05 ወኢትክል ጠቢሖቶ ለፋሲካ በውስተ አሐቲ እምአህጉሪከ ዘወሀበከ እግዚአብሔር አምላክከ እንበለ ውስተ መካን ዘኃረዮ እግዚአብሔር አምላክ ከመ ይሰመይ ስሙ በህየ።

Deut 16:06 ወበህየ ትጠብሕ ፋሲካ ሰርከ ጊዜ ተዓርብ ፀሐይ እስመ በውእቱ ጊዜ ወፃእከ እምግብጽ

Deut 16:07 ወታበስል ወትጠብስ ወትበልዕ በውእቱ መካን ዘኃረየ እግዚአብሔር አምላክከ ወትገብእ በነግህ ወተዓቱ ውስተ ቤትከ

Deut 16:08 ሰዱሰ ዕለተ ብላዕ ናእተ ወሳብዕትሰ ዕለት እንተ አስተዋፅኦ ይእቲ ዘበዓሉ ለእግዚአብሔር አምላክከ ወኢትግበር ባቲ (ኵሎ ግብረ እ)ንበለ ዘይትገበር ለነፍስ።

Deut 16:09 ወትኌልቍ ለከ ሰቡዓ ሰናብተ እምዘ አኀዝከ ትዕፅድ ማዕረረከ ወትእኅዝ ትኈልቍ ሰቡዓ ሰናብተ።

Deut 16:10 ወትገብር በዓለ ሰንበት ለእግዚአብሔር አምላክከ በአምጣነ ትክል እዴከ ዘትሁብ ወበአምጣነ ባረከከ እግዚአብሔር አምላክከ።

Deut 16:11 ወትትፌሣሕ በቅድመ እግዚአብሔር አምላክከ አንተ ወደቂቅከ ወአዋልዲከ ወገብርከ ወአመትከ ወሌዋዊ ዘውስተ ሀገርከ ወግዩር ወእጓለ ማውታ ወዕቤር እንተ ሀለወት ኀቤክ ውስተ ውእቱ መካን ዘኃረየ እግዚአብሔር አምላክከ ከመ ይሰመይ ስሙ በህየ።

Deut 16:12 ወተዘከር ከመ ገብር አንተ በምድረ ግብጽ ወዕቀብ ወግበር ኵሎ ዘንተ ትእዛዞ።

Deut 16:13 ወትገብር ለከ በዓለ መጸለት ሰቡዓ ዕለተ ሶበ አስተጋባእከ እክለ ከ እምውስተ ዓውድ ወእምውስተ ምክያደ ወይንከ።

Deut 16:14 ወተፈሣሕ በበዓልከ ወልድከኒ ወወለትከኒ ወገብርከኒ ወአመትከኒ ወሌዋዊ ዘውስተ ሀገርከ ወግዩር ወእጓለ ማውታ ወዕቤር እንተ ሀለወት ውስተ ሀገር።

Deut 16:15 ሰቡዓ ዕለተ ትገብር በዓለ ለእግዚአብሔር አምላክከ በውስተ መካን ዘኃረየ እግዚአብሔር አምላክከ በኵሉ ወይንከ ወእክልከ ወበኵሉ ግብረ እደዊከ።

Deut 16:16 ወተፈሣሕ ፫ጊዜያተ ለዓመት ወያስተርኢ ኵሉ ተባዕትከ ቅድመ እግዚአብሔር አምላክከ በውስተ መካን ዘኃረዮ እግዚአብሔር በበዓለ ናእት ወበበዓለ ሰንበት ወበበዓለ መጸለት ወኢታስተርኢ ቅድመ እግዚአብሔር አምላክከ ዕራቀከ።

Deut 16:17 ፩፩በአምጣነ ኃይለ እዴክሙ ወበአምጣነ በረከቱ ለእግዚአብሔር አምላክክሙ ዘወሀበክሙ ታመጽኡ።

Deut 16:18 ወሲሙ ለክሙ ፈታሕተ ወጸሐፍተ መባእ በኵሉ አህጉሪክሙ ዘወሀበክሙ እግዚአብሔር አምላክክሙ በበዘመድክሙ ወበበ ነገድክሙ ወይኰንንዎ ለሕዝብ ኵነኔ ጽድቅ።

Deut 16:19 ወኢያድልው ለገጽ ወኢይንሥኡ ሕልያነ እስመ ሕልያን የዓውሮሙ ለጠቢባን ወያሴስሎ ለቃለ ጽድቅ።

Deut 16:20 ዘይጸድቅኒ በጽድቁ ለይትሉ ከመ ትሕየዉ ወትባኡ ትትዋረሱ ምድረ ዘይሁበክሙ እግዚአብሔር አምላክክሙ።

Deut 16:21 ወኢትትክል ለከ ኦመ ዘያመልኩ ኵሉ ሕዝብ ኀበ ምሥዋዑ ለእግዚአብሔር አምላክከ።

Deut 16:22 ወኢትግበር ምስለ ዘይጸልዖ እግዚአብሔር አምላክከ በጥቃ ምሥዋዑ ለእግዚአብሔር አምላክከ ዘትገብር ለከ ወኢታቅም ለከ ሐውልተ

Chapter 17

Deut 17:01 ወኢትሡዕ ለእግዚአብሔር አምላክከ ላህመ አው በግዓ ዘቦቱ ነውር ላዕሌሁ ወኵሉ ነገር እኩይ ርኩስ ውእቱ በኀበ እግዚአብሔር አምላክከ።

Deut 17:02 ወለእመኒ ተረክቡ በውስተ አሐቲ እምአህጉሪከ ዘወሀበከ እግዚአብሔር አምላክከ ብእሲ አው ብእሲት ዘገብሩ እኩየ ቅድመ እግዚአብሔር አምላክከ እለ ተአወሩ ሕጎ።

Deut 17:03 ወሖሩ ወአምለኩ ባዕዳነ አማልክተ ወሰገዱ ሎሙ ለፀሐይ አው ለወርኅ አው እምኵሉ ሠርጓቲሃ ለሰማይ ዘኢአዘዘከ ወእምከመ ሰማዕከ ተሐትት ጥቀ።

Deut 17:04 ወለእመ ኮነ እሙነ ዝነገር ርኩሰ በውስተ እስራኤል ወታወፅኦ ለውእቱ ብእሲ ወለእመኒ ብእሲት ይእቲ ወይወግርዎሙ በዕብን ወይቅትልዎሙ።

Deut 17:05 በ፪ወበ፫ሰማዕት ይሙቱ እለ ይመውቱ ወኢይመውቱ በ፩ ስምዕ።

Deut 17:06 ወእደዊሆሙ ለውእቶሙ ሰማዕት ይቅድማ ቀቲሎቶሙ ወእምድኅሬሆሙ ዕደወ ኵሉ ሕዝብ ወታወፅኡ እኩየ እምኔክሙ።

Deut 17:07 ወለእመቦ ዘተስእ(.)ከ ቃል ለፍትሕ ዘማዕከለ ደም ለደም ወማዕከለ ንጹሕ ለአንጽሖ ወማዕከለ ላኳ ወላኳ ቃለ ፍትሕ በውስተ አህጉሪክሙ ትትነሣእ ወተዓርግ ውስተ መካን ዘኃረየ እግዚአብሔር አምላክከ ከመ ይሰመይ ስሙ በህየ።

Deut 17:08 ወተሐውር ኀበ ካህናት ወሌዋውያን ወኀበ መኳንንት እለ ሀለው በውእቱ መዋዕል ወትሴአል ወያየድኡከ ፍትሐ።

Deut 17:09 ወትገብር በከመ ቃል ዘነገሩከ በውእቱ መካን ዘኃሪየ እግዚአብሔር አምላክከ ከመ ይሰመይ ስመ በህየ ወዕቀብ ኵሎ ከመ ትግበር ዘመሀሩከ ሕጎ።

Deut 17:10 ወበከመ ፍትሑ ዘነገሩከ ግበር ወኢትትገኃሥ እምቃል ዘነገሩከ ኢለየማን ወኢለጸጋም።

Deut 17:11 ወዝክቱሰ ብእሲ ዘይገብር ትዕቢተ ከመ ኢይትአዘዝ ለካህን ዘይቀውም ወይገብር በስሙ ለእግዚአብሔር አምላክከ አው ለመኰንን ዘሀለወ በውእቱ መዋዕል ለይሙት ውእቱ ብእሲ ወአሰሰሉ እኩየ እምእስራኤል።

Deut 17:12 ወኵሉ ሕዝብ ሰሚዖ ይፍርህ ወኢይድግም እንከ አብሶ።

Deut 17:13 ወለእመኒ ቦእከ ውስተ ምድር ዘይሁበከ እግዚአብሔር አምላክከ መክፈልተከ ወተዋረስካሃ ወነበርከ ውስቴታ፡፡

Deut 17:14 ወትቤ እሰይም ሊተ መልአክ ከመ ኵሉ አሕዛብ እለ ዓውድየ ወትሰይም ለከ መልአከ ዘኃረየ እግዚአብሔር አምላክከ አምአኃዊከ።

Deut 17:15 ወኢትክል ሰይመ ለከ ብእሲ ነኪረ ዘኢኮነ እኁከ ከመ ኢያብዝኅ ሎቱ አፍራሰ ወከመ ኢያግብኦ ለሕዝብ ውስተ ግብጽ እስመ እግዚአብሔር ይቤ ኢትድግም እንከ ገቢኦታ ለይእቲ ፍኖት።

Deut 17:16 ወኢያብዝኅ ሎቱ አንስተ ወኢይሚጥ ልቦ ወኢያብዝኅ ሎቱ ወርቀ ወብሩረ ጥቀ።

Deut 17:17 ወሶበ ነበረ ውስተ ምኵናኑ ለይጽሐፍ ሎቱ ዘንተ ዳግመ ኦሪተ ውስተ መጽሐፍ እምኀበ ካህናት ወሌዋውያን።

Deut 17:18 ወያነብሮ ኀቤሁ ወያንብብ ቦቱ በኵሉ መዋዕለ ሕይወቱ ከመ ይትመሀር ፍኖቶ ለእግዚአብሔር አምላኩ ወይዕቀብ ኵሎ ትእዛዞ ወይግበር ኵነኔሁ።

Deut 17:19 ከመ ኢያእቢ ልቦ እምአኃዊሁ ወከመ ኢይኅድግ እምትእዛዙ ለእግዚአብሔር አምላኩ ወኢይትገኃሥ ኢለየማን ወኢለፀጋም ወከመ ያኑኅ መዋዕለ በውስተ ምኵናኑ ውእቱ ወውሉዱ በውስተ ደቂቀ እስራኤል።

Chapter 18

Deut 18:01 ወአልቦሙ መክፈልተ ለካህናት ወለሌዋውያን ወለኵሉ ሕዝበ ሌዊ ምስለ እስራኤል መባኡ ለእግዚአብሔር ክፍሎሙ ወኪያሁ ይሴሰዩ ወባሕቱ።

Deut 18:02 ክፍል አልቦሙ በውስተ አኃዊሆሙ እስመ እግዚአብሔር ውእቱ ክፍሎሙ በከመ ይቤሎሙ

Deut 18:03 ወዝንቱ ውእቱ ሕጎሙ ለካህናት ዘእምኀበ ሕዝብ እለ ይጠብሑ ጥብሐ እመኒ ላህመ ወእመኒ በግዓ ዘይሁብዎ ለካህን መዝራዕተ ወሕልቀ ወቆስጤ።

Deut 18:04 ወቀዳሜ እክልከ ወቀዳሜ ወይንከ ወቀዳሜ ቅብዕከ አው እምዘ ቀረጽከ አባግዒከ ትሁቦ።

Deut 18:05 እስመ ኃረዮ እግዚአብሔር አምላክከ እምኵሉ ሕዝብከ ከመ ይቁም ቅድሜሁ ወይትለአኮ ወይባርክ በስመ ዚአሁ ውእቱ ወደቂቁ በኵሉ መዋዕል።

Deut 18:06 ወለእመ መጽአ ሌዋዊ ውስተ አህጉሪክሙ ዘእምኵሉ ደቂቀ እስራኤል ዘኀበ ይነብር ውእቱ እስመ ፈተወ ለነፍሱ ከመ ይትለአከ በውእቱ መካን ኀበ ኀረየ እግዚአብሔር አምላክከ።

Deut 18:07 ይትቀነይ ለስመ እግዚአብሔር አምላኩ ከመ ኵሉ አኃዊሁ ሌዋውያን እለ ይቀውሙ ህየ ቅድመ እግዚአብሔር።

Deut 18:08 ወይትካፈል መክፈልቶ ወይሴሰይ ዘእንበለ ዘበሲመቱ ዘበሀገሩ።

Deut 18:09 ወለእመ ቦእከ ውስተ ምድር ዘይሁበከ እግዚአብሔር አምላክከ ኢትትመሀር ገቢረ ርኩሶሙ ለውእቶሙ አሕዛብ።

Deut 18:10 ወኢይትረከብ በውስቴትክሙ ዘይሠውዕ ወልዶ አው ወለቶ በእሳት ወዘያስተቃስም መቅስመ ወያስተሰግል ወዘይጤየር ወዘስራይ ወዘሐራስ ወዘበፃውዕ ወዘያነቅህ ምውተ ወዘያስተሰግል በአፍ።

Deut 18:11 እስመ ርኩስ ውእቱ በኀበ እግዚአብሔር ኵሉ ዘይገብሮ ለዝንቱ እስመ በበይነ ዝንቱ ርኩሶሙ ያጠፍኦሙ እግዚአብሔር አምላክከ እምኔከ።

Deut 18:12 ወኩን ፍጹመ በቅድመ እግዚአብሔር አምላክከ እስመ እልክቱ አሕዛብ ዘእንተ ትትዋረሶሙ እሙንቱ ያሰተሰግሉ ወያጸምዑ መቅስመ ወለከሰ አኮ ከማሁ።

Deut 18:13 ነቢየ ወሀበከ እግዚአብሔር አምላክከ እምአኃዊከ ዘከማየ ወያነሥእ ለከ እግዚአብሔር አምላክከ ወሎቱ ስምዕዎ በኵሉ።

Deut 18:14 ወኵሎ ዘሰአልክምዎ ለእግዚአብሔር አምላክክሙ በኮሬብ አመ ዕለተ ተጋባእክሙ ወትቤሉ ኢንድግም እንከ ሰሚዖተ ቃሉ ለእግዚአብሔር አምላክነ ወለዛቲኒ እሳት ዓባይ ኢንርእያ እንከ ከመ ኢንሙት።

Deut 18:15 ወይቤለኒ እግዚአብሔር አማን ኵሉ ዘይቤሉ።

Deut 18:16 ነቢየ አነሥአ ሎሙ እምአኃዊሆሙ ዘከማከ ወአነብር ቃልየ ውስተ አፉሁ ወይነግሮሙ ዘከመ አዘዝክዎ።

Deut 18:17 ወብእሲ ዘኢይሰምዖ ለውእቱ ነቢይ በኵሉ ዘነገረ በስመ ዚአየ አነ እትቤቀል እምኔሁ።

Deut 18:18 ወባሕቱ ነቢይ ዘይኤብስ ወይነብብ ቃለ በስምየ ዘኢአዘዝክዎ ይንብብ ወዘነበበሂ በስመ ባዕዳን አማልክት ለይሙት ውእቱ ነቢይ።

Deut 18:19 ወለእመሰ ትብል በልብከ እፎ አአምር ቃለ ዘኢይቤ እግዚአብሔር እምኵሉ ዘነበበ ነቢይ በስመ እግዚአብሔር እምከመ ኢበጽሐ ቃሉ ወኢኮነ በከመ ነበበ ኢነበቦ እግዚአብሔር ለውእቱ ቃል ወበሐሰት ነበበ ውእቱ ነቢይ ወኢትስምዕዎ።

Chapter 19

Deut 19:01 ወለእመ አጥፍኦሙ እግዚአብሔር አምላክከ ለአሕዛብ ዘይሁበከ ምድሮሙ ወወረስኮሙ ወነበርከ ውስተ ምድሮሙ ወውስተ አህጉሪሆሙ ወውስተ አብያቲሆሙ ሠላሰ አህጉረ ትፈልጥ ለከ በማዕከለ ምድርከ ዘወሀበከ እግዚአብሔር አምላክከ።

Deut 19:02 ወተአምር ለሊከ ፍኖቶን ወትከፍል ደወለ ምድርከ መስልስተ ዘአስተካፈለከ እግዚአብሔር አምላክከ ወይኩን ህየ ምስካዩ ለኵሉ ቀታሊ።

Deut 19:03 ወዝንቱ ውእቱ ሕጉ ለቀታሊ እምከመ ሰከየ ህየ ይሕየው ለእመ በኢያእምሮ ቀተሎ ለካልኡ ወለአመ ኢኮነ ጸላኢሁ ቀዲሙ።

Deut 19:04 ወለእመቦ ዘሖረ ምስለ ካልኡ ሐቅለ ይሕጥብ ዕፀ ወወድቀ እምእዴሁ ጕድብ እንዘ ይገዝም ዕፀ ወወድቀ ሐፂኑ እምዕፁብ ወወረደ ላዕለ ካልኡ ወቀተሎ ይስኪ ውእቱ ውስተ

አሐቲ እምእላንቱ አህጉር ወየሐዩ ከመ።

Deut 19:05 ኢይዴግኖ አበ ደም ወኢይቅትሎ ለቀታሊ እስመ ተቀየሞ በልቡ ወይረክቦ ለእመ ርኅቆ ፍኖት ወይቀትሎ እንዘ ኢኮነ አበሳሁ ለሞት እስመ ኢኮነ ጸላኢሁ ለምውት ቀዲሙ።

Deut 19:06 ወበበይነ ዝንቱ አዘዝኩከ አነ ትግበር ዘንተ ነገረ ወእቤለከ ሠላሰ አህጉረ ፍልጥ ለከ።

Deut 19:07 ወለእመ አርኀበ ለከ እግዚአብሔር ደወለከ በከመ መሐለ ለአበዊከ ወወሀበከ ኵሎ ምድረ ዘይቤ እሁቦሙ ለአበዊከ

Deut 19:08 ለእመ ሰማዕከ ከመ ትግበር ዘንተ ኵሎ ትእዛዘ ዘአነ እኤዝዘከ ዮም ከመ ታፍቅሮ ለእግዚአብሔር አምላክከ ወከመ ትሑር በኵሉ ፍናዊሁ በኵሉ መዋዕል ወትዌስክ ለከ ዓዲ ሠላሰ አህጉረ ላዕለ እልክቱ ሠላስ

Deut 19:09 ወኢይትከዓው ደም ንጹሕ ውስተ ምድርከ ዘወሀበከ እግዚአብሔር አምላክከ መክፈልተከ ወኢየሐሉ ውስቴትከ ቀታሌ ነፍስ።

Deut 19:10 ወለእመቦ ብእሲ ዘይጸልኦ ለካልኡ ወይጸንሐ ወእምዝ ተንሥአ ላዕሌሁ ወቀተሎ ወሰከየ ውስተ አሐቲ እምእ(ላንቱ) አህጉር ይልእኩ ሊቃናተ ሀገሩ ወያመጽእዎ እምህየ ወይሜጥውዎ ኪያሁ ለአበ ደም ወይቀትሎ።

Deut 19:11 ወዓይንከ ኢትምሐኮ ወታነጽሕ ደመ ንጹሐ እምእስራኤል ወትከውን ሠናይተ ላዕሌከ ወኢትትሐለፍ ደወለ ቢጽከ።

Deut 19:12 ዘሠርዑ አበዊከ በውስተ ርስትከ ዘተዋረስከ ዘወሀበከ እግዚአብሔር አምላክከ መክፈልተከ።

Deut 19:13 ወኢይከውን ፩ሰማዕት ከመ ይኩን ስምዓ ላዕለ ሰብእ በኵሉ ጌጋይ ወበኵሉ አበሳ ዘአበሱ በአፈ ፪ወ፫ሰማዕት የሐልቅ ኵሉ ነገር።

Deut 19:14 ወለእመ አምጽኡ ሎቱ ለሰብእ ሰማዕተ በዓመፃ ወነበበ ላዕሌሁ ሐሰተ ወይቀውሙ እልክቱ ፪ዕደው እለ ይትሐሠሡ ቅድመ እግዚአብሔር ወቅድመ ካህናት ወቅድመ መኳንንት እለ ሀለው በውእቱ መዋዕል ወየሐትቱ መኳንንት ወይጤይቁ።

Deut 19:15 ወእልክቱ ፪ሰማዕት ወለዝክቱኒ ፩ዓማፂ ዘኮነ ስምዓ በሐሰት ወቆመ ላዕለ ካልኡ ይግበ(ርዎ) ዘከመ ፈቀደ ይግበር እኪተ ላዕለ ካልኡ ወታሴስሉ እኩየ እምኔክሙ።

Deut 19:16 ወባዕድኒ ሰሚዖ ይፍራህ ወኢይድግም እንከ ገቢረ ዘንተ ነገረ እኩየ በውስቴትክሙ።

Deut 19:17 ወዓይንከ ኢትምሐኮ ነፍስ ህየንተ ነፍስ ወዓይን ህየንተ ዓይን ወስን ህየንተ ስን ወእድ ህየንተ እድ ወእግር ህየንተ እግር።

Chapter 20

Deut 20:01 ወለእመ ወፃእከ ፀብዓ ላዕለ ፀርከ ወርኢከ አፍራሰ ወመስተፅዕናነ ወሕዝበ ዘይበዝኃከ ኢትፍራህ እምኔሆሙ እስመ እግዚአብሔር አምላክከ ምስሌከ ውእቱ ዘአውፅአከ እምድረ ግብጽ።

Deut 20:02 ወሶበ አኀዝከ ትትቃተል ይምጻአ ካህን ወይንግር ለሕዝብ ወይበሎሙ ስማዕ እስራኤል ናሁ ተሐውሩ አንትሙ ዮም ከመ ትቅትሉ ፀረክሙ ወኢይደንግፅክሙ ልብክሙ ወኢትፍርሁ ወኢትመምዑ ወኢትትገኃሡ እምቅድመ ገጾሙ።

Deut 20:03 እስመ እግዚአብሔር አምላክክሙ የሐውር ፍጽመ ለክሙ ከመ ይቅትል ለክሙ ፀረክሙ ወለክሙሰ ያድኅነክሙ።

Deut 20:04 ወይበልዎሙ ጸሐፍትኒ ለሕዝብ ለእመቦ ብእሲ ዘነደቀ ቤተ ሐዲሰ ወኢገብረ መድቅሐ ቤቱ ለይሑር {..} ወይግባእ ውስተ ቤቱ ከመ ኢይሙት በውስተ ቀትል ወካልእ

Deut 20:05 ብእሲ ኢይግበር መድቅሐ ቤቱ።

Deut 20:06 ወለእመቦ ብእሲ ዘተከለ ዓፀደ ወይን ወኢተፈሥሐ ቦቱ ለይሑር ወይግባእ ውስተ ቤቱ ከመ ኢይሙት በውስተ ቀትል ወካልእ ብእሲ ኢይትፈሣሕ ቦቱ።

Deut 20:07 ወለእመቦ ብእሲ ዘፈኃረ በእሲተ ወኢነሥአ ለይሑር ወይግባአ ውስተ ቤቱ ከመ ኢይሙት በውስተ ቀትል ወካልእ ብእሲ ኢይንሥአ ወይደግሙ ብሂሎቶሙ ጸሓፍት ለሕዝብ ለእመቦ ብእሲ ፈራህ ለይግባእ ውስተ ቤቱ ከመ ኢያፍርህ ልበ ቢጹ በከመ ዚአሁ

Deut 20:08 ወሶበ ለሕለቁ ነጊሮቶሙ ጸሐፍት ለሕዝብ ይሢሙ መላእክተ ሠራዊት እምዓበይተ ሕዝብ።

Deut 20:09 ወሶበ ትቀርብ ውስተ ሀገር ከመ ትትቃተል ትፄውዖሙ በቃለ ሰላም።

Deut 20:10 ወለእመ አውሥኡከ በቃለ ሰላም ወአርኃውከ {…} ይኩኑከ ኵሉ ሕዝብ እለ ተረክቡ ውስቴታ እለ (ያ)ገብኡ ለከ ጸባሕተ ወምኵናንከኒ ይኩኑከ።

Deut 20:11 ወለእመሰ ኢያውሥኡከ ሰላመ ወገብሩ ፀብዓ ምስሌከ ትነብር ላዕሌሃ ወያገብአ እግዚአብሔር አምላክከ ውስተ እዴከ።

Deut 20:12 ወትቀትል ኵሎ ተባዕተ በቀትለ ሐፂን ዘእንበለ አንስት ወንዋይ።

Deut 20:13 ወኵሉ እንስሳ ወኵሎ ዘሀለወ ውስተ ሀገር ወኵሎ ጥሪቶሙ ትበረብር ለከ ወብላዕ ኵሎ በርበረ ፀርከ ዘወሀበከ እግዚአብሔር አምላክከ።

Deut 20:14 ወከመዝ ትገብር ኵሎ አህጉረ እለ ጥቀ ርኁቃን እምኔከ ዘኢኮኑ እምአህጉሪሆሙ ለእሉ አሕዛብ ዘይሁበከ እግዚአብሔር (አምላክከ) ምድሮሙ ከመ ትትዋረስ።

Deut 20:15 ወኢታሕይው ኵሎ ዘነፍስ አላ መርገመ ትረግምዎሙ ለኬጤዎን ወለአሞሬዎን ወለከናኔዎን ወለፌርዜዎን ወለኤዌዎን ወለኤያቡሴዎን ወጌርጌሴዎን በከመ አዘዘከ እግዚአብሔር አምላክከ።

Deut 20:16 ከመ ኢይምሀሩከ ገቢረ ኵሉ ርኩሶሙ ወኵሎ ዘከመ ይገብሩ ለአማልክቲሆሙ ወትጌግዩ ቅድመ እግዚአብሔር አምላክክሙ።

Deut 20:17 ወለእመ ነበርከ ኀበ ሀገር ብዙኃ መዋዕለ ከመ ትትቃተላ ወከመ ትንሥአ ኢትግዝም ኦማ ወኢታውርድ ሓፂነ ላዕሌሁ አላ እምኔሁ ብላዕ ቦኑ ሰብእ ውእቱ ኦመ ገዳም ከመ ይምጻእ ቅድሜከ ወይባእ ውስተ ቅጽርከ።

Deut 20:18 ወባሕቱ ዕፁ ዘተአምር ከመ ኢይፈሪ ኪያሁ ትገዝም ወትመትር ወትነድቅ ሐፁረ ላዕለ ይእቲ ሀገር እንተ ትገብር ፀብዓ ምስሌከ እስመ ታስተጋብእ።

Chapter 21

Deut 21:01 ወለእመ ተረክቡ ቅቱል ውዱቀ ውስተ ገዳም በውስተ ምድር ዘይሁበከ እግዚአብሔር አምላክከ ትትዋረሳ ወኢያእመሩ ቀታሊሁ ይወፅኡ ሊቃናቲክሙ ወመኳንንቲክሙ ወይሜጥኑ አህጉረ ዘዓውዱ ለውእቱ ቅቱል።

Deut 21:02 ወሀገር እንተ ቅርብት ይእቲ መንገሌሁ ለውእቱ ቅቱል ወአዕሩጊሃ ለይእቲ ሀገር ያምጽኡ እጐልተ እምአልህምት እንተ ኢተቀንየት ወእንተ ኢሰሐበት አርዑተ።

Deut 21:03 ወያውርድዋ አዕሩጊሃ ለይእቲ ሀገር ለይእቲ እጐልት ውስተ ቈላ መብዕስ ዘኢተሓርሰ ወዘኢተዘርአ ውስቴቱ ወይመትሩ ስረዊሃ ለይእቲ እጐልት በውስተ ቈላ።

Deut 21:04 ወይመጽኡ ካህናት ወሌዋውያን እስመ ኪያሆሙ ኀረየ እግዚአብሔር ይቁሙ ቅድሜሁ ወይባርኩ በስመ ዚአሁ ወበቃለ ዚአሆሙ ይቀውም ኵሉ ተስናን ወኵሉ ዘይትኃደግ።

Deut 21:05 ወኵሉ አዕሩጊሃ ለይእቲ ሀገር እንተ ቅርብት ኀቤሁ ለውእቱ ቅቱል ይትሐፀቡ እደዊሆሙ ላዕለ ርእሳ ለይእቲ ዕጐልት እንተ መተሩ ሥረዊሃ በውስተ ቈላ።

Deut 21:06 ወይነብቡ ወይብሉ እደዊነ ኢከዓዋ ደሞ ለዝንቱ ወአዕይንቲነ ኢርእያ።

Deut 21:07 ስረይ ለሕዝብከ እስራኤል እግዚኦ ዘቤዘውካሆሙ እምድረ ግብጽ ከመ ኢይኩን ጌጋየ ነፍስ ላዕለ ሕዝብከ እስራኤል ወይሰሪ ሎሙ በእንተ ውእቱ ነፍስ።

Deut 21:08 ወአንተሰ አሰስል ጌጋየ ነፍስ እምላዕሌከ ወትከውን ሠናይት ላዕሌከ ለእመ ገበርከ ዘሠናይ ወዘአዳም ቅድመ እግዚአብሔር አምላክከ።

Deut 21:09 ወለእመኒ ወፃእከ ፀብዓ ላዕለ ፀርከ ወአግብኦሙ እግዚአብሔር አምላክከ ውስተ እዴከ ወጼወውከ ፄዋሆሙ።

Deut 21:10 ወርኢከ በውስተ ፄዋ ብእሲተ እንተ ሠናይ ርእየታ ወፈተውካሃ ወነሣእካሃ ለከ ትኩንከ ብእሲተ።

Deut 21:11 ወታበውአ ውስተ ጽርሐ ቤትከ ወትላጽያ ርእሳ ወትጸፍራ ወታሴስል አልባሲሃ በዘቦቱ ተጼወወት ወታነብራ ውስተ ቤትከ ወትበኪ ለአቡሃ ወለእማ ፴መዋዕለ።

Deut 21:12 ወእምድኅረ ዝንቱ ትበውእ ኀቤሃ ወትነብር ምስሌሃ ወትከውነከ ብእሲተ።

Deut 21:13 ወእምዝ ለእመ ኢፈቀድካሃ ትፌንዋ አግአዚተ ወሰይጠሰ ኢትሰይጣ በወርቅ ወኢትክሃዳ ከመ አውሰብከሃ።

Deut 21:14 ወለእመኒ አውሰበ ብእሲ ፪አንስተ ለአሐቲ ይጸልአ ወለአሐቲ ያፈቅራ ወወለደት ሎቱ ወለደ በኵሮ እንተ ይጸልአ።

Deut 21:15 አመ ያስተዋርሶሙ ንዋዮ ለደቂቁ ኢይክል አዕብዮቶ ለወልዳ ለእንተ ያፈቅራ ወተዓውሮቶ ለወልዳ ለእንተ ይጸልእ።

Deut 21:16 ወይሁቦ ምክዕቢተ እምኵሉ ዘትረክቦ ሎቱ እስመ ውእቱ ቀዳሜ ወልዱ ወሎቱ ይሬሲ ዘበኵሩ።

Deut 21:17 ወለእመቦ ዘቦቱ ወልድ ከሀዲ ወዝኁር ወኢይትኤዘዝ ለቃለ አቡሁ ወለቃለ እሙ ወይጌሥጽዎ ወኢይሰምዖሙ ይሰድዎ ኀበ ሊቃናተ ሀገሩ ወውስተ አንቀጸ ብሔሩ።

Deut 21:18 ወይበልዎሙ ለሰብአ ሀገሮሙ ዝንቱ ወልድነ ይክህደነ ወያዓቢ ርእሶ ወኢይሰምዕ ቃለነ ወይሤግር ወይሰክር።

Deut 21:19 ወይውግርዎ በዕብን ሰብአ ሀገሩ ወይቀትልዎ ወታሴስሉ እኩየ እምኔክሙ ወኵሉ እስራኤል ሰሚዖ ይፍራህ።

Deut 21:20 ወለእመቦ ብእሲ ዘአበሰ ወበጽሐ ጌጋዩ ለኵነኔ ሞት ትሰቅልዎ ዲበ ዕፅ ወትቀትልዎ።

Deut 21:21 ወኢይቢት ሥጋሁ ዲበ ዕፅ አላ ቀቢረ ቅብርዎ በይእቲ ዕለት እስመ ርጉም ውእቱ በኀበ እግዚአብሔር ዘስቁል ዲበ ዕፅ ወኢታርኩስዋ ለምድር ዘይሁበክሙ እግዚአብሔር አምላክክሙ ርስተ።

Chapter 22

Deut 22:01 ወለእመ ርኢከ ላህመ ቢጽከ አው በግዖ ኀበ ተገድፈ በፍኖት ኢትትዓወር አግብአ ሎቱ ለካልእከ ወአወፍዮ።

Deut 22:02 ወለእመኒ ኢኮነ ቅሩበ ኀቤከ ካልእከ ወለእመኒ ዘኢተአምሮ ታስተጋብእ ወታአቱ ቤትከ ወታነብር ኀቤከ እስከ አመ የኃሥሦ ካልእከ ወታገብእ ሎቱ።

Deut 22:03 እመኒ አድጉ ወእመኒ ላህሙ ከመዝ ትገብር ወእመኒ ልብሱ ከማሁ ትገብር በእንተ ኵሉ ዘገደፈ ካልእከ ወዘተገድፈ እምኀቤሁ ወረከብካሁ ኢትክል ተዓውሮቶ።

Deut 22:04 ወለእመኒ ርኢከ አድገ ቢጽከ አው ላህሞ እንዘ ውዱቅ ውስተ ፍኖት ኢትትዓወሮሙ ታነሥእ ወታስተላዕል ምስሌሁ።

Deut 22:05 ወኢትትረሰይ ብእሲት በትርሲተ ብእሲ ወኢይልበስ ብእሲ ልብስ ብእሲት እስመ ርኩስ ውእቱ በኀበ እግዚአብሔር አምላክከ ኵሉ ዘይገብሮ ለዝንቱ።

Deut 22:06 ወለእመ ረከብከ እጕለ ዖፍ ቅድመ ገጽከ በውስተ ፍኖት ወለእመኒ በውስተ ኵሉ ዕፀው {…} አው በውስተ ኵሉ ምድር እመኒ አፍኅርት ዘኢይሰርር ወእመኒ አንቆቅሖ ኢትንሣእ እመ ምስለ እጐሊሃ።

Deut 22:07 ዳእሙ ታሰርር ወታግዕዛ ለእም ወአፍሕርቲሃ ትነሥእ ለከ ከመ ትኩን ሠናይት ላዕሌከ ወይብዛኅ መዋዕሊከ።

Deut 22:08 ወለእመ ነደቀ ቤተ ሐዲሰ ትገብር ተድባበ ለናሕስከ ወኢትግበር ቀትለ በውስተ ቤትከ ከመ ኢይደቅ እመቦ ዘይወድቅ እምኔሁ።

Deut 22:09 ወኢትትክል እምኵሉ ኅብር ዓፀደ ወይንከ ከመ ኢትቅስም ፍሬሁ ወዘርአከኒ ዘትዘርእ ምስለ ፍሬ ወይንከ።

Deut 22:10 ወኢትኅርስ በዓድግ ወበላህም ኅቡረ፡፡ ወኢትልበስ ልብሰ ዘተአንመ በፀምር ወበአጌ።

Deut 22:11 ወትገብር ለከ ዘፈረ ፍቱለ ላዕለ ፬ቲሆሙ መዓዝነ አልባሲከ ዘትለብስ።

Deut 22:12 ወለእመ ጸልዓ ብእሲ ለብእሲቱ ዘአውሰባ እምድኅረ ነበረ ምስሌሃ ወአምጽአ ላቲ ነገረ ምክንያት ወአውፅአ ላቲ ስመ እኩየ ወይቤ ነሣእክዋ ለዛቲ ብእሲት ወሶበ ቦእኩ ኀቤሃ ኢረከብኩ ድንግልናሃ ወይንሥኡ አቡሃ ወእማ ልብስ ድንግልናሃ ለወለቶሙ ወይሰዱ ኀበ ሊቃናት ወኀበ አንቀጽ።

Deut 22:13 ወይቤሎሙ አቡሃ ለይእቲ ወለት ለሊቃናት ለዛቲ ወለትየ ወሀብክዎ ለዝንቱ ብእሲ ትኩኖ ብእሲተ ወሶበ ጸልዓ ይእዜ አምጽአ ላቲ ነገረ ምክንያት ወይቤ ኢረከብኩ ድንግልናሃ ለወለትከ።

Deut 22:14 ናሁ ዝንቱ ውእቱ ልብሰ ድንግልናሃ ለወለትየ ወይሰፍሕዎ ለውእቱ ልብስ ቅድመ ሊቃናት ዘይእቲ ሀገር።

Deut 22:15 ወይእኅዝዎ ለውእቱ ብእሲ ሊቃናተ ይእቲ ሀገር ወይጌሥጽዎ ወይነሥእዎ ፻ሰቅለ ወይሁብዎ ለአቡሀ ለይእቲ ወለት።

Deut 22:16 እስመ አውፅአ ስመ እኩየ ላዕለ ድንግለ እስራኤል ወትከውኖ ሎቱ ብእሲተ ወኢይከውኖ ኃዲጎታ መጠነ ሕያው ውእቱ።

Deut 22:17 ወለእመሰ እሙነ ኮነ ዝንቱ ነገር ወኢተረክበ ድንግልናሃ ለይእቲ ወለት ያውፅእዋ ኀበ ኆኅተ ቤተ አቡሃ ወይወግርዋ በአዕባን ሰብአ ይእቲ ሀገር ወይቅትልዋ።

Deut 22:18 እስመ ገብረት እበደ በውስተ ደቂቀ እስራኤል ወአዘመወት ቤተ አቡሃ ወአጽአለት ወታሴስሉ እኩየ እምውስቴትክሙ።

Deut 22:19 ወለእመቦ ዘተረክበ ብእሲ እንዘ ይሰክብ ምስለ ብእሲተ ብእሲ ይቅትልዎሙ ለ፪ሆሙ ለውእቱኒ ብእሲ ዘሰከበ ምስሌሃ ወለይእቲኒ ብእሲት ወታሴስሉ እኩየ እምእስራኤል።

Deut 22:20 ወለእመቦ ወለት ድንግል እንተ ፍ(ኅርት ይእቲ) ለብእሲ ወረከባ ካልእ ብእሲ በውስተ ሀገር ወሰከበ ምስሌሃ ለ፪ሆሙ አውፅእዎሙ ኀበ አንቀጸ ለይእቲ ሀገር ወይውግርዎሙ በዕብን።

Deut 22:21 ወይቅትልዎሙ ለወለትኒ እስመ ኢጸርሐት በውስተ ሀገር ወለውእቱኒ ብእሲ እስመ አህሠራ ለብእሲተ ካልኡ ወአሰስሉ እኩየ እምውስቴትክሙ።

Deut 22:22 ወለእመሰ በገዳም ረከባ ብእሲ ለወለት እንተ ፍህርት ይእቲ ወተኃየላ ወሰከበ ምስሌሃ ቅትልዎ ለዝ(ክ)ቱ ዘሰከበ ምስሌሃ ለባሕቲቱ።

Deut 22:23 ወለወለትሰ አልቦ ዘትሬስይዋ እስመ አልባቲ ጌጋይ በዘትመውት ይእቲ ወለት ከመ ሶበ ይትነሣእ ብእሲ ላዕለ ካልኡ ወይቀትሎ ከማሁ ውእቱ ዝንቱ ነገር።

Deut 22:24 እስመ በገዳም ረከባ ወጸርሓት ይእቲ ወለት እንተ ፍህርት ይእቲ ወአልቦ ዘይረድአ።

Deut 22:25 ወለእመቦ ዘረከበ ወለተ ድንግለ እንተ ኢኮነት ፍህርተ ወተኃየላ ወሰከበ ምስሌሃ ወረከብዎ ይሁቦ ለአቡሃ ውእቱ ብእሲ ዘሰከበ ምስሌሃ ለይእቲ ወለት ፶ዲድርክሙ ብሩር ወትከውኖ ሎቱ ብእሲተ ወኢይከውኖ ይኅድጋ መጠነ ሕያው ውእቱ እስመ አሕሠራ።

Deut 22:26 ወኢይንሣእ ብእሲ ብእሲተ አቡሁ ወኢይክሥት ኃፍረተ አቡሁ።

Chapter 23

Deut 23:01 ወኢይባእ ዘቦቱ ነውር ወዘምቱር ውስተ ቤተ እግዚአብሔር፡፡

Deut 23:02 ወኢይባእ አሞናዊ ወሞአባዊ ውስተ ቤተ እግዚአብሔር እስከ ሣልስ ወራብዕ ትውልድ ወእስከ ዓሥር ኢይባእ ቤተ እግዚአብሔር።

Deut 23:03 ወእስከ ለዓለም እስመ ኢተቀበሉክሙ በእክል ወበማይ በውስተ ፍኖት አመ ወፃእክሙ እምግብጽ ወእስመ ተበአስዎ ለበለዓም ወልደ ቤኦር ከመ ይርግምክሙ።

Deut 23:04 ወኢፈቀደ እግዚአብሔር ከመ ይስምዖ ለበለዓም ወሜጣ እግዚአብሔር ለመርገሙ ውስተ በረከት እስመ አፍቀረከ እግዚአብሔር አምላክከ።

Deut 23:05 ወኢትትናገሮሙ ሰላመ በዘይደልዎሙ በኵሉ መዋዕሊከ ለዓለም።

Deut 23:06 ወኢታስቈርሮ ለኤዶማዊ እስመ እኁከ ውእቱ ወኢታስቆርሮ ለግብጻዊ እስመ ፈላሴ ኮንከ ውስተ ምድሮሙ።

Deut 23:07 ወደቂቅ ለእመ ተወልዱ ሎሙ በሣልስት ትውልድ ይባኡ ቤተ እግዚአብሔር።

Deut 23:08 ወለእመ ወፃእከ ትፅብኦሙ ለፀርከ ተዓቀብ እምኵሉ ቃል እኩይ።

Deut 23:09 ወለእመቦ እምውስቴትክሙ ብእሲ ዘኢኮነ ንጹሐ እምስእበቱ ዘሌሊት ይፃእ አፍአ እምትዕይንት ወኢይባእ ውስተ ትዕይንት።

Deut 23:10 ወፍና ሰርክ ተሐፂቦ ሥጋሁ በማይ ዓሪቦ ፀሐይ ይባእ ውስተ ትዕይንት።

Deut 23:11 ወ፩መካነ ረሲ ለከ አፍአ እምትዕይንት ኀበ ትወፅእ ህየ።

Deut 23:12 ወዕፀ ንሣእ ለከ ውስተ ቅናትከ ወሶበ ነበርከ ቀሠፋ ትከሪ ወትነሥእ ወትደፍን ኃፍረተከ

Deut 23:13 እስመ እግዚአብሔር አምላክከ ያንሶሱ ውስተ ትዕይንትከ ከመ ያድኅንከ ወያግብኦሙ ለፀርከ ውስተ እዴከ በቅድመ ገጽከ ወትኩን ቅድስተ ተዓይኒከ ከመ ኢያስተርኢ ውስቴትከ ዘኮነ ኃፍረት ወይትመየጥ እምኔከ ወየኃድገከ

Deut 23:14 ወኢያግብኦ ለገብር ኀበ እግዚኡ እምድኅረ ተሰይጠ ኀቤከ ይንበር ምስሌከ ኀበ አደሞ ወኢትሣቅዮ።

Deut 23:15 ወኢትኩን ዘማ እምአዋልደ እስራኤል ወኢይኩን ዘማዌ እምደቂቀ እስራኤል።

Deut 23:16 ወአልቦ ዘያገብእ ጸባሕተ እምእስራኤል ወኢታብእ ደነሰ ዘማ ወኢቤዛ ከልብ ውስተ ቤተ እግዚአብሔር አምላክከ በበይነ ኵሉ ብፅዓት።

Deut 23:17 እስመ ርኩሳን እሙንቱ በኀበ እግዚአብሔር አምላክከ ፪ሆሙ።

Deut 23:18 ወኢትትረደይ እምቢጽከ ኢርዴ ወርቅ ወኢርዴ እክል ወኢርዴ ኵሉ ዘኮነ ትካዙ ለቢጽከ ለእመ ተለቅሐከ ቢጽከ ወእምነኪርሰ ትትረደይ።

Deut 23:19 ወእምቢጽከሰ ኢትረደይ ከመ ይባርከ እግዚአብሔር አምላክከ በኵሉ ግብርከ ላዕለ ምድር እንተ ውስቴታ ትበውእ ትትዋረሳ።

Deut 23:20 ወለእመ በፃዕከ ብፅዓተ ለእግዚአብሔር ኢታጐንዲ ገቢሮቶ እስመ ተኃሥሦ ይትኃሠሠከ እግዚአብሔር አምላክከ ወይከውን{ከ} ኃጢአተ ላዕሌከ።

Deut 23:21 ወለእመሰ ኢፈቀድከ ትብፃእ አልብከ ኃጢአት ዳእሙ እምከመ ወፅአ እምከናፍሪከ ተዓቀብ ወግበር በከመ በፃእከ ተሀብ ለእግዚአብሔር አምላክከ ዘከመ ነበብከ በአፉከ ከማሁ ግበር።

Deut 23:22 ወለእመ ቦእከ ውስተ ገራህተ ካልእከ መሐው ሰዊተ በእዴከ ወማዕፀደ ኢታብእ ውስተ ገራህተ ካልእከ።

Deut 23:23 ወለእመ ቦእከ ውስተ ዓፀደ ወይኑ ለካልእከ ብላዕ አስካለ እስከ ትፀግብ ነፍስከ ወውስተ ሙዳይ ባሕቱ ኢትደይ።

Chapter 24

Deut 24:01 ወለእመቦ ዘነሥአ ብእሲተ ወነበረ ምስሌሃ ወእምዝ ለእመ ኢረከበት ሞገሰ በኀቤሁ እስመ ረከበ ዘኮነ ኃፍረተ ላዕሌሃ ይጽሐፍ ላቲ መጽሐፈ ሕድጋቲሃ ወይመጥዋ ውስተ እዴሃ ወያውጽአ እምቤቱ።

Deut 24:02 ወሖረት ወአውሰበት ካልአ ብእሴ ወእምዝ ጸልአ ውእቱኒ ብእሲ ደኃራዊ ወጸሐፈ ላቲ መጽሐፈ ኅድገቲሃ ወመጠዋ ውስተ እዴሃ ወአውፅአ እምቤቱ፡፡ ወለእመኒ ሞተ ውእቱ ብእሲ ደኃራዊ ዘነሥአ ሎቱ ትኩኖ ብእሲተ።

Deut 24:03 ኢይከውኖ ለዝክቱ ብእሲ ዘአውፅአ ከመ ይግባእ ላዕሌሃ ወይንሥአ ሎቱ ትኩኖ ብእሲተ እምድኅረ ረኩሰት እስመ ርኩስ ውእቱ ዝንቱ በኀበ እግዚአብሔር አምላክከ።

Deut 24:04 ወኢታኩሱ ምድረ ዘይሁበክሙ እግዚአብሔር አምላክክሙ ርስተ።

Deut 24:05 ወለእመቦ ዘነሥአ ብእሲተ ግብተ ኢይፃእ ፀብዓ ወአልቦ ምንትኒ ዘያቀትውዎ ድኁን ውእቱ ቤቱ አሐተ አመተ ከመ ይትፈሣሕ ምስለ ብእሲቱ እንተ አውሰባ።

Deut 24:06 ወኢተአኃዝ ማኅረፀ ወኢመድሄ ማኅረፅ እስመ መብዕለ ነፍስ ውእቱ ወኢየአኃዝዎ

Deut 24:07 ወለእመቦ ዘተረከበ ብእሲ ዘሠረቀ ነፍሰ እምአኃዊሁ እምደቂቀ እስራኤል ወተዓገሎ ወሤጠ ለይቅትልዎ ለውእቱ ሠራቂ ወታሴስሉ እኩየ እምውስቴትክሙ።

Deut 24:08 ወዑቅ ርእሰከ በእንተ ትእምርተ ለምጽ ተዓቀብ ጥቀ ከመ ትግበር ኵሎ ሕገ ዘይቤሉከ ካህናት ወሌዋውያን በከመ አዘዝኩከ ተዓቀብ ዘትገብር።

Deut 24:09 ወተዘከር ኵሎ ዘገብረ እግዚአብሔር አምላክከ ላዕለ ማርያ በፍኖት አመ ወፃእክሙ እምግብጽ።

Deut 24:10 ወለእመቦ ዘይፈድየከ ካልእከ ዕዳ ዘኮነ ኢትባእ ውስተ ቤቱ ከመ ተአኀዝ አኀዘከ ዳእሙ አፍአ ትቀውም።

Deut 24:11 ወብእሴ ዕዳከ ዝክቱ ዘይፈድየከ ለሊሁ ያወፅእ አኀዘከ አፍአ ኀቤከ።

Deut 24:12 ወለእመ ብእሲ ነዳይ ውእቱ ኢታቢት አኀዞ ኀቤከ።

Deut 24:13 ታገብእ ሎቱ አኀዞ ዘእንበለ ይዕርብ ፀሐይ ወይበይት በልብሱ ወትትባረክ ወይከውነከ ምጽዋተ በቅድመ እግዚአብሔር አምላክከ።

Deut 24:14 ወኢተዓምፆ አስቦ ለአሳብ ለነዳይ ዘኅጡእ ውእቱ እምአኀዊከ አው እምግዩራን ዘውስተ ሀገርከ።

Deut 24:15 እንተ ጸብሐት ትሁቦ አስቦ ወኢታዕርብ ፀሐየ ላዕሌሁ እስመ ነዳይ ውእቱ ወውእቱ ተስፋሁ ወኢይግዓር ላዕሌከ ኀበ እግዚአብሔር ወኢይኩንከ ኃጢአተ።

Deut 24:16 ወኢይ(መውቱ) ወላድያን በበይነ ውሉዶሙ ወኢ(መውቱ) ውሉድ በበይነ ወላድያኒሆሙ ፩፩በጌጋዩ ይመውት

Deut 24:17 ወኢትሚጥ ፍትሐ ግዩር ወዘእጓለ ማውታ ወዘዕቤር

Deut 24:18 ወተዘከር ከመ ገብር አንተ በምድረ ግብጽ ወቤዘወከ እግዚአብሔር አምላክከ እምህየ ወበበይነ ዝንቱ እኤዝዘከ አነ ትግበር ዘንተ ነገረ።

Deut 24:19 ወለእመ ዓፀድከ እክለ ገራህትከ ወረሣእከ አሐተ ከልስስተ ውስተ ገራህትከ ኢትግባእ ከመ ትንሣእ ለግዩር ወለእጓለማውታ ወለእቤር ይኩን ከመ ይባርክ እግዚአብሔር አምላክከ በኵሉ ተግባረ እዴዊከ።

Deut 24:20 ወለእመኒ ቀሰምከ ዓፀደ ወይንከ ኢትድ(ግም ተመይጦ ድኅሬከ ከመ ታስተናጽሕ ቀሲመ ለግዩር ወለእጓለ ማውታ ወእከቤር ይኩን)

Deut 24:21 (ወለእመኒ ቀሰምክ ዘይተክ ኢትድግም ተመይጦ ድኅሬከ ከመ ታስተናጽሕ ቀሲመ ለግዩር ወለእጓለ ማውታ ወለእቤር ይኩን)

Deut 24:22 (ወተ)ዘከር ከመ ግዩር አንተ በምድረ ግብጽ ወቤዘወከ እግዚአብሔር አምላክከ

Deut 24:23 እምህየ ወበበይነ ዝንቱ እኤዝዘከ አነ ዮም ትግበር ዘንተ ነገረ።

Chapter 25

Deut 25:01 ወለእመ ኮነ ተስናን በማዕከለ ሰብእ ወመጽኡ ውስተ ዓውድ ወተሳነኑ ወአርትዑ ለዘይረትዕ ወአዕሉ ለዘይጸወግ።

Deut 25:02 ወለእመ ኮነ ለተቀሥፎ ያንብርዎ ቅድመ ዓውድ ለዝኩ ለዘይጸወግ ወይቅሥፍዎ በቅድሜሆሙ በአምጣነ አበሳሁ።

Deut 25:03 ፵ ይቅሥፍዎ በኍልቍ ወኢያብዝኁ እምኔሁ ወለእመ አብዝኁ ቀሢፎቶ እምዝንቱ አስተሐፈርከ አኅዋከ በቅድሜከ።

Deut 25:04 ወኢትፍጽሞ አፉሁ ለላህም ሶበ ታከይድ አክለ።

Deut 25:05 ወለእመቦ አኃው እለ ይነብሩ ኅቡረ ብእሲ ምስለ እኁሁ ወሞተ ፩እምኔሆሙ ወአልቦ ውሉድ ኢታውስብ ብእሲቱ ነኪረ ብእሲ እኁሁ ለምታ ለያውስባ ወውእቱ ለይባእ ኀቤሃ ወሎቱ ትኩኖ ብእሲቶ ወይንበር ምስሌሃ።

Deut 25:06 ወሕፃን ዘተወልደ ይኩን ለዘሞተ ወይሰመይ በስሙ ወኢይደምሰስ ስሙ እምእስራኤል።

Deut 25:07 ወለእመ ኢፈቀደ ውእቱ ብእሲ ያውስባ ለብእሲተ እኁሁ ወተዓርግ ይእቲ ብእሲት ኀበ ሊቃናት ወኀበ ዓንቀጽ ወትብል ኢፈቀደ እኁሁ ለሞትየ ያቅም ስመ እኁሁ ውስተ እስራኤል።

Deut 25:08 ወይጸውዕዎ ሊቃናተ ሀገር ወይበልዎ ኢትፈቅድኑ ታቅም ዘርአ ለእኁከ ውስተ እስራኤል ወይበል ቀዊሞ ኢይፈቅድ አውስባ።

Deut 25:09 ወትቅረብ ይእቲ ብእሲት ኀቤሁ ቅድመ ሊቃናተ ይእቲ ሀገር ወትፍታሕ [አ]ሳዕኖ ዘአሐቲ እግሩ ወትትፋእ ውስተ ገጹ ወትበል ከመዝ ይግበርዎ ለብእሲ ዘኢይፈቅድ ይሕንጽ ቤተ እኁሁ።

Deut 25:10 ወይሰመይ ስሙ በውስተ እስራኤል ቤተ ፍቱሓ ዓሣዕን።

Deut 25:11 ወለእመ ተበአሱ ፪ዕደው ኅቡረ ብእሲ ምስለ ካልኡ ወመጽአት ብእሲቱ ለ፩እምኔሆሙ ከመ ታሕድጎ ለምታ እምእደ ዘባጢሁ ወዓልዓለት እዴሃ ወአኃዘቶ በእዴሃ እስኪቶ ለይምትሩ እዴሃ ወኢትምሐካ ዓይንከ።

Deut 25:12 ወኢታንብር ለከ መዳልወ ንዑሰ ወዓቢየ ወኢትግበር ለከ በውስተ ቤትከ መስፈርተ ንዑሰ ወመስፈርተ ዓቢየ።

Deut 25:13 መዳልውከኒ ርቱዓ ወጽዱቀ ይኩንከ ከመ ታብዝኅ መዋዕለ በምድር ዘይሁበከ እግዚአብሔር አምላክከ ርስተ

Deut 25:14 እስመ ርኩስ ውእቱ በኀበ እግዚአብሔር አምላክከ ኵሉ ዘይገብሮ ለዝንቱ ወኵሉ ዘይገብር ዓመፃ።

Deut 25:15 ወተዘከር ኵሎ ዘገብረ ላዕሌከ አማሌቅ በፍኖት አመ ወፃእኩ እምድረ ግብጽ።

Deut 25:16 ዘከመ ተቃወመከ በፍኖት ወአምተረከ ጋዕዘከ እለ ይጻምዑ በድኅሬከ።

Deut 25:17 ወአንተሰ ርኅብከ ወደከምከ ወኢፈርሆ ለእግዚአብሔር አምላክከ ወአመ ያአርፈከ እግዚአብሔር አምላክከ።

Deut 25:18 እምኵሉ ፀርከ ዘዓውድከ ውስተ ምድር ዘይሁበከ እግዚአብሔር አምላክከ ትትዋረሳ ርስተ ትደመስሶ ለአማሌቅ እምታሕተ ሰማይ ወኢትርሥኦ

Chapter 26

Deut 26:01 ወለእመ ቦእከ ውስተ ምድር ዘይሁበከ እግዚአብሔር አምላክከ ትትዋረሳ ርስተ ወነበርከ ውስቴታ ትነሥእ እምፍሬ ምድርከ ዘወሀበከ እግዚአብሔር አምላክከ።

Deut 26:02 ወትወዲ ውስተ ቀርጠሎን ወተሐውር ውስተ መካን ዘኃረየ እግዚአብሔር አምላክከ ከመ ይሰመይ ስሙ በህየ።

Deut 26:03 ወትበውእ ኀበ ካህን ዘሀለወ በውእቱ መዋዕል ወትብሎ አየድእ ዮም ቅድመ እግዚአብሔር አምላኪየ እስመ በጻሕኩ ውስተ ምድር ዘመሐለ እግዚአብሔር ለአበዊነ ከመ የሀበናሃ።

Deut 26:04 ወይነሥኦ ካህን ለውእቱ ሙዳየ ቀርጠሎን እምውስተ እደዊከ ወያነብሮ ቅድመ ምሥዋዑ ለእግዚአብሔር አምላክከ።

Deut 26:05 ወትብል ቅድመ እግዚአብሔር አምላክከ አቡየ ወፅአ እምድረ ሶርያ ወወረደ ውስተ ግብጽ ወነበሩ ህየ እንዘ ውኁዳን እሙንቱ በኍላቌሆሙ ወኮኑ በህየ ሕዝበ ዓቢየ ወመልኡ ወዓብዩ ብዙኃ።

Deut 26:06 ወሣቅዩነ ግብጽ ወአሕመሙነ ወአገበሩነ ዕፁበ ግብረ።

Deut 26:07 ወጸራኅነ ኀበ እግዚአብሔር አምላከ አበዊነ ወሰምዓ እግዚአብሔር ቃለነ ወርእየ ሕማመነ ወስራኀነ ወስቃየነ

Deut 26:08 ወአውፅአነ ለሊሁ እምድረ ግብጽ በእድ ጽንዕት ወበመዝራዕት ልዑል በዓቢይ ግርማ ወበዓቢይ ተአምር ወመድምም።

Deut 26:09 ወአብአነ ውስተ ዝንቱ መካን ወወሀበናሃ ለዛቲ ምድር እንተ ትውኅዝ ሐሊበ ወመዓረ።

Deut 26:10 ወይእዜኒ ናሁ አምጻእኩ ቀዳሜ አክለ ምድርየ ዘወሀበኒ እግዚአብሔር ምድረ እንተ ትውኅዝ ሐሊበ ወመዓረ ወትሰግድ ቅድመ እግዚአብሔር አም(ላክከ)።

Deut 26:11 ወትትፌሣሕ በኵሉ በረከት ዘወሀበከ እግዚአብሔር አምላክከ አንተ ወቤትከ ወለዋዊኒ ወግዩርኒ ዘኀቤከ።

Deut 26:12 ወእምከመ ፈጸምከ አሥርተ ኵሉ ዓሥራት ዘእክለ ኵሉ ምድርከ በሣልስ ዓም ወእምዝ ዘአመ ዳግም ትዔሥር ፪ዓሥራተ ወትሁቦ ለሌዋዊ ወግዩርኒ ወለእጓለ ማውታ ወለዕቤር ወይብልዕዎ በሀገርከ ወይጽገቡ ወትብል በቅድመ እግዚአብሔር አምላክከ አንጻሕኩ ዘእቄድሶ ለከ እምነ ቤትየ ወወሀብክዎ ለሌዋዊ ወለግዩር ወለእጓለ ማውታ ወለዕቤር በከመ።

Deut 26:13 ኵሉ ትእዛዝከ ዘአዘዝከኒ ኢተዓደውኩ ትእዛዝከ ወኢረሣእኩ።

Deut 26:14 ወበሕማምየኒ ኢበላዕኩ እምኔሁ ወኢሦዕኩ እምኔሁ ለርኩስየ ወኢወደይኩ ውስተ በድን እምኔሁ ወሰማዕኩ ቃለ እግዚአብሔር አምላኪየ ወሰማዕኩ በኵሉ ዘአዘዝከኒ።

Deut 26:15 ወነጽር እምቤተ መቅድስከ ወእምሰማይ ወባርክ ሕዝበከ እስራኤል ወምድረኒ እንተ ወሀብከነ ዘከመ መሐልከ ለአበዊነ ከመ ተሀበነ ምድረ እንተ ትውኅዝ ሐሊበ ወመዓረ

Deut 26:16 ወበዛቲ ዕለት እግዚአብሔር አምላክከ አዘዘከ ከመ ትግበር ኵሎ ዘንተ ኵነኔሁ ወትዕቀብ ፍትሖ ወትግበሮ በኵሉ ልብከ ወበኵሉ ነፍስከ ወትሑር በፍናዊሁ ወትዕቀብ ፍትሖ ወኵነኔሁ ወትስማዕ ቃሎ።

Deut 26:17 እስመ እግዚአብሔር ኃረየከ ዮም ከመ ትኩኖ ሕዝበ ለርእሱ በከመ ይቤለከ ከመ ትዕቀብ ኵሎ ትእዛዞ ወትኩን መልዕልተ ኵሉ አሕዛብ።

Deut 26:18 ወገብረ ለከ ስመ ዓቢየ ወምክሐ ወክብረ ከመ ትኩን ሕዝበ ቅዱሰ ለእግዚአብሔር አምላክከ በከመ ይቤለከ።

Chapter 27

Deut 27:01 ወአዘዞሙ ሙሴ ለአዕሩገ እስራኤል ወይቤሎሙ ዑቁ ከመ ትግበሩ ኵሎ ዘንተ ትእዛዘ ዘአነ እኤዝዘክሙ ዮም።

Deut 27:02 ወአመ ተዓድውዎ ለዮርዳኖስ ውስተ ምድር ዘይሁበክሙ እግዚአብሔር አምላክክሙ ወታቀውሙ ለከሙ ዕበነ ዓበይተ ወትመርግዎን መሬተ ፀዓዳ።

Deut 27:03 ወትጽሕፉ ውስተ ውእቶን አዕባን ኵሎ ነገሮ ለዝንቱ ሕግ ዓዲወክሙ ዮርዳኖስ ሶበ ቦእክሙ ውስተ ይእቲ ምድር ዘይሁበክሙ እግዚአብሔር አምላኮሙ ለአበዊክሙ በከመ መሐለ ሎሙ ከመ የሀብክሙ ምድረ እንተ ትውኅዝ ሐሊበ ወመዓረ በከመ ይቤለክሙ እግዚአብሔር አምላኮሙ ለአበዊክሙ።

Deut 27:04 ወሶበ ዓደውክሙ ዮርዳኖስ ታቀውምዎን ውስተ ደብረ ጌባል ለውእቶን አዕባን እለ አነ አኤዝዘክሙ ዮም በእንቲአሆን ወትመርግዎን መሬተ ፀዓዳ

Deut 27:05 ወትነድቅ በህየ ምሥዋዓ ለእግዚአብሔር አምላክከ በዕበን ዘኢገሠሦን ሐፂን እለ ኢኮና ውቁራተ ወቦቶን ትነድቅ ምሥዋዓ ለእግዚአብሔር አምላክከ።

Deut 27:06 ወትሠውዕ ላዕሌሆን መሥዋዕተ መድኃኒት ብላዕ ወጽገብ በህየ ወተፈሣሕ በቅድመ እግዚአብሔር አምላክከ።

Deut 27:07 ወጸሐፍ ውስተ ውእቶን ዕበን ኵሎ ዘንተ ሕገ ጥዩቀ።

Deut 27:08 ወይቤሎሙ ሙሴ ለካህናት ወለሌዋውያን ወለኵሉ ሕዝበ እስራኤል አርምም ወስማዕ እስራኤል በዛቲ ዕለት ኮንከ ሕዝቦ ለእግዚአብሔር አምላክከ ወስማዕ ቃሎ ወግበር ኵሎ ትእዛዞ ወኵነኔሁ ዘአነ እኤዝዘከ ዮም።

Deut 27:09 ወአዘዞሙ ሙሴ ለሕዝብ በይእቲ ዕለት ወይቤሎሙ እሉ እሙንቱ እለ ይቀውሙ ወይባርክዎ ለሕዝብ በደብረ ገሪዛን ዓዲወክሙ ዮርዳኖስ ስምዖን ወሌዊ ወይሁዳ ወይሳኮር ወዮሴፍ ወብንያም።

Deut 27:10 ወእሉ እሙንቱ እለ ይቀውሙ ለረጊም በደብረ ጌባል ሮቤል ወጋድ ወአሴር ወዛብሎን ወዳን ወንፍታሌም

Deut 27:11 ወያወሥኡ ለሊሆሙ ሌዋውያን ወይብልዎሙ ለኵሉ እስራኤል በዓቢይ ቃል

Deut 27:12 ርጉመ ለይኩን ብእሲ ዘይገብር ግልፎ ወስብኮ ዘርኩስ በኀበ እግዚአብሔር ግብረ ኬንያ ዘይሴይም ወየኃብእ ወያወሥኡ ኵሉ ሕዝብ ወይብሉ አሜን ወአሜን።

Deut 27:13 ርጉመ ለይኩን ዘያስተአኪ አባሁ ወእሞ ወይብሉ ኵሉ ሕዝብ አሜን ወአሜን።

Deut 27:14 ርጉመ ለይኩን ዘይሠርቅ ደወለ ቢጹ ወይብሉ ኵሉ ሕዝብ አሜን ወአሜን፡፡

Deut 27:15 ርጉመ ለይኩን ዘያስሕቶ ፍኖተ ለዕውር ወይብሉ ኵሉ ሕዝብ አሜን ወአሜን።

Deut 27:16 ርጉመ ለይኩን ዘይገምጽ ፍትሐ ግዩር ወዘእጓለ ማውታ ወዘዕቤር ወይብሉ ኵሉ (ሕዝብ አሜን ወአሜን።)

Deut 27:17 (ርጉመ ለይኩን ዘይሰክብ ምስለ ብእሲተ አቡሁ እስመ ከሠተ ኃፍረተ አቡሁ ወይብሉ ኵሉ ሕዝብ አሜን ወአሜን)።

Deut 27:18 (ርጉመ ለይኩን ዘይሰከብ ምስለ ኵሉ እንስ)ሳ ወይብሉ ኵሉ ሕዝብ አሜን ወአሜን።

Deut 27:19 ርጉመ ለይኩን ዘይሰክብ ምስለ እኅቱ እመኒ እንተ እምአቡሁ ወእመኒ እንተ እምእሙ ወይብሉ ኵሉ ሕዝብ አሜን ወአሜን።

Deut 27:20 vacat

Deut 27:21 ርጉመ ለይኩን ዘይዘብጥ ካልኦ በነገረ ጕሕሉት ወይብሉ ኵሉ ሕዝብ አሜን ወአሜን።

Deut 27:22 ርጉመ ለይኩን ዘይነሥእ ኅልያነ ከመ ይቅትል ነፍሰ ወደመ ንጹሐ ወይብሉ ኵሉ ሕዝብ አሜን ወአሜን።

Deut 27:23 ርጉመ ለይኩን ኵሉ ብእሲ ዘኢይቀውም ይግበር ቃለ ዘውስተ ዝንቱ ሕግ ወይብሉ ኵሉ ሕዝብ አሜን ወአሜን።

Chapter 28

Deut 28:01 ወለእመሰ ሰሚዓ ሰማዕከ ቃለ እግዚአብሔር አምላክከ ወአቀብከ ከመ ትግበር ኵሎ ትእዛዘ ዘአነ እኤዝዘከ ዮም ይሬስየከ እግዚአብሔር አምላክከ መልዕልተ ኵሉ አሕዛበ ምድር።

Deut 28:02 ወይበጽሐከ ዝንቱ ኵሉ በረከት ወይረክበከ ለእመ ሰማዕከ ቃለ እግዚአብሔር አምላክከ።

Deut 28:03 ቡሩክ ትከውን በሐቅል ወቡሩክ ትከውን በሀገር

Deut 28:04 ወቡሩክ ይከውን ፍሬ ከርሥከ ወቡሩክ ይከውን እክለ ምድርከ ወ(ቡሩክ ይከውን መራዕየ አባግዲከ ወአልህምቲ)ከ

Deut 28:05 ወቡሩክ ይከውን መዛግብቲከ ወትራፋቲከ።

Deut 28:06 ቡሩክ ትከውን በበዓትከ ወበፀዓትከ

Deut 28:07 ወያገብኦሙ እግዚአብሔር አምላከ ውስተ እዴከ ለፀርከ ከመ ይትቀጥቀጡ በታሕተ እገሪክ በአሐቲ ፍኖት ይወጽኡ ይትቀበሉከ ወበሰብዑ ፍናዌ ይነትዑ እምቅድመ ገጽከ።

Deut 28:08 ወይፌኑ በረከቶ እግዚአብሔር ውስተ አብያቲከ ወውስተ ኵሉ ዘወደይከ እዴከ በውስተ ምድር ዘወሀበከ እግዚአብሔር አምላክከ

Deut 28:09 ወያቀውመከ እግዚአብሔር ሎቱ ሕዝበ ቅዱሰ በከመ መሐለ ለአበዊከ {.}ለእመ ሰማዕከ ቃለ እግዚአብሔር አምላክከ ወሖርከ በፍናዊሁ።

Deut 28:10 ወይሬእዩከ ኵሉ አሕዛበ ምድር ከመ ተሰምየ ላዕሌከ ስሙ ለእግዚአብሔር አምላክከ ወይፈርሁከ።

Deut 28:11 ወያስተባዝኃከ እግዚአብሔር አምላክከ ውስተ ሠናያት በውሉደ ከርሥከ ወበእክለ ምድርከ።

Deut 28:12 ወያስተዋልዶን ለእንስሳከ በውስተ ምድር ዘመሐለ እግዚአብሔር አምላክከ ለአበዊከ ከመ የሀብከ በከመ መዋዕለ ሰማይ ዲበ ምድር።

Deut 28:13 ወይፈትሕ ለከ እግዚአብሔር መዝገበ ቡሩከ ሰማይ ከመ የሀብከ ዝናመ በመዋዕሊሁ ለምድርከ ከመ ይባርክ ለከ ኵሎ ተግባረ እደዊከ ወትሌቅሕ አንተ ለብዙኃን አሕዛብ ወአንተሰ ኢትትሌቃሕ ወትኴንኖሙ አንተ ለብዙኃን አሕዛብ ወለከሰ ኢይኴንኑከ።

Deut 28:14 ወይሰይመከ እግዚአብሔር ውስተ ርእስ ወአኮ ውስተ ዘነብ ወትከውን መልዕልተ ወኢትከውን መትሕተ ለእመ ሰማዕከ ቃለ እግዚአብሔር አምላክከ ወትእዛዞ ኵሎ ዘኣነ እኤዝዘከ ከመ ትዕቀብ ወትግበር ወኢትትገኃሥ እምኵሉ ቃል ዘአነ እኤዝዘከ ዮም

Deut 28:15 ኢለየማን ወኢለፀጋም ከመ ትሑር ድኅረ አማልክተ ባዕድ ታምልኮሙ።

Deut 28:16 ወለእመ ኢሰማዕከ ቃለ እግዚአብሔር አምላክከ ከመ ትዕቀብ ኵሎ ትእዛዞ ዘአነ እኤዝዘከ ዮም ይመጽአ ላዕሌከ ዝንቱ ኵሉ መርገም ወይረክበከ።

Deut 28:17 ወትከውን ርጉመ አንተ በሐቅል ወበሀገር ወይከውን ርጉመ መዛግብቲከ ወትፋቲከ

Deut 28:18 vacate

Deut 28:19 ወርጉመ ይከውን ፍሬ ከርሥከ ወእክለ ምድርከ ወመራዕየ አልህምቲከ ወአባግዒከ።

Deut 28:20 ወርጉም አንተ በበዓትከ ወበፀዓት

Deut 28:21 ወይፌኑ ላዕሌከ እግዚአብሔር ንዴተ ወረኀበ ወብድብደ ወይጠፍእ ኵሉ ዘወደይከ እዴከ ውስቴቱ ወይሤርወከ እስከ ይደመስሰከ ፍጡነ በበይነ እከየ ምግባሪከ እስመ ኃደገኒ።

Deut 28:22 ወያተሉ እግዚአ{...}ብሔር ሞተ ላዕለከ እስከ ያጠፍአከ ፍጡነ እምድር እንተ ውስቴታ ትበውእ ህየ ከመ ትትዋረሳ።

Deut 28:23 ወይቀሥፈከ እግዚአብሔር በደዌ ሲሕ ወበፈጸንት ወበአስፈር ወበፍርሃት ወበድንጋፄ ወበአባር ወበኃጢእ ወይሰድዱከ እስከ ያጠፍኡከ።

Deut 28:24 ወትከውን ሰማይ በመልዕልተ ርእስከ ብርተ ወምድርኒ በታሕቴከ ሐፂነ።

Deut 28:25 ወይሬስዮ እግዚአብሔር ለዝናመ ምድር ቆባረ ወመሬት ይወርድ እምሰማይ ላዕሌከ እስከ ይቀጠቅጠከ ወእስከ ያጠፍአከ።

Deut 28:26 ወይገብረከ እግዚአብሔር ከመ ትትቀተል በቅድመ ፀርከ በአሐቲ ፍኖት ትወፅእ ኀቤሆሙ ወበሰብዑ ፍናው ትነትዕ እምቅድመ ገጸሙ ወትከውን ዝርወ ውስተ ኵሉ መንግሥታተ ምድር።

Deut 28:27 ወይከውኑ አብድንቲከ መብልዓ ለአዕዋፈ ሰማይ ወኢትረክብ ዘይቀብረከ።

Deut 28:28 ወይቀሥፈከ እግዚአብሔር በመቅሠፍተ ግብጽ በአበቅ እኩይ ውስተ ነፍስትከ ወበከሀክ ዘአልቦ ፈውስ።

Deut 28:29 ወይቀሥፈከ እግዚአብሔር በድቀት ወበአዊር ወበድንጋፄ ልብ።

Deut 28:30 ወትገብእ ወታመረስስ መዓልተ ከመ ያመረስስ ዕውር በውስተ ጽልመት ወኢትረክብ ፍኖተ ወትትገፋእ ወትትበረበር በኵሉ መዋዕሊከ ወኢትረክብ ዘይረድአከ።

Deut 28:31 ወታወስብ ብእሲተ ወየሓይደካሃ ካልእ ብእሲ ወትነድቅ ቤተ ወኢትነብር ውስቴቱ ወትተክል ወይነ ወኢትቀስም።

Deut 28:32 ወይጠብሑ ላህመከ ወኢትበልዕ እምኔሁ ወየሐይዱ አድገከ ወኢያገብኡ ለከ ወይገብኡ አባግዒከ ለአግብርት ወለፀርከ ወኢትረክብ ዘይረድአከ።

Deut 28:33 ወይገብኡ ደቂቅከ ወአዋልዲከ ለካልእ ሕዝብ ወትሬኢ በአዕይንቲከ እንዘ ይኰርዕዎሙ ወአልቦ ዘትክል ገቢረ።

Deut 28:34 ወይበልዕ ሕዝብ ነኪር ዘኢተአምር እክለ ምድርከ ወፃማከ ወትከውን ጽዑረ ወስቁየ በኵሉ መዋዕል።

Deut 28:35 ወትከውን ምሑጸ በምርዓየ አዕይንቲከ

Deut 28:36 ወይቀሥፈከ እግዚአብሔር በደዌ እኩይ ውስተ ብረኪከ ወውስተ አቍያጺከ ወውስተ አዕማደ እገሪከ በዘኢትክል ሐይወ እምሰኰና አገሪከ እስከ ርአስከ ወይወስደከ

Deut 28:37 ኪያከኒ ወመላእክቲከኒ ዘሤምከ ለከ ውስተ ሕዝብ ዓቢይ ዘኢተአምር አንተ ወኢአበዊከ ወታመልክ በህየ ባዕዳነ አማልክተ ዕፀወ ወአዕባነ።

Deut 28:38 ወትከውን በህየ ድንጉፀ ወ(ት)ከውን አምሳለ ወነገረ ለኵሉ አሕዛብ ዘኀቤሆሙ ይወስደከ እግዚአብሔር ህየ።

Deut 28:39 ወታወጽእ ብዙኃ ዘርአ ውስተ ገራህትከ ወታበውእ ውኁደ እስመ አንበጣ በልኦ

Deut 28:40 ወትተክል ዓፀደ ወይን ወትትጌበሮ ወኢትሰቲ እምወይኑ ወኢትትፌሣሕ ቦቱ እስመ እፄ እኩይ በልዖ።

Deut 28:41 ወታጠሪ ዕፀው ዘይት ውስተ ኵሉ ደወልከ ወኢትትቀበዕ ቅብዓ እምኔሁ እስመ ተነገፈ ፍሬሁ።

Deut 28:42 ወትወልድ ደቂቀ ወአዋልደ ወኢያተርፍዎሙ ለከ እስመ ይነሥእዎሙ ወይጼውውዎሙ።

Deut 28:43 ወለኵሉ እክለ ምድርከ ወለኵሉ ተክለ ዕፀዋቲከ አናኵዕ ያጠፍኦ።

Deut 28:44 ወፈላሲ ዘሀለወ ኀቤከ የዓርግ መልዕልቴከ ወአንተሰ ትከውን መትሕቶ።

Deut 28:45 ወውእቱ ይሌቅሐከ ወአንተሰ ኢትሌቅሖ ውእቱ ይከውነከ ርእሰ ወአንተ ትከውኖ ዘነበ።

Deut 28:46 ወይመጽእ ላዕሌከ ዝንቱ ኵሉ መርገም ወይዴግነከ ወይረክበከ እስከ ያጠፍአከ ወእስከ ይደመስሰከ እስመ ኢሰማዕከ ቃለ እግዚአብሔር አምላክከ ከመ ትዕቀብ ትእዛዞ ወኵነኔሁ ወኵሎ ዘአዘዘከ ወይከውን ተአምር ላዕሌከ ወመድምም ላዕለ ዘርእከ እስከ ለዓለም እስመ ኢያምለካሁ ለእግዚአብሔር አምላክከ

Deut 28:47 በትፍሥሕት ወበሠናይ ልብ።

Deut 28:48 ወበዝ ኵሉ ትትቀነይ ለጸላእትከ ዘይፌኑ እግዚአብሔር (አምላክክ ላዕሌከ በ)ረኀብ ወበጽምእ ወበዕርቃን ወበኀጢአ ኵሉ ወይወዲ ለከ ጋገ ዘሐፂን ውስተ ክሳድከ እስከ ያጠፍአከ።

Deut 28:49 ወያመጽእ እግዚአብሔር ላዕሌከ ሕዝበ እምርኁቅ እምአጽናፈ ምድር ከመ ርደተ ንስር ሕዝበ ዘኢትሰምዕ ነገሮሙ።

Deut 28:50 ሕዝበ ግሩመ ገጽ ዘኢያከብር ገጸ ልሒቅ ወኢይምህር ንዑሰ።

Deut 28:51 ወያጠፍእ እጕለ መራዕይከ ወእክለ ምድርከ እስከ ኢያተርፍ ለከ እክለ ወኢወይነ ወኢቅብዓ ወኢመራዕየ አልህምቲከ ወአባግዒከ እስከ ያጠፍአከ።

Deut 28:52 ወይደመስሰከ እምውስተ ኵሉ አህጉሪከ እስመ ያወድቅ አረፋቲከ ዓበይተ ወአጽዋኒከ በዘቦቶን ትትአመን ዘውስተ ኵሉ በሐውርቲከ ወይሣቅየከ በውስተ ኵሉ አህጕሪከ ዘወሀበከ እግዚአብሔር አምላክከ።

Deut 28:53 ወትገብእ ትብላዕ ውሉደ ከርሥከ ሥጋ ደቂቅከ ወአዋልዲከ ዘወሀበከ እግዚአብሔር አምላክከ በምንዳቤከ ወበስቃይከ ዘሣቀየከ ጸላኢከ በውስተ አህጉሪከ።

Deut 28:54 ርኅፅከሂ ወለምለምከ ወትደነፁ ዓይኑ ለእኁሁ ወለብእሲቱ እንተ ውስተ ሕፅኑ ወለዘተርፉ ውሉድ ዘአትረፈ ሎሙ።

Deut 28:55 ይሁብዎሙ ለለ፩ እምኔሆሙ ሥጋ ውሉዶሙ ይሴሰዩ እስመ ኢያትረፉ ሎሙ ወኢምንትኒ በስቃይ ወበምዳቤ ዘሣቀዩከ ጸላእትከ በኵሉ አህጉሪከ።

Deut 28:56 ወእንተ ረኀጽኒ ይእቲ እምኔክሙ ወእንተሂ ድክምት ትሜህሮን ለእገሪሃ ሐዊረ ውስተ ምድር እስመ ረኀጽ ይእቲ ወድክምት ትደነጽዎ ዓይና ለምታ ዘዲበ ሕፅና ወለወልዳ ወለወለታ ።

Deut 28:57 ወለሥጋሃ ዘእምውስተ አባላ ውእቱ ሕፃናሂ ዘወለደት ትበልዕ ጽሚተ ሶበ ኃጥአት ኵሎ በምንዳቤ ወበሥቃይ ዘይሣቀየከ ጸላኢከ በውስተ አህጉሪከ።

Deut 28:58 ለእመ ኢሰማዕከ ከመ ትግበር ኵሎ ዘንተ ነገሮ ለዝንቱ ሕግ ዘጽሑፍ ውስተ ዝንቱ መጽሐፍ ከመ ትፍራህ ስመ ክቡረ ወስቡሐ ዝንቱ ዘእግዚአብሔር አምላክከ።

Deut 28:59 ወይገብር እግዚአብሔር ነኪረ መቅሠፍተከ ወመቅሠፍተ ዘርእከ ወመቅሠፍተ ወዓቢየ ወመድምመ ወደዌ እኩየ ወሕማመ።

Deut 28:60 ወይገብእ ላዕሌከ ኵሉ ደዌሆሙ ለግብጽ እኩይ ዝ(ክቱ ዘኢፈራህከ እምኔሁ ወኢፈራኅከ እምቅድመ ገጹ) ወይተሉ ዲቤከ።

Deut 28:61 ኵሉ ደዌ ወኵሉ መቅሠፍት ዘኢኮነ ጽሑፈ ውስተ ዝንቱ መጽሐፈ (ሕግ ወያመጽእ እግዚአብሔር ላ)ዕሌከ እስከ ያጠፍአከ ወእስከ ትደመሰሱ።

Deut 28:62 ወትተርፉ ኅዳጣነ በኍልቍ እምድኅረ ኮነ ከመ ከዋክብተ ሰማይ ብዝኅከ እስመ ኢሰማዕከ ቃለ እግዚአብሔር አምላክከ።

Deut 28:63 ወበከመ ተፈሥሐ እግዚአብሔር ላዕሌከ ከመ ይግበር ሠናያተ ለከ ወአብዝኃከ ከማሁ ይትፌሣሕ እግዚአብሔር ዲቤከ ከመ ይሠርውከ ወትጠፍእ እምድር እንተ ውስቴታ ትበውእ ህየ ከመ ትትዋረሳ።

Deut 28:64 ወይዘርወከ እግዚአብሔር አምላክከ ውስተ አሕዛብ እምአጽናፈ ምድር እስከ አጽናፈ ምድር ወትትቀነይ በህየ ለባዕዳን አማልክት ለዕፀው ወለዕብን ለዘኢተአምር አንተ ወኢአበዊከ።

Deut 28:65 ወበህየኒ በውስተ ውእቱ አሕዛብ ኢየአርፈከ ወኢያበውሐከ ትቁም በእግርከ ወይሁበከ እግዚአብሔር (በህየ ልበ ኅዙነ) ወ)አዕይንተ ጥፉአተ ወነፍስ ሙስንተ።

Deut 28:66 ወትከውን ሕይወትከ {…} ስቅልተ ቅድመ አዕይንቲከ ወትደነግፅ ለሊከ ሌሊተ ወመዓልተ ወኢትትአመና ለሕይወትከ።

Deut 28:67 ለእመ ጸብሐ ትብል እፎ እንጋ ይመሲ ወለእመ መስየ ትብል እፎ እንጋ ይጸብሕ እምፍርሃተ ልብ ዘትደነግፅ ወእምዘ ያስተርእየከ ውስተ አዕይንቲከ ወዘትሬኢ።

Deut 28:68 ወያገብአከ እግዚአብሔር ውስተ ግብጽ በአህማር ወእንተ ምድርኒ በእግር ዝንቱ ዘእቤለከ ኢትደግም እንከ ርእዮታ ዓዲ።

Deut 28:69 ወትከውን በህየ አግብርተ ወአዕማተ ለፀርክሙ ወአልቦ ዘይምህረክሙ።

Chapter 29

Deut 29:01 ወዝንቱ ውእቱ ነገረ ኪዳን ዘአዘዞ እግዚአብሔር ለሙሴ ከመ ይትካየዶሙ ለደቂቀ እስራኤል በምድረ ሞአብ ዘእንበለ ዝንቱ ኪዳን ዘተካየዶሙ በኮሬብ።

Deut 29:02 ወፀውዖሙ ሙሴ ለኵሉ ደቂቀ እስራኤል ወይቤሎሙ ለሊክሙ ርኢክሙ ኵሎ ዘገብረ ለክሙ እግዚአብሔር አማላክክሙ በምድረ ግብጽ ላዕለ ፈርዖን ወላዕለ መገብቱ ወላዕለ ኵሉ ዓበይቱ።

Deut 29:03 ወላዕለ ኵሉ ምድሩ መቅሠፍተ ዓቢየ ዘርእየ አዕይንቲክሙ ወዝክተ ተአምረ ወመድምመ ዓቢየ ወእደ ፅንዕተ ወመዝራዕተ ልዑለ።

Deut 29:04 ወወሀበክሙ እግዚአብሔር አምላክክሙ ልበ ከመ ታአምሩ ወአዕይንተ ከመ ትርአዩ ወእዝነ ከመ ትሰምዑ እስከ ዛቲ ዕለት።

Deut 29:05 ወወሰደክሙ እግዚአብሔር ፵ዓመተ ውስተ ገዳም አልባሲክሙ ኢበልየ ወአሣዕኒክሙ ኢበልየ እምእገሪክሙ

Deut 29:06 እንዘ እክለ ኢትበልዑ ወወይነ ወሜሰ ኢትሰትዩ እስከ በጻሕክሙ ውስተ ዝንቱ መካን ከመ ታእምሩ ከመ ውእቱ እግዚአብሔር አምላክክሙ።

Deut 29:07 ወወፅአ ሴዎን ንጉሠ ሐሴቦን ወአግ ንጉሠ ባሳን ወተቀበሉክሙ ይትቃተሉክሙ ወቀተልናሆሙ ወነሣእነ ምድሮሙ።

Deut 29:08 ወወሀብክዎሙ ይእተ ምድረ ለሮቤል ወለጋድ ወለመንፈቀ ነገደ ምናሴ።

Deut 29:09 ወዕቀቡ ከመ ትግበሩ ኵሎ ነገረ ዝንቱ ኪዳን ከመ ታእምሩ ኵሎ ዘትገብሩ።

Deut 29:10 ወናሁ ቆምክሙ አንትሙ ኵልክሙ ቅድመ እግዚአብሔር አምላክክሙ ወዓበይተ ነገድክሙ ወሊቃውንቲክሙ ወመኳንንቲክሙ ወጸሐፍቲክሙ ወኵሎሙ ተባዕተ እስራኤል።

Deut 29:11 ወአንስቲያክሙ ወውሉድክሙ ወግዩር ዘሀሎ ማዕከለ ትዕይንቲክሙ እምሐጣቤ ዕፅክሙ እስከ ሐዋሬ ማይክሙ።

Deut 29:12 ከመ ትስምዑ ኪዳኖ ለእግዚአብሔር አምላክክሙ ወመርገሞኒ ለእግዚአብሔር አመላክክሙ ዘተካየደ ምስሌክሙ ዮም።

Deut 29:13 ከመ ይረሲከ ሕዝበ ሎቱ ወውእቱኒ ከመ ይኩንከ አምላከ በከመ መሐለ ለአበዊከ ለአብርሃም ወለይስሐቅ ወለያዕቆብ።

Deut 29:14 ወአኮ ለክሙ ለባሕቲትክሙ ዘአቀውም አነ ዘንተ ኪዳነ ወዘንተ መርገመ።

Deut 29:15 አላ ለእለሂ ሀለው ዝየ ዮም ምስሌክሙ ቅድመ እግዚአብሔር አምላክክሙ ወለእለሂ ኢሀለው ዝየ ምስሌክሙ (ዮም እስመ ለ)ሊክሙ።

Deut 29:16 ተአምሩ ዘከመ ነበርነ ውስተ ግብጽ ወዘከመ ኃለፍነ እንተ ማዕከሎሙ ለእልክቱ አሕዛብ ወተዓደውናሆሙ።

Deut 29:17 ወርኢ{.}ክሙ ርኩሶሙ ወአማልክቲሆሙ ዕፀ ወዕብነ ወብሩረ ወወርቀ ወብርተ ዘገብሩ ለሊሆሙ።

Deut 29:18 ወኢይኩን እምኔክሙ ኢብእሲ ወኢብእሲት ወኢሕዝብ ወኢነገድ ወኢመኑሂ ዘየኃድግ ልቦ እምእግዚአብሔር አምላክክሙ ወየሐውር ያምልኮሙ ለእልክቱ አማልክተ አሕዛብ ወኢይኩን እምኔክሙ ሥርው አኪተ እንተ ትበቍል ወትፈሪ ሕምዘ ወምረተ።

Deut 29:19 ወሰሚዓ{.}ክሙ ቃለ ዝንቱ መርገም ዘይቤ በልቡ ይሰሪ ሊተ እስመ ባዕበደ ልብየ ገበርኩ ወሖርኩ ከመ ኢየዓሪ መዊተ መአብሰ ምስለ ዘኢአበሰ።

Deut 29:20 ኢይፈቅድ እግዚአብሔር ከመ ይሠሃሎ አላ በጊዜሃ መዓቱ ለእግዚአብሔር ወቅንዑ ያውእዮ ለውእቱ ብእሲ ወይተልዎ ዝንቱ ኵሉ መርገም ዘዝንቱ ኪዳን ዘጽሑፍ ውስተ ዝንቱ መጽሐፈ ሕግ ወይስዐር እግዚአብሔር ስሞ እምታሕተ ሰማይ።

Deut 29:21 ወያገብኦ እግዚአብሔር ውስተ እኪት ወይፈልጦ እምኵሉ ደቂቀ እስራኤል በኵሉ ዝንቱ መርገም ዘዝንቱ መርገመ ኪዳን ዘጽሑፍ ውስተ ዝንቱ መጽሐፈ ሕግ።

Deut 29:22 ወይብሉ ድኅረ ትውልደ ደቂቅክሙ እለ ይትነሥኡ እምድኅሬክሙ ወነኪርኒ ዘይመጽእ እምርኁቅ ብሔር ወይሬእዩ መቅሠፍታ ለይእቲ ምድር ወደዌሃ ዘፈነወ እግዚአብሔር ላዕሌሃ ተይ።

Deut 29:23 ወፄው ይነድድ ውስተ ኵለንታሃ ወኢትዘራእ ወኢትበቍል ወኢይወፅእ ውስቴታ ኵሉ ሐመልማል በከመ ተገፍትዓ ሰዶም ወገሞር ወአዳማ ወሴቦይን እለ ገፍትዖን እግዚአብሔር በመዓቱ።

Deut 29:24 ወይብሉ ኵሉ አሕዛብ ለምንት ከመዝ ገብራ እግዚአብሔር ለዛቲ ምድር ወምንት ውእቱ መንሱቱ ለዝንቱ መዓት ዓቢይ።

Deut 29:25 ወይብሉ እስመ ኃደጉ ኪዳኖ ለእግዚአብሔር አምላከ አበዊሆሙ ዘተካየደ ምስለ አበዊሆሙ አመ አውፅኦሙ እምድረ ግብጽ።

Deut 29:26 ወሖሩ ወአምለኩ ባዕዳነ አማልክተ ወሰገዱ ሎሙ ለዘኢየአምሩ ወለዘኢይበቍዕዎሙ።

Deut 29:27 ወተምዓ መዓተ እግዚአብሔር ላዕለ ዛቲ ምድር ወአምጽአ ላዕሌሃ ኵሎ መርገመ ዘጽሑፍ ውስተ ዝንቱ መጽሐፈ ሕግ።

Deut 29:28 ወአሥአሮሙ እግዚአብሔር እምገጸ ምድሮሙ በመዓት ወመንሱት ወበመቅሠፍት ዓቢይ ከመ ይእዜ ዘኅቡእ ለእግዚአብሔር አምላክነ።

Deut 29:29 ወ{.}ዘያስተርኢሰ ለነ ወለውሉድነ ለዓለም ከመ ንግበር ኵሎ ዘይብል ዝንቱ ሕግ።

ምዕራፍ 30

Deut 30:01 ወአመ መጽአ ላዕሌከ ኵሉ ዝንቱ ነገር በረከቱሂ ወመርገሙሂ ዘአቀምኩ ቅድሜከ ተዘከሮ በልብከ በውስተ ኵሉ አሕዛብ ኀበ ዘረወከ እግዚአብሔር በህየ ወተመየጥ ኀበ እግዚአብሔር አምላክከ።

Deut 30:02 ወስማዕ ቃሎ ኵሎ ዘአነ እኤዝዘከ ዮም በኵሉ ልብከ ወበኵሉ ነፍስከ።

Deut 30:03 ወየኃድግ ለከ እግዚአብሔር ኃጣይአከ ወይሠሃለከ ወካዕበ ያስተጋብአከ አግዚአብሔር እምኵሉ አሕዛብ እለ ውስቴቶሙ ዘረወከ ህየ።

Deut 30:04 ወለእመኒ ውስተ አጽናፈ ሰማይ ዘረወከ ያስተጋብአከ እምህየ እግዚአብሔር አምላክከ።

Deut 30:05 ወይወስደከ {…} ውስተ ይእቲ ምድር እንተ ተዋረሱ አበዊከ ወትወርሳ ወይገብር ሠናያተ ላዕሌከ ወያበዝኃከ ወይሬስየከ ፈድፋደ እምአበዊከ።

Deut 30:06 ወያሴስሎ እግዚአብሔር ለዝንቱ ልብከ ወልቦሙ ለዘርእከ ከመ ታፍቅሮ በኵሉ ልብከ ወበኵሉ ነፍስከ ከመ ትሕየው አንተ ወዘርእከ።

Deut 30:07 ወያገብኦ እግዚአብሔር አምላክከ ለዝንቱ መርገም ላዕለ ፀርከ ወላዕለ እለ ይጸልኡከ ወላዕለ እለ ይሰድዱከ።

Deut 30:08 ወአንተሰ ተመየጥ ወስማዕ ቃለ እግዚአብሔር አምላክከ ወግበር ኵሎ ትእዛዘ ዘአነ እኤዝዘከ ዮም።

Deut 30:09 ወብዙኃ ያጸንዓከ እግዚአብሔር አምላክከ በኵሉ ተግባረ እደዊከ ወበውሉደ ከርሥከ ወበዘርአ ምድርከ ወበአስተዋልዶ እንሰሳከ እስመ ይትመየጥ እግዚአብሔር አምላክከ ከመ ይትፈሣሕ ላዕሌከ በሠናይ በከመ ተፈሥሐ ላዕሌከ በእኩይ ወበከመ ተፈሥሐ ላዕለ አበዊከ ለእመ ሰማዕከ

Deut 30:10 ቃለ እግዚአብሔር አምላክከ ከመ ትዕቀብ ወከመ ትግበር ኵሎ ትእዛዞ ወኵሎ ኵነኔሁ ወፍትሖ ዘጽሑፍ ውስተ ዝንቱ መጽሐፈ ሕግ ወለእመ ገባእከ ኀበ እግዚአብሔር አምላክከ በኵሉ ልብከ ወበኵሉ ነፍስከ።

Deut 30:11 እስመ ዛቲ ትእዛዝ ዘአነ እኤዝዘከ ዮም ኢኮነት ክብድተ ወኢኮነት ርኅቅተ እምኔከ።

Deut 30:12 ወኢኮነት ውስተ ሰማይ ከመ ኢትበል መኑ የዓርግ ለነ ውስተ ሰማይ ወያመጽአ ለነ ወንሰምዓ ወንግበራ።

Deut 30:13 vacate

Deut 30:14 ወኢኮነት ማዕዶተ ባሕር ወትብል መኑ እምአደወ ለነ ማዕዶተ ባሕር ወያመጽአ ለነ ወያሰምዓነሃ ወንግበራ እስመ ናሁ ቅርብት ይእቲ ለከ ጥቀ ቃል ውስተ አፉከኒ ወውስተ ልብከኒ ወውስተ እደዊከኒ ከመ ትግበራ።

Deut 30:15 ወናሁ ሤምኩ ቅድመ ገጽከ ዮም ሕይወተ ወሞተ ሠናይተ ወእኪተ።

Deut 30:16 ወሕይወትሰ ለእመ ሰማዕከ ቃለ እግዚአብሔር አምላክከ ወአቀብከ ትእዛዞ ኵሎ ዘአነ እኤዝዘከ ዮም ከመ ታፍቅሮ ለእግዚአብሔር አምላክከ ወከመ ትሑር በኵሉ ፍናዊሁ ወትዕቀብ ኵነኔሁ ወፍትሖ ወትትባዛኀ ወተሐዩ ወይባርከከ እግዚአብሔር በኵሉ ምድር እንተ ውስቴታ ትበውእ ህየ ከመ ትትዋረሳ።

Deut 30:17 ወለእመሰ ተመይጦ ልብከ ወዓበይከ ሰሚዓ ወስሕትከ ወሰገድከ ለባዕዳን አማልክት ናሁ አይዳዕኩከ ዮም ከመ ጠፊአ ትጠፍእ።

Deut 30:18 ወኢይነውኅ መዋዕሊከ ውስተ ምድር እንተ ውስቴታ ዓዲወ ተአዱ ዮርዳኖስ ህየ ከመ ትትዋረሳ።

Deut 30:19 ወናሁ አነ አሰምዕ ለከ ዮም ሰማየ ወምድረ ከመ ሤምኩ ቅድሜከ ሕይወተ ወሞተ በረከተ ወመርገመ ወኅረያ ለከ ለሕይወት ከመ ትሕየው አንተ ወዘርእከ።

Deut 30:20 ወአፍቅሮ ለእግዚአብሔር አምላክከ ወስማዕ ቃሎ ወአጽንዖ ኪያሁ እስመ (ውእቱ) ሕይወትከ በዘቦቱ ይነውኅ መዋዕሊከ ከመ ትገበር ውስተ ምድር ዘመሐለ እግዚአብሔር ለአበዊከ ለአብርሃም ወለይስሐቅ ወለያዕቆብ ከመ የሀቦሙ።

Chapter 31

Deut 31:01 ወፈጸመ ሙሴ ተናግሮሙ ለኵሉ ደቂቀ እስራኤል ዘንተ ኵሉ ነገረ።

Deut 31:02 ወይቤሎሙ ፻ወ፳ ዓመት ሊተ ዮም ወእክል እንከ በዊአ ወወፂአ፡፡ ወባሕቱ ይቤለኒ እግዚአብሔር ኢተዓድዎ ለ{ዝ}ዝንቱ ዮርዳኖስ።

Deut 31:03 ውእቱ እግዚአብሔር ዘየሐውር ቅድሜከ ያጠፍኦሙ እምቅድመ ገጽከ ለኵሉ አሕዛብ በከመ ይቤ እግዚአብሔር።

Deut 31:04 ከማሁ (ይገ)ብሮሙ በከመ ገብሮሙ ለሴዎን ወለአግ ፪ነገሥተ አሞሬዎን እለ ይነብሩ ውስተ ማዕዶተ ዮርዳኖስ ወለምድሮሙ በከመ ሠረዎሙ።

Deut 31:05 ወአግብኦሙ እግዚአብሔር ለክሙ ወግበርዎሙ በከመ አዘዝኩክሙ።

Deut 31:06 ትባዕ ወጽናዕ ወኢትፍራህ ወኢትደንግፅ ወኢትፅበስ በቅድመ ገጾሙ እስመ እግዚአብሔር አምላክከ ውእቱ የሐውር ምስሌከ ኢየኃድገከ ወኢያሰ[ሕ]ትተከ፡፡

Deut 31:07 ወፀውዖ ሙሴ ለኢያሱ ወይቤሎ በቅድመ ኵሉ እስራኤል ትባዕ ወጽናዕ እስመ አንተ ትበውእ ቅድሜሁ ለዝንቱ ሕዝብ ውስተ ምድር ዘመሐለ እግዚአብሔር ለአበዊክሙ ከመ የሀቦሙ ወአንተ ታወርሶሙ።

Deut 31:08 ወእግዚአብሔር የሐውር ምስሌከ ወኢየኃድገከ ወኢያሰትተከ ወኢትፍራህ ወኢትደንግፅ።

Deut 31:09 ወጸሐፎ ሙሴ ለዝንቱ ነገረ ሕግ ውስተ መጽሐፍ ወወሀቦሙ ለካህናት እለ ይጸውሩ ታቦተ ሕጉ ለእግዚአብሔር ለደቂቀ ሌዊ ወለሊቃናቲሆሙ ለደቂቀ እስራኤል።

Deut 31:10 ወአዘዞሙ ሙሴ በይእቲ ዕለት ወይቤ እምድኅረ ፯ዓመት በዓመተ ኅድገት አመ በዓለ መጸለት።

Deut 31:11 አመ የሐውር ኵሉ እስራኤል ከመ ያስተርኢ ቅድመ እግዚአብሔር አምላክከ በውስተ መካን ዘኃረየ እግዚአብሔር አምላክከ አንብብዎ ለዝንቱ ሕግ ቅድመ እግዚአብሔር

Deut 31:12 አስተጋቢአክሙ ሕዝበ ከመ ይስምዑ እደዊሆሙ ወአንስቲያሆሙ ወደቂቆሙ ወግዩራን እለ ውስተ ሀገርክሙ ከመ ይስምዑ ወያእምሩ ፈሪሆቶ ለእግዚአብሔር አምላኮሙ ወሰሚዖሙ ከመ ይግበሩ ኵሎ ሕጎ ለዝንቱ ቃል።

Deut 31:13 ወደቂቆሙ እለ ኢየአምሩ ይስምዑ ወይትመሐሩ ፈሪሆቶ ለእግዚአብሔር አምላክክሙ በኵሉ መዋዕሊሆሙ ዘየሓይው እሙንቱ ዲበ ምድር እንተ ውስቴታ ተዓድው ዮርዳኖስ አንትሙ ከመ ትትዋረስዋ በህየ።

Deut 31:14 ወይቤሎ እግዚአብሔር ለሙሴ ናሁ ቀርበ መዋዕለ ሞትከ ፀውዖ ለኢያሱ ወቁሙ ኀበ ኆኅተ ደብተራ ዘመርጡል ወአዝዞ ወሖሩ ሙሴ ወኢያሱ ውስተ ደብተራ ዘመርጡል

Deut 31:15 ወቆሙ ኀበ ኆኅተ ደብተራ ዘመርጡል ወወረደ እግዚአብሔር በአምደ ደመና ወቆመ ኀበ ኆኅተ ደብተራ ዘመርጡል ወቆሙ አምደ ደመናሂ ኀበ ኆኅተ ደብተራ ዘመርጡል

Deut 31:16 ወይቤሎ እግዚአብሔር ለሙሴ ናሁ ትነውም አንተ ምስለ አበዊከ ወይትነሣእ ዝንቱ ሕዝብ ወይዜምው ድኅረ አማልክተ ባዕድ ዘውስተ ምድር እንተ ውስቴታ ይበውኡ ወየኃድጉ(ኒ) ወይትዔወሩ ኪዳንየ ዘተካየድክዎሙ።

Deut 31:17 ወእትመዓዕ መዓተ ላዕሌሆሙ በይእቲ ዕለት ወአኃድጎሙ ወእመይጥ ገጽየ እምኔሆሙ ወይከውኑ መብልዓ ለፀሮሙ ወትረክቦሙ ብዝኅተ እኪት ወስቃይ ወይብሉ በይእቲ ዕለት እስመ ኃደገነ እግዚአብሔር አምላክነ ወኢሀለወ ምስሌነ ረከበተነ ዛቲ እኪት።

Deut 31:18 ወአንሰ መይጠ እመይጥ ገጽየ እምኔሆሙ በይእቲ ዕለት በእንተ ኵሉ ኃጣውኢሆሙ ዘገብሩ ወገብኡ ኀበ አማልክተ ባዕድ።

Deut 31:19 ወይእዜኒ ጸሐፍ ነገራ ለዛቲ ማኅሌት ወመሀርዎሙ ለደቂቀ እስራኤል።

Deut 31:20 ወይደይዎ ውስተ አፉሆሙ ከመ ትኩነኒ ዛቲ ማኅሌት ስምዓ ላዕለ ደቂቀ እስራኤል እስመ አበውኦሙ ውስተ ምድር ቡርክት ዘመሐልኩ ለአበዊሆሙ ምድረ እንተ ትውኅዝ ሐሊበ ወመዓረ፡፡ ወበሊዖሙ ወጸጊቦሙ የዓብዱ ወይገብኡ ኀበ አማልክተ ባዕድ ወያመልክዎሙ ወያምዕዑኒ ወየኃድጉ ኪዳንየ።

Deut 31:21 ወትቀውም ላዕሌሆሙ ዛቲ ማኅሌት ስምዓ ቅድመ ገጾሙ እስመ ኢትረሣእ እምውስተ አፉሆሙ ወእምውስተ አፈ ውሉዶሙ እስመ አነ አአምር እከዮሙ ኵሎ ዘይገብሩ በዝየ ዘእንበለ አብኦሙ ውስተ ይእቲ ምድር ቡርክት ዘመሐልኩ ለአበዊሆሙ።

Deut 31:22 ወጸሐፋ ሙሴ ለይእቲ ማኅሌት በይእቲ ዕለት ወመሐሮሙ ኪያሃ ለደቂቀ እስራኤል።

Deut 31:23 ወአዘዞ ሙሴ ለኢያሱ ወይቤሎ ጽናዕ ወትባዕ እስመ አንተ ታበውኦሙ ለደቂቀ እስራኤል ውስተ ምድር ዘመሐለ እግዚአብሔር ለአበዊሆሙ ወውእቱ ይሄሉ ምስሌከ።

Deut 31:24 ወሶበ አሕለቀ ሙሴ ጽሒፎታ ለዛቲ ነገረ ሕግ ውስተ መጽሐፍ እስከ ፈጸማ፡፡ አዘዞሙ ለሌዋውያን እለ ይጸውሩ ታቦተ ሕጉ ለእግዚአብሔር።

Deut 31:25 ወይቤሎሙ ንሥኡ ዛተ መጽሐፈ ወአንብርዋ ውስተ ከርሣ ለታቦተ ሕጉ ለእግዚአብሔር አምላክክሙ ወይንበር ህየ ስምዕ ለከ።

Deut 31:26 እስመ አነ አአምር ውሒኮተከ ወክሳደከ ጽኑዓ ወእንዘ አነ ሀሎኩ ዓዲየ ሕያው ዮም አምአዕክምዎ ለእግዚአብሔር እፎኬ ፈድፋደ እምድኅረ ሞትኩ።

Deut 31:27 አስተጋብኡ ኀቤየ አበይተ ነገድክሙ ወሊቃናቲክሙ ወመኳንንቲክሙ ወጸሐፍቲክሙ ከመ እንግሮሙ ይስምዑ ዘንተ ኵሎ ነገረ ወአሰምዕ ላዕሌሆሙ ሰማየ ወምድረ።

Deut 31:28 እስመ አነ አአምር ከመ እምድኅረ ሞትኩ አብሶ ትኤብሱ ወተኃድግዋ ለፍኖት እንተ አዘዝኩክሙ ወትመጽእ ላዕሌክሙ እኪት በደኃሪ መዋዕል እስመ ትገብሩ እኪተ ቅድመ እግዚአብሔር አምላክክሙ ከመ ታምዕዕዎ በግብረ እደዊክሙ።

Deut 31:29 ወነገሮሙ ሙሴ ወአስምዖሙ ለኵሎሙ ማኅበረ እስራኤል ነገራ ለዛቲ ማኅሌት ፍጹመ።

Chapter 32

Deut 32:01 ወይቤ አጽምዕ ሰማይ ወእንግርከ ወትስማዕ ምድር ቃለ አፉየ።

Deut 32:02 ወተወከፍዋ ከመ ነጠብጣብ ለነገርየ ወይረድ ከመ ጠል ቃልየ ወከመ ዝናም ውስተ ገዳም ወከመ ጊሜ ውስተ ሣዕር።

Deut 32:03 እስመ ስመ እግዚአብሔር ጸዋዕኩ፡፡ ሀቡ ዕበየ ለአምላክነ።

Deut 32:04 እግዚአብሔር ጸድቅ በምግባሩ ወርቱዕ ኵሉ ፍናዊሁ እግዚአብሔር ጻድቅ ወአልቦ ዓመፃ፡፡ ጻድቅ ወኄር እግዚአብሔር።

Deut 32:05 አበሱ ወአኮ ሎቱ ውሉድ ርኩሳን ትውልድ ዕሉት ወግፍትዕት ከመዝኑ ተዓሥይዎ ለእግዚአብሔር።

Deut 32:06 ዝሕዝብ ዘአልቦ ጥበብ አኮኑ ውእቱ አቡከ ዘፈጠረከ ፈጠረከሂ ወገብረከ።

Deut 32:07 ተዘከሩ መዋዕለ ዓለም ወለብው ዓመተ ትውልደ ትውልድ፡፡ ተሰዓሎ ለአቡከ ወያየድአከ ወለአዕሩጊከ ይዜንውከ

Deut 32:08 አመ ከፈሎሙ ልዑል ለአሕዛብ ወዘከመ ዘርኦሙ ለደቂቀ አዳም ወአቀመ አድባሪሆሙ ለአሕዛብ ወበበኊልቆሙ ለመላእክተ እግዚአብሔር።

Deut 32:09 ወኮነ ያዕቆብ መክፈልተ ሕዝቡ ለእግዚአብሔር እስራኤልኒ ሓብለ ርስቱ።

Deut 32:10 ወዓቀቦሙ በምድረ በድው በውስተ ፋልል በሓሩር ወበጽምዕ ሐጸሮሙ መገቦሙ ወመርሆሙ ወዓቀቦሙ ከመ ብንተ ዓይ(ን)።

Deut 32:11 ወከመ ንስር ዘይከድን ወያስተጋብእ እጐሊሁ ታሕተ ክነፊሁ ከመ የሐቅፍ እጐሊሁ በገበዋቲሁ ወሐዘሎሙ በክነፊሁ ወጾሮሙ በእንግድዓሁ።

Deut 32:12 እግዚአብሔር ባሕቲቱ መርሆሙ ወአልቦ ምስሌሆሙ አምላክ ነኪር።

Deut 32:13 ወአዕረጎሙ ዲበ ኃይለ ምድር ወሴሰዮሙ እክለ ገራውህ ወሐፀኖሙ በመዓር እምኰኵሕ በቅብዕ እምዕብን ጽንዕት።

Deut 32:14 በቅብዓ ላህም ወበሐሊበ በግዕ ምስለ መቈዓለ ጠሊ ወላህም እጕለ አልህምት ወአባግዕ ምስለ ቄቅሐ ሥርናይ ወደመ አስካል ሰትዩ ወይነ።

Deut 32:15 በልዓ ያዕቆብ ወጸግበ ወከረዮ ጽጋብ ለፍቁር ሰብሐ ወገዝፈ ወርኅበ ወኀደጎ ለእግዚአብሔር ፈጣሪሁ ወርኀቀ እምእግዚአብሔር ሕይወቱ።

Deut 32:16 ወወሀኩኒ በዝነኪር ወአምረሩኒ በርኩሶሙ።

Deut 32:17 ሦዑ ለአጋንንት ወአኮ ለእግዚአብሔር ለአማልክት እለ ኢየአምርዎሙ አማልክተ ግብት እለ ይትጌበሩ ወኢይበቍዑ ወእለ ኢየአምሩ አበዊሆሙ።

Deut 32:18 ኀደጎ ለእግዚአብሔር ዘወለደክ ወረሣዕኮ ለእግዚአብሔር ዘሐፀነከ።

Deut 32:19 ወርእየ እግዚአብሔር ወቀንዓ ወተምዓ መዓተ ላዕለ ደቂቆሙ ወአዋልዲሆሙ።

Deut 32:20 ወይቤ እመይጥ ገጽየ እምኔሆሙ ወእሬእዮሙ ምንተ ዘይከውኑ በደኃሪቶሙ እስመ ውሉድ ዓላውያን እሙንቱ ውሉድ እለ አልቦሙ ሃይማኖት።

Deut 32:21 እሙንቱሰ አቅንዑኒ በዘኢኮነ አምላክ ወአምዕዑኒ በአማልክቲሆሙ ወአነ አቀንዖሙ በዘኢኮነ ሕዝብ ወአምዕዖሙ በሕዝብ በዘኢይሌብው።

Deut 32:22 እስመ እሳት ትነድድ እመዓትየ ወታውዒ እስከ ሲኦል ታሕተ ወትበልዓ ለምድር ወለኵሉ ፍሬሃ ወታነድድ መሠረታተ አድባር።

Deut 32:23 ወአስተጋብኦሙ ለእኪት ወአሐልቅ አሕፃየ በላዕሌሆሙ ወየሐልቁ በረኀብ ወይከውኑ መብልዓ ለአዕዋፍ

Deut 32:24 ወይደክም ጽንዖሙ ወእፌኑ ላዕሌሆሙ ስነነ አራዊተ ምድር ምስለ ሕምዝ ከመ ይጕየዩ እምድር።

Deut 32:25 ወበአፍአ ያጸምቶሙ መጥባሕት ለውሉዶሙ ወበውስተ አብያቲሆሙ ድንጋፄ፡፡ ለወራዙቲሆሙ ምስለ ደናግሊሆሙ ወለሕፃናቲሆሙ ምስለ አዕሩጊሆሙ።

Deut 32:26 ወእቤ ከመ እዝርዎሙ ወእስዓር እምድር ዝክሮሙ ወእምእጓለ እመሕያው።

Deut 32:27 በመዓት ፀረ ኮኑኒ ወከመ ኢይትዓበዩ ፀር ወኢይበሉ እዴነ ጸንዓት አኮኑ እግዚአብሔር ዘገብሮ ለዝኵሉ።

Deut 32:28 እስመ ሕዝብ ኅጉላነ ምክር እሙንቱ ወአልቦሙ ኃፍረት ወኢሃይማኖት።

Deut 32:29 ወኢሐለይዎ ከመ ያእምርዎ ለዝንቱ ወኢየአምሩ በመዋዕል ዘይመጽእ።

Deut 32:30 እፎ ያነትዖሙ ፩ለ፲፻ ወ፪ይሰድድዎሙ ለ፻፻ እስመ እግዚአብሔር ፈደዮሙ ወአምላክነ አግብኦሙ።

Deut 32:31 እስመ ኢኮነ አምላክነ ከመ አማልክቲሆሙ ፀርነሰ አብዳን።

Deut 32:32 እስመ ከመ ዓፀደ ወይነ ሰዶም ዓፀደ ወይኖሙ ወሓረጎሙኒ እምነ ገሞራ ወአስካሎሙኒ አስካለ ሐሞት ወቀምሖሙኒ መሪር።

Deut 32:33 ሕምዘ አ(ርዌ ምድር ወይኖሙ ሕምዘ) አፍዖት ዘይቀትል።

Deut 32:34 አኮኑ ዝንቱ ትእዛዝ ዘእምኀቤየ ውእቱ ወተሐትሙ ውስተ መዛግብትየ።

Deut 32:35 በዕለተ ኵነኔ እትቤቀሎሙ ወበጊዜ ይድኅፅ እግሮሙ እስመ ቀርበት ዕለተ ሕርትምናሆሙ እስመ በጽሐት ወድልውት ይእቲ ለክሙ።

Deut 32:36 እስመ ይፈትሕ እግዚአብሔር ለሕዝቡ ወይትናበብ በእንተ አግብርቲሁ እስመ ርእዮሙ ከመ ተመስው ወሐልቁ ወተዘንጐጕ በኀበ ሀለው።

Deut 32:37 ወሶበ ሰርሑ ይቤሎሙ እግዚአብሔር አይቴ ውእቶሙ አማልክቲክሙ እለ ትትዌከሉ ቦሙ።

Deut 32:38 ወእለ ትበልዑ መሳብሕተ መሥዋዕቶሙ ወትሰትዩ ወይነ ሞጻሕቶሙ ይትነሥኡኬ ወይርድኡክሙ ወይኩኑክሙ መድኃኒተክሙ።

Deut 32:39 አእምሩ አእምሩ ከመ አነ ውእቱ እግዚአብሔር ወአልቦ ባእድ አምላክ ዘእንበሌየ፡፡ አነ እቀትል ወአሐዩ እቀሥፍሂ ወእሰሐል ወአልቦ ዘያመስጥ እምእዴየ።

Deut 32:40 እስመ አሌዕል ውስተ ሰማይ እዴየ፡፡ እምሕል በየማንየ ወእብል ሕያው አነ ለዓለም።

Deut 32:41 ወአበልሐ ከመ መብረቅ ለመጥባሕትየ ወትቀውም እዴየ በኵነኔየ ወእትቤቀሎሙ ወእትፈደዮሙ በቀለ ለፀርየ ወእትቤቀሎሙ ለጸላእትየ።

Deut 32:42 ወአሰክሮን በደሞሙ ለአሕፃየ ወትበልዕ ሥጋሆሙ መጥባሕትየ እምደመ ቅቱላን ወፂውዋን እምአርእስተ መላእክተ ፀር።

Deut 32:43 ይትፌሥሐ ኵሎን ሰማያት ኅቡረ ወይሰግዱ ሎቱ ኵሎሙ መላእክተ እግዚአብሔር ወይትፌሥሑ ሕዝብ ምስለ ሕዘቢሆሙ፡፡ ወይብሉ ኵሎሙ ውሉደ እግዚአብሔር ጽኑዕ ውእቱ።

Deut 32:44 እስመ ይትቤቀል ደመ ደቂቁ ወይትፈደዮሙ ወይትቤቀሎሙ በቀለ ለፀሩ ወይትቤቀሎሙ ለጸላእቱ ወያነጽሕ እግዚአብሔር ምድረ ለሕዝቡ።

Deut 32:45 ወጸሐፋ ሙሴ ለዛቲ ማኅሌት በይእቲ ዕለት ወመሀሮሙ ለደቂቀ እስራኤል፡፡ ወቦአ ሙሴ ወነገሮሙ ለሕዝብ ወአስምዖሙ ውእቱ ወኢያሱ ወልደ ነዌ።

Deut 32:46 ወሶበ አሕለቀ ሙሴ ነጊሮቶሙ ለኵሉ እስራኤል ወይቤሎሙ ዕቀብዎ በልብክሙ ለዝንቱ ኵሉ ነገር ዘአስማእኩ አነ ላዕሌክሙ ዮም ዘትኤዝዙ ደቂቀክሙ ከመ ይዕቀቡ ወይግበሩ ኵሉ ነገራ ለዛቲ ሕግ።

Deut 32:47 እስመ ኢኮነ ከንቱ ዝንቱ ነገር ለክሙ እስመ ውእቱ ሕይወትክሙ፡፡ ወበበይ(ነዝ ነገር ይነ)ውኅ መዋዕሊክሙ ውስተ ምድር እንተ ላቲ ተዓድው ዮርዳኖስ ከመ ትትዋረስዋ በህየ።

Deut 32:48 ወነበቦ እግዚአብሔር ለሙሴ በይእቲ ዕለት ወይቤሎ ዕርግ ውስተ ደብረ አባሪም ዘውስተ ደብረ ናቦር ዘምድረ ሞአብ ዘመንገለ ገጸ ኢያሪኮ ወረአያ ለምድረ ከነአን ዘእሁቦሙ ለደቂቀ እስራኤል ይምልክዋ።

Deut 32:49 ወሙት በውስተ ደብር ዘውስቴቱ ተዓርግ ህየ ወእቱ ኀበ ሕዝብከ ከመ ሞተ አሮን እኁከ በውስተ ደብረ ሖር ወአተወ ኀበ ሕዝቡ።

Deut 32:50 እስመ ክህድክሙ ቃልየ በቅድመ ደቂቀ እስራኤል በኀበ ማየ ቅስት ዘቃዴስ በገዳም ዘፂን እስመ ኢቀደስክሙኒ በቅድመ ደቂቀ እስራኤል።

Deut 32:51 ወረአያ ለይእቲ ምድር ቅድሜከ ወህየሰ ኢትበውእ።

Chapter 33

Deut 33:01 ወከመዝ ይእቲ በረከት ዘባረኮሙ ለደቂቀ እስራኤል ሙሴ ብእሴ እግዚአብሔር ዘእንበለ ይሙት።

Deut 33:02 ወይቤ እግዚአብሔር እምሲና ወፅአ ወመጽአ ወአስተርአየኒ በሴይር ወአዕረ(ፈ በደብረ ፋራ)ን ምስለ አዕላፈ ቃዴስ እለ እምየማኑ መላእክቲሁ ወእለ ምስሌሁ።

Deut 33:03 ወምሕኮሙ ለሕዝቡ ወለኵሉ እለ ተቀደሱ በእዴሁ ወእሉሂ እሊአከ እሙንቱ

Deut 33:04 ወረከቡ ሕገ በቃለ ዚአሁ ዘአዘዘነ ወርስተ ለሕዝበ ያዕቆብ።

Deut 33:05 ወይከውን መልአከ እምፍቁር ተጋቢኦሙ መላእክተ አሕዛብ ምስለ ነገደ እስራኤል።

Deut 33:06 አኃሥሦ ለሮቤል ኢይሙተኒ ወይኩን ብዙኃ ኍላቌሁ።

Deut 33:07 ወለዝንቱኒ ይሁዳ ስምዖ እግዚኦ ቃሎ ለይሁዳ ወይግባእ ውስተ ሕዝቡ ወእደዊሁ ይኰንናሁ ወኩኖ ረዳኤ እምፀሩ።

Deut 33:08 ወለሌዊኒ ይቤሎ አግብእ ለሌዊ ቃሎ ወጽድቆ ለብእሲ ጻድቅ ዘአመከርዎ በመከራ ወጸአልዎ በኀበ ማየ ቅስት።

Deut 33:09 ዘይቤሎሙ ለአቡሁ ወለእሙ ኢርኢኩክሙ ወበአኃዊሁኒ ኢያእመረ ወበደቂቁኒ ኢለበወ ወዓቀበ ቃለከ ወተማኅፀነ ኪዳነከ።

Deut 33:10 ከመ ይንግሩ ኵነኔከ ለያዕቆብ ወሕገከ ለእስራኤል ወከመ ይደዩ ዕጣነ በማዕጠንትከ ወበኵሉ ጊዜ ውስተ ምሥዋዒከ።

Deut 33:11 ወባርክ እግዚኦ ኃይሎ ወተወከፍ ግብረ እደዊሁ ወአውርድ ክበደ ላዕለ እለ ይትቃወምዎ ፀሩ፡፡ ወኢታንሥኦሙ ለእለ ይጻረርዎ።

Deut 33:12 ወለብንያምኒ ይቤሎ ፍቁረ እግዚአብሔር የኃድር ተአሚኖ ወእግዚአብሔር ይጼልሎ በኵሉ መዋዕሊሁ።

Deut 33:13 ወየአርፍ ማዕከለ መታክፊሁ ወለዮሴፍኒ ይቤሎ እምበረከተ እግዚአብሔር ምድሩ ወእምዝናመ ሰማይ ወጠል ወእምነ ነቅዓ ቀላይ ዘእምታሕቱ።

Deut 33:14 ወለለሰዓቱ እክሉ ወእምሥርቀተ ፀሓይ ወእምነ ኍላቌሆሙ ለአውራኅ።

Deut 33:15 ወይቀድም እምአርእስተ አድባር ወእምውስተ አውግር ዘአኤናዎን፡፡

Deut 33:16 ምድር እንተ ዘልፈ ጽግብት ወሠናይት ለዘአስተርአየ በውስተ ዕፀ ጳጦስ ለይምጻእ ዲበ ርእሱ ለዮሴፍ ወበርእሱ ይከብር በውስተ አኃዊሁ ከመ በኵረ ላህም ስኑ።

Deut 33:17 ወእምአቅርንት ዘ፩ቀርኑ አቅርንቲሁ ወይወግኦሙ ለአሕዛብ ቦሙ ኅቡረ እስከ አጽናፈ ምድር ዝንቱ አዕላፍ ዘኤፍሬም ውእቱ ወዝንቱ አዕላፍ ዘምናሴ።

Deut 33:18 ወለዛብሎንኒ ይቤሎ ተፈሣሕ ዛብሎን በፀዓትከ ወይሳኮር በማኅደርከ እለ ያጠፍእዎሙ ለአሕዛብ።

Deut 33:19 ወፀውዑ በህየ ወሦዑ መሥዋዕተ ጽድቅ እስመ ብዕለ ባሕር የሐፅነከ ወየሐንጸከ ወንዋዮሙ ለእለ ይነብሩ ውስተ ጰራልያ።

Deut 33:20 ወለጋድ ይቤሎ ርኂብ በረከቱ ለጋድ ከመ አንበሳ ቀጥቂጦ መዝራዕተ መላእክት።

Deut 33:21 ወርእየ ቅድሜሁ ከመ በህየ ተካፈልዋ ለምድር መላእክት እንዘ ጉቡአን መሳፍንት ኅቡረ ምስለ መልአከ አሕዛብ ወምስለ ሕዝበ እስራኤል።

Deut 33:22 እግዚአብሔር ገብረ ጽድቆ ወኵነኔሁ ምስለ እስራኤል ወለዳንሂ ይቤሎ ዳን እጓለ አንበሳ ወይሰርር እምባሳን

Deut 33:23 ወለንፍታሌምኒ ይቤሎ ንፍታሌም ጽጉብ እምሠናያት ወይጸግብ እምበረከተ እግዚአብሔር ወይትዋረስ ባሕረ ወሊባ።

Deut 33:24 ወለአሴርሂ ይቤሎ ቡሩክ ውእቱ እምውሉድ አሴር ወይከውን ኅሩየ ለአኃዊሁ ወየሓጽብ በቅብዕ እገሪሁ።

Deut 33:25 ዘሐፂን ወዘብርት አሣዕኒሁ ወይከውን በከመ መዋዕሊከ ኃይልከ።

Deut 33:26 አልቦ ከመ አምላኩ ለፍቁር ዘይነብር ውስተ ሰማይ ውእቱ ረዳኢከ ወዕበየ ስኑ ለሰማይ።

Deut 33:27 ወይከድነከ እግዚአብሔር ፍጽመ በኃይለ መዝራዕተ አኤናዎን ወይወፅእ እምቅድመ ገጽከ ፀር በከመ ይቤ ከመ ያጥፍኦሙ።

Deut 33:28 ወያነብሮ ለእስራኤል ተአሚኖ ባሕቲቶ ውስተ ምድረ ያዕቆብ ውስተ ምድረ ስርናይ ወወይን ወሰማይኒ ለከ ምስለ ደመና ወጠል።

Deut 33:29 ወብፁዕ አንተ እስራኤል መኑ ከማከ ሕዝብ ዘእግዚአብሔር ያድኅኖ ወያጸንዓከ ወይረድአከ ወበመጥባሕትከ እልገትከ ኀስው ፀርከ ወአንተሰ ትጼዓን ላዕለ ክሳዳቲሆሙ።

Chapter 34

Deut 34:01 ወዓርገ ሙሴ እምእባሪም ዘሞአብ ውስተ ደብረ ናቦር ውስተ ርእሰ ፋሶጋ ዘሀለወ ቅድመ ኢያሪኮ ወአርአዮ እግዚአብሔር ኵሎ ምድረ ገላአድ ወኵሎ ምድረ ንፍታሌም ወኵሎ ምድረ ም(ናሴ ወኵሎ ምድረ) ይሁዳ እስከ ደኃሪት ባሕር።

Deut 34:02 ወገዳሙ ወአድያሚሃ ለኢያሪኮ ሀገረ ፊንቆን እስከ ሴይር።

Deut 34:03 ወይቤሎ እግዚአብሔር ለሙሴ ዛቲ ይእቲ ምድር ዘመሐልኩ ለአብርሃም ወለይስሐቅ ወለያዕቆብ ወእቤሎሙ ለዘርእክሙ እሁባ ወናሁ አርአይኩከሃ ለከ በአዕይንቲከ ወህየ ባሕቱ ኢትበውዕ።

Deut 34:04 ወሞተ ሙሴ ቍልዔሁ ለእግዚአብሔር በምድረ ሞአብ በቃለ እግዚአብሔር።

Deut 34:05 ወቀበርዎ ውስተ ምድረ ቅሩበ ቤተ ፌጎር ወአልቦ ዘየአምር መኑሂ መቃብሮ እስከ ዛቲ ዕለት።

Deut 34:06 ወ፻ወ፳ዓመቲሁ ሎቱ ለሙሴ አመ ሞተ ወኢተሐምጋ አዕይንቲሁ ወኢማሰና።

Deut 34:07 ወበከይዎ ደቂቀ እስራኤል ለሙሴ በአራቦት ዘሞአብ በኀበ ዮርዳኖስ ዘመንገለ ኢያሪኮ ፴መዋዕለ ወተፈጸመ መዋዕለ ላሁ ለሙሴ ዘበከይዎ።

Deut 34:08 ወኢያሱ ወልደ ነዌ ተመልአ መንፈሰ ጥበብ እስመ ወደየ እዴሁ ሙሴ ላዕሌሁ ወተአዘዙ ሎቱ ኵሉ ደቂቀ እስራኤል ወገብሩ ኵሎ ዘከመ አዘዞ እግዚአብሔር ለሙሴ።

Deut 34:09 ወኢተንሥአ እንከ ነቢይ ውስተ እስራኤል ዘከመ ሙሴ ዘተናገሮ እግዚአብሔር ገጸ በገጽ።

Deut 34:10 ወበኵሉ ተአምር ወምድምም ዘፈነዎ እግዚአብሔር ከመ ይግበሮ በምድረ ግብጽ ላዕለ ፈርዖን ወላዕለ መገብቱ ወላዕለ ምድሩ።

Deut 34:11 ዓበይተ ወመድምመ ወዕደ ጽንዕተ ወመዝራዕተ ልዑል ኵሎ ዘገብረ ሙሴ በቅድመ ኵሉ እስራኤል።

ተፈጸመ ኦሪት ዘዳግም ሥብሐት ለእግዚአብሔር ጸጋዌ ጸጋ ፍጹም፡፡